
CRITON 


Personagiile dialogului: SOCRATE, CRITON 


I. SOCRATE: Dece-ai venit la ceasul 
ăsta, Criton? Nu-i prea de dimineață? 

CRITON: Ba da. 

SOCRATE: Pe ce vreme să fie? 

CRITON: Disdedimineaţă. 

SOCRATE: Mă mir că ţi-a dat drumul 
înăuntru păzitorul închisorii. 

CRITON: A, mă cunoaşte bine, Socrate, 
pentrucă am venit des aici, şi apoi l-am îmbu- 
nat şi eu cu câte ceva. 

SOCRATE: De mult ai venit? 

CRITON: Cam de mult. 

SOCRATE; Atunci de ce nu m'ai deştep- 
tat numaidecât? De ce ai stat așă, fără să mă 
chemi? 

CRITON: O Doamne, Socrate, şi eu dac'aş 
fi în locul tău, n'aş vreă ca veghea jalnică (din- 
naintea morții), să ţie prea mult. Dar tot stau 
şi mă minunez că te văd dormind aşă de liniștit. 
Tocmai deaceea nu te-am deşteptat; să-ți guști 

odihna cât mai plăcut. Şi mai înainte, totdeauna 
îţi fericeam vieața pentru că ai o fire aşă do- 
moală — dar mai ales acuma cu prilejul neno- 
rocirii acesteia, când te văd că o rabzi atât de 
uşor şi de blajin. 

SOCRATE: La vârsta mea, Criton, ar fi 
nepotrivit să mă supăr că trebuie să mor. 

CRITON: Ei, dar alţii, tot în anii tăi, So- 
crate, când dă astfel de nenorocire peste «ei, 
vârsta nu-i scutește întru nimic, să nu se mânie 
împotriva soartei care a dat peste ei. 

SOCRATE: Aşă e. Dar—ia să te în- 
treb — de ce-ai venit aşă de dimineață? 

CRITON: Ca să-ţi aduc, Socrate, o veste 
crudă, zdrobitoare, nu pentru tine—de asta 
sunt sigur — ci pentru mine şi pentru prietenii 
tăi toți, şi crudă şi sdrobitoare, veste care, după 
mine, e una din cele mai greu de suportat. 

SOCRATE: Ce veste anume? Că a venit 
nava din Delos, la sosirea căreia trebuie să mor? 

CRILON: Na sosit încă, dar se pare că 
va sosi azi, după cât spun nişte călători din Lu- 
nion, cari au lăsat-o acolo. Din spusa lor e lim- 
pede că va veni azi, şi atunci, Socrate, mâine... 
neapărat, se va pune capăt vieţii tale. 

II. SOCRATE: Ei şi? Să fie într'un ceas 
bun! Dacă așă-i pe placul zeilor, Criton, așă 
să fie. Dar tot nu cred că va sosi azi. 

CRITON: Ce te face să bănuești? 

SOCRATE: Să-ţi spun: voi fi dat morții 
a doua zi după sosirea navei. 

CRITON: Da, aşă spun cei cărora li sa 
dat însărcinarea. 

SOCRATE: Şi cum spuneam — nu cred 
că va, sosi azi, ci mâine. Bănuiala mea e înte- 
meiată pe un vis pe care l-am visat chiar în 
noaptea asta, nu de mult. Aşă că se pare că 
bine ai făcut de nu m'ai trezit. 

CRITON: Ce vis ai visat? 

SOCRATE: Se făceă că venise la mine 
o femeie frumoasă şi chipeșă, îmbrăcată în alb, 
care m'a strigat şi mi-a spus: «Socrate de azi în 
trei zile o s'ajungi în rodnica Fthyey. 

CRITON: Ciudat vis, Socrate. 

SOCRATE: Dar limpede, după părerea 
mea, Criton. 

III. CRITON: Foarte limpede, pe cât se 
vede. Decât, te rog încă odată, om năzdrăvan: 
ascultă-mă, urmează-mi sfatul! Gândește-te! 
Dacă mori tu, nenorocirea mea nu va constă 
numai în aceia că voiu fi lipsit de un prieten cum 
nu voiu mai găsi altul niciodată; nu, pe lângă 
asta, lumea care nu te cunoaşte bine nici pe tine 
nici pe mine, o să-mi scoată vorbe că am fost 
nepăsător față de soarta ta, şi că dac'aş fi vrut 
să pui la bătaie o sumă oarecare de bani, te-aș 
fi putut scăpă. Şi ce reputație mai rușinoasă, 
decât să treci în ochii lumii drept un om care 

pune averea sa mai presus decât prietenii? Căci 
lumea. nici în ruptul capului n'o să creadă, că 
tu, cu toate îndemnurile noastre, n'ai vrut să 
ieşi!) de aici. 

SOCRATE: Dar, bunul meu prieten, ce 
ne pasă nouă de părerea lumii? Oamenii de is- 
pravă — şi de părerea lor trebuie să ținem seamă 
mai mult — vor fi încredințați că lucrurile s'au 
petrecut aşă, cum s'au petrecut într'adevăr. 

CRITON: Dar vezi, Socrate, că trebuie 
să ne pese și de părerea mulțimii. Imprejurarea 
de față, ne arată limpede că ea e în stare să facă 
cuiva mult rău, ba chiar —aş zice—răul cel 
mai mare, când cineva ajunge să fie ponegrit 
în fața ei. 

SOCRATE: Unde dă zeii, Criton, ca mul- 
țimea să fie în stare de a face cel mai mare rău, 
numai cu condiția ca să facă şi cel mai mare 
bine. Ce bine ar fi atunci! Dar ea nu e în stare 
nici de una, nici de alta. Căci n'au putinţa să 
facă pe un om nici cuminte, nici smintit, ci fac, 
ce fac, la întâmplare. 

IV. CRITON: Bine, fie, Dar să-mi spui 
un lucru, Socrate: Nu-i aşă că eşti îngrijat de 
mine și de ceilalți prieteni, de teamă că dacă 
vei ieşi de aici, sicofanții o să se lege de noi 
că te-am scos de-aici, şi că o să fim siliți să 


1) Se vede cu câtă grijă Criton evită cuvântul tevadare», ca să 
adoarmă scrupulele lui Socrate. 

ne pierdem sau toată averea, sau o mare parte 
din ea, sau că o să pățim mai ştiu eu ce? Dacă 
de asta ţi-e teamă, atunci fii pe pace. E drept 
doar, că, scăpându-te pe tine, să ne expunem 
la această primejdie, şi la nevoie, chiar la una 
mai mare. Ci ascultă-mă şi nu fă altcum. 

SOCRATE: Sunt îngrijat, Criton, şi de 
asta, şi de multe altele. 

CRITON: De asta să n'ai grijă. La urma 
urmei, suma de bani pecareopretind cei cevor 
să-ți dea mijlocul de scăpare, scoțându-te de 
aici, nu e mare. Apoi nu vezi ce ieftini sunt 
sicofanții? N'ar trebui multe parale pentru ei. 
Iţi stă la îndemână averea mea, şi cred că ajunge. 
Iar dacă, din prietenie pentru mine, nu vrei 
să-mi cheltuiesc banii mei, uite, sunt aici străini, 
gata să puie mână dela mână pentru tine. Unul 
dintre ei, Simmias tebanul, a și adus suma tre- 
buincioasă. Pe urmă şi Cebes e gata să te ser- 
vească, şi alții, foarte mulți. Deaceea, cum spun, 
nu teama asta să te împiedice de ați căută 
scăparea. Şi nici să nu-ți baţi capul cu ceeace 
spuneai la tribunal, că adică n'ai ce să te faci, 
dacă pleci de aici din țară. Prieteni o să găseşti 
pretutindeni, oriunde te vei duce. Dacă vrei să 
pleci în “Tesalia, am acolo amici cari vor şti 
să te aprecieze şi la cari poți găsi un adăpost 
neturburat, unde nimeni n'o să-ți facă vreun 
neajuns. 

V. Şi apoi, Socrate, nici nu mi se pare drept 
ceeace încerci să faci. Tu te dai singur morţii, 
când ai putinţa să te mântui. Tu te sileşti să 
faci cu tine, ceeace ar puteă să-ți dorească nu- 
mai dușmanii, şi ceeace sau şi silit să facă, 
hotărâți să te dea pierzării. Pe lângă asta, 
tu mai lipsești dela datoria pe care o ai şi față 
de fiii tăi, pe care îi lași în părăsire şi te duci, 
deşi ai putinţa să-i crești şi să-i înveți; cât de- 
spre partea ta — aş zice — poate să se întâmple 
cu ei ce s'o întâmplă. Şi o să se întâmple cu «ei, 
fireşte, ce se întâmplă de obiceiu cu copiii or- 
fani. Căci nu trebuie să faci copii, sau dacă i-ai 
făcut, trebuie să asuzi ca să-i creşti şi să le dai 
educaţie; tu, pe cât se vede, cauţi să te pui 
cât mai mult la adăpost de osteneli. Un om 
ca tine, care toată vieața a pretins că se înde- 
letniceşte cu virtutea, ar trebui să aleagă calea 
pe care o alege un om virtuos şi plin de băr- 
băție. Cât despre mine, mă ruşinez şi pentru 
tine şi pentru prietenii tăi, şi mi-e teamă că 
o să pară că se datoreşte oarecum, laşităţii 
noastre, tot ce ți se întâmplă acum: şi felul 
cum a ajuns procesul la tribunal, când eră un 
mijloc ca să nu ajungă până acolo, apoi felul 
cum, s'a desbătut procesul, şi însfârşit acuma, 
şi întâmplarea aceasta, care — ca o culme a bat- 
jocurii —o să dea de crezut, că noi, de frică 
şi din nemernicie, ne-am dat frumos la o parte, 


https://biblioteca-digitala.ro 


13 


fără ca, nici tu, nici noi să fi făcut ceva spre 
a te scăpă, când ar fi fost aşă de lesne, dacă 
noi întradevăr am fi fost de vreo ispravă. Ia 
seama, Socrate, că purtarea asta, pe lângă ne- 
norocire să nu aducă și rușine, atât pentru tine- 
cât şi pentru noi. Hai, chibzueşte-te — sau mai 
bine zis nu, — căci nu mai e vreme de chib- 
zuit, ci de a fi şi luat o hotărire: Şi nu e decât 
o hotărire de luat: că totul trebuie isprăvit la 
noapte. Dacă mai zăbovim, o să fie peste pu- 
tință să mai facem ceva. Haide Socrate, te rog 
din răsputeri, ascultă-mă! Fă aşă cum îți spun. 

VI. SOCRATE: Iubitul meu Criton, zelul 
tău ar fi vrednic de laudă, dacă ar fi împreunat 
cu un oarecare sentiment al datoriei; de nu, cu 
cât e mai mare, cu atât e mai supărător. De- 
aceea suntem datori să cercetăm, dacă trebuie 
să fac (ce-mi spui tu) sau nu. Căci nu intră 
în firea mea —și asta nu numai acum, ci cât 
am trăit— să ascult de altceva decât de ra- 
“țiune, şi anume de aceea, care după cercetare, 
se susține ca fiind cea mai bună. Căci nu pot 
să mă lepăd de principiile pe cari le-am sus- 
ținut înainte, pentru cuvântul că mi s'a întâm- 
plat această nenorocire; principiile acestea sunt 
aceleaşi şi acum, și le cinstesc şi le respect ca 
şi mai înainte. Şi dacă în împrejurarea de față, 
nu găsim altele mai bune, să fii încredințat că 
n'o să-ți cedez, chiar dacă puterea mulțimii ar 

născoci şi mai multe sperietori decât acum, şi 
ne-ar amenință şi cu otrăvuri şi cu moartea și 
cu confiscarea, averii. 

Dar cum am puteă cercetă mai bine acest 
lucru? Nu reluând ideea pe care o afirmai tu, 
privitoare la opinia (oamenilor despre noi), ca 
să vedem anume dacă eră întemeiată în toate 
cazurile sau nu, și dacă trebuie să ținem seamă 
de unele păreri, iar de altele, nu? Sau, ideea 
eră întemeiată, înainte ca eu să fiu condamnat 
la moarte; dar acum, s'a dovedit că ea n'a fost 
spusă decât de dragul de a fi spusă, şi că de 
fapt, nu eră decât o vorbă goală, o distracţie? 
Tare aş dori să cercetez împreună cu tine, Criton, 
spre a vedeă dacă acuma, din pricina nouei si- 
tuaţii s'a schimbat ceva din convingerile mele, 
sau au rămas aceleaşi; şi dacă trebuie să ne 
lepădăm de ele sau să le respectăm şi mai de- 
parte. 

S'a spus, pe cât ştiu, în atâtea rânduri de 
oameni serioşi, ceeace am spus și eu adineauri, 
că de unele din părerile oamenilor trebuie să 
tii socoteală, iar de altele, nu. In numele zeilor, 
Criton, ți se pare întemeiată această afirmare? 
Tu cel puţin, pe cât intră în firea lucrurilor 
omenești, eşti în afară de primejdia de a muri 
mâine, şi ție, vreo nenorocire apropiată, nu-ți 
poate întunecă minţile. Ia vezi: Nu ţi se pare 
ție întemeiată afirmaţia care susține că trebuie 

să ţii socoteală de unele păreri și de altele nu; 
şi că apoi trebuie să ţii socoteală de părerile 
unora, iar de ale altora, nu? Ce zici? E ade- 
vărat acest lucru 

CRITON: Da, e adevărat. 

SOCRATE: Prin urmare, trebuie să res- 
pectăm părerile bune, pe cele rele însă, nu. 

CRITON: Da, aşă e. 

SOCRATE; Dar nu-i așă, că păreri bune 
sunt ale celor cuminţi, iar cele rele, ale celor 
nesocotiţi? 

CRITON: Cum nu? 

VII. SOCRATE: Hai, să vedem ce în- 
seamnă vorbele astea. Un om care face gimnas- 
tică, când se îndeletniceşte cu acest lucru, de 
a cui părere va ţine seamă? De lauda sau de 
critica primului venit, ori numai de a aceluia 
care e medic sau maestru de gimnastică? 

CRITON: Numai de a acestuia. 

SOCRATE: Prin urmare trebuie să se fe- 
rească de critica doar a acestuia, şi să caute 
numai laudele lui, nu pe ale mulțimii (profane). 

CRITON: Evident. 

SOCRATE: Prin urmare, fie că e vorba 
de gimnastică, sau de dieta pe care trebuie s'o 
urmeze la mâncare sau băutură, el trebuie să se 
ia mai de grabă după sfatul călăuzei sale pri- 
cepute, decât după ce l-ar sfătui toți ceilalți la 
un loc. 

CRITON: Adevărat. 

SOCRATE: Bine. Dar dacă nu ascultă de 
acela unul (pe care l'a luat călăuză), ci-i neso- 
coteşte părerea ori laudele lui, şi pune mai presus 
părerea mulțimii profane, n'o să i se întâmple 
nici un rău? 

CRITON: Ba da, fără îndoială. 

SOCRATE; Ce rău anume? şi unde tinde 
răul ăsta, şi ce parte a neascultătorului va vă- 
tămă? : 

CRITON: Fireşte că trupul, căci pe acesta 
îl prăpădeşte. 

SOCRATE: Foarte bine. Prin urmare, 
Criton, aşă se întâmplă şi cu toate celelalte lu- 
cruri, pe care nu mai e nevoie să le înşirăm. 
Dar privitor la dreptate şi nedreptate, la bine, 
şi la rău, la frumos şi urit, de care ne ocupăm 
noi acuma, ce crezi tu? Trebuie să. ne luăm 
după părerea mulțimii şi să ne fie teamă de ea, 
sau numai de părerea aceluia, care e priceput 
în aceste lucruri, şi numai de el trebuie să ne 
ruşinăm şi să ne temem mai mult decât de toți 
ceilalți la un loc? Căci dacă nu ascultăm de el, 
vom prăpădi şi vom, batjocori acea parte (din 
sufletul nostru) care creşte prin dreptate, şi piere 
din pricina nedreptăţii. Găseşti că asta e doar 
o vorbă goală? 

CRITON: Nu, ai dreptate, Socrate. 

VIII. SOCRATE; Ia să vedem; dacă pe 

acel ceva, care printr'un regim sănătos, se în- 
dreaptă, iar de pe urma bolii, se strică, l-am 
prăpădi, luându-ne după părerea profanilor, oare 
am mai puteă noi trăi după stricarea lui? In- 
țelegi că e vorba de trup. Nu? 

CRITON: Ba da. 

SOCRATE: Ei, am puteă noi trăi cu un 
trup dărăpănat şi stricat? 

CRITON: Fireşte că nu. 

SOCRATE: Dar e oare cu putință, când 
se dărăpănează acel ce din noi, căruia îi prieşte 
dreptatea, şi care tânjeşte când dă de nedrep- 
tate? Sau, să credem că acel ce din noi, cu care 
simțim dreptatea şi nedreptatea, e mai prejos 
decât trupul? 

CRITON: Nu, fireşte. 

SOCRATE: Atunci e mai presus? 

CRITON: Cu mult. 

SOCRATE: Aşadar, scumpul meu, nu 
trebuie să ținem seamă de vorbele mulțimii, ci 
de acel care se pricepe la dreptate şi nedrep- 
tate, şi de însuşi adevărul. Prin urmare, n'ai 
apucat pe drumul cel bun, când ai spus că tre- 
buie să ținem, seamă de părerea mulțimii privi- 
toare la dreptate, frumos și bine, şi contrariile 
lor. — Dar, poate, ni se va spune, că mul- 
țimea ne poate da morții. 

CRITON: Fireşte, că o să ni se spună 
asta, Socrate. 

SOCRATE: Ai dreptate. Insă, admirabile 
prieten, idea, de care ne ocuparăm, rămâne 
aceeaș ca şi mai înainte. Şi acum să-mi mai 
spui încă un lucru. Mai rămâne sau nu în pi- 
cioare principiul că, lucru de căpetenie nu e, 
a trăi, ci a trăi «bine)? 

CRITON: Da, rămâne. 

SOCRATE: Dar rămâne încă și această 
constatare, că a trăi «bine», e unul şi acelaş 
lucru cu a trăi frumos şi drept? 

CRITON: Da, rămâne. 

IX. SOCRATE: Prin urmare, după!ce 
am stabilit acestea, rămâne să cercetăm dacă 
e drept sau nu, să încerc de a ieși de aici, fără 
voia Atenienilor. Şi dacă reiese că e drept, să 
încercăm; dacă nu, să ne vedem de treabă. Iar 
cât privește considerațiunile tale relativ la su- 
mele de cheltuit, la părerea lumii și la educația 
copiilor, ia seama, Criton, că ele's mai degrabă 
vrednice de cei cari ar fi în stare să omoare sau 
să învie tot aşă de uşor pe cineva, dacă le-ar 
stă în putinţă ; vorbesc de mulțime. Pentru noi, 
de oarece aşă cere judecata, nu rămâne altceva 
decât să cercetăm, ceeace spuneam şi adineauri. 
E oare drept, să mituim pe cei cari vor să ne 
scoată de aici, și să le fim recunoscători, — fie 
că noi scoatem pe alții din închisoare, fie că 
ne lăsăm noi scoși de alții —sau nu e drept 
să facem acest lucru? Şi dacă se va vedea că 

această faptă e nedreaptă, să vedem dacă mai 
ne e îngăduit să alegem între perspectiva morții 
sau a oricărei alte suferințe — în caz când ră- 
mânem, aici şi nu întreprindem nimic — şi între 
perspectiva, nedreptății? 

CRIT ON: Ceeace spui tu, mi se pare drept, 
Socrate. Să vedem ce-i de făcut. 

SOCRATE: Să cercetăm acest lucru îm- 
preună, bunul meu, şi dacă ai să-mi faci vreo 
obiecţie la cele spuse de mine, fă-o, şi te voiu 
ascultă; de unde nu, încetează, prietene, cu 
sfatul tău stăruitor, că trebuie să ies de-aici, 
chiar fără voia Atenienilor. iu foarte mult ca 
fapta mea să fie încuviințată şi de tine; n'aş 
vrea să fie împotriva voinței tale. Vezi acum 
dacă principiile stabilite la început ţi se par 
întemeiate, şi încearcă de răspunde la întrebarea 
mea, cum crezi că-i mai bine. 

CRITON: Voiu încercă. 

X. SOCRATE; Recunoaştem noi că nici- 
odată nu e îngăduit să faci răul de bunăvoie, 
sau, suntem de părere, că uneori e îngăduit, 
alte ori nu? Ori, trebuie să spunem că a face 
rău, nu poate fi niciodată, nici bun, nici frumos, 
precum am recunoscut de atâtea ori mai înainte? 
Oare toate convingerile noastre de mai înainte, 
s'au spulberat în aceste puţine zile? Am putut 
noi, Criton, la vârsta noastră, bătrâni cum sun- 
tem, să ne amăgim atâta vreme în credința că 

discutăm serios, când de fapt noi nu ne deo- 
sibeam întru nimic de copii? Sau trebuie să re- 
cunoaștem hotărît, că ceeace eră adevărat atunci, 
e adevărat şi acuma, indiferent de părerea 
mulțimii? Și că chiar de ne-ar aşteptă o soartă 
mai rea sau mai bună ca aceasta, ori și cum, 
nedreptatea e în orice caz un rău şi o ruşine 
pentru cel care o comite? Suntem sau nu de 
părerea asta? 

CRITON: Da, suntem. 

SOCRATE: Prin urmare, niciodată nu 
trebuie să faci o nedreptate. 

CRITON: Nu, fireşte. 

SOCRATE: Şi nici să răspunzi la o ne- 
dreptate cu alta, cum e părerea mulțimii, pen- 
trucă nu trebuie să faci niciodată o nedreptate. 

CRITON: Se vede că nu. 

SOCRATE; Dar rău, trebuie să faci cuiva, 
Criton, sau nu? 

CRITON: Nu, firește, Socrate. 

SOCRATE: Dar a răspunde cu răul la rău, 
când l-ai suferit, cum zice mulțimea, e drept 
sau nu? 

CRITON: Nicidecum. 

SOCRATE: Căci între a face rău cuiva, 
şi a-i face o nedreptate, nu e nici o deosebire. 

CRITON: Așă e. 

SOCRATE: Prin urmare nu trebuie să 
răspunzi la o nedreptate cu alta, nici la rău cu 

rău, orice ţi-ar face cineva. Şi când recunoști 
acest lucru, Criton, ia seamă să nu-l recunoști 
împotriva părerii tale; căci ştiu că puțini oa- 
meni încuviințează părerea asta, şi puțini o vor 
încuviință. Cei cari îmbrățișează această părere, 
nu se potrivesc la idei cu cei cari nu o îmbră- 
țișează, şi e firesc ca să se disprețuiască unii 
pe alţii, când unii văd purtarea celorlalți. Vezi 
aşadar şi tu, dacă eşti de aceeaş părere cu 
mine, şi dacă putem urmă discuția, întemein- 
du-ne pe principiul acesta, că nu e bine nici- 
odată, nici să faci o nedreptate, nici să răspunzi 
la o nedreptate cu alta, nici să răspunzi la rău 
cu rău; sau eşti de altă părere şi nu-mi împăr- 
tăşeşti principiul. Părerea mea de acum, am 
avut-o de mult; tu spune-mi, arată-mi dacă eşti 
de altă părere: dacă însă recunoşti principiul 
de mai sus, atunci ascultă cele ce urmează: 

CRITON: Il recunosc, da; îl găsesc bun. 
Ia spune. 

SOCRATE: Să-ţi spun așadar şi ce ur- 
mează, sau mai degrabă să-ți pun o întrebare: 
Când ai recunoscut în fața cuiva că un lucru 
e drept, trebuie să-l faci, sau nu? 

CRITON: Da, trebuie să-l faci. 

XI. SOCRATE: Şi acum ia seama la cele 
ce urmează. Dacă ieşim de aici (din închisoare) 
fără să fi căpătat încuviințarea Statului, e oare 
adevărat că facem rău cuiva, şi tocmai cui sar 

cuveni mai puțin? sau nu? Şi în cazul acesta, 
mai respectăm noi ceeace am recunoscut că e 
drept sau nu? 

CRITON: Nu pot să-ți răspund la între- 
barea asta, Socrate. Nu o înțeleg. 

SOCRATE: Ia gândește-te așă. Inchipue-ţi 
în clipa când am fi gata să evadăm de aici — 
sau numeşte fapta așă cum vrei —ar veni Le- 
gile şi Statul şi oprindu-se în fața noastră, ne-ar 
pune întrebarea asta: «Ia spune-mi, Socrate, 
ce-ai de gând să faci? Prin fapta pe care o pui 
la cale, crezi tu că faci altceva decât să lucrezi 
pe cât îți îngădue puterile, la pieirea noastră, 
a Legilor, şi a Statului? Sau îţi închipui tu 
cumva că mai poate rămâne în picioare, fără 
să fie doborit, Statul acela în care hotărtrile 
date nu mai au nici o putere, ci sunt nesoco- 
tite şi călcate în picioare de către cetățeni?» 
Ce am răspunde la întrebarea asta și la altele 
de acelaș fel, Criton? Căci s'ar puteă invocă -— 
mai ales de către orator — o mulțime de argu- 
mente în apărarea acestei legi călcate de noi, 
care cere ca hotăririle date să-şi păstreze în- 
treaga lor putere. Vom spune oare: «Statul ne-a 
nedreptăţit ; hotărirea lui n'a fost dreaptă». Asta 
o să-i răspundem? 

CRITON: Asta, Socrate — pe Jupiter. 

XII. SOCRATE: Dar dacă Legile ar zice: 
cAşă a fost înțelegerea între noi și tine, So- 

crate, sau ne înțelesesem să respecţi hotărîrile 
pe cari le dă Statul?» Şi dacă vorba lor ne-ar 
miră, s'ar puteă prea bine să ne spuie iar: 
«O Socrate, nu te miră de vorbele noastre, ci 
răspunde; eră doar obiceiul tău să te foloseşti 
de întrebări și răspunsuri. Ia spune, cu ce ne-am 
făcut vinovate, noi şi Statul, față de tine, de 
încerci să ne prăpădeşti? Nu nouă ne dato- 
reşti tu naşterea ta? Nu prin noi a luat tatăl 
tău pe maică-ta, de te-a făcut să vezi lumina 
zilei? Ia spune, găseşti vreun cusur legilor pri- 
vitoare la căsătorie? Le găseşti tu nepotrivite). 
«Doamne fereşte» le-aș răspunde eu. — «Sau gă- 
seşti vreun cusur legilor după care ai fost şi 
tu crescut, privitoare la creşterea și educația co- 
pilului? Au nu eră bună rânduiala făcută de 
aceste legi, cari porunceau tatălui tău să te dea 
să înveți muzică şi gimnastică?) — «Ba eră bună» 
le-aș spune eu. «Bine. Dar după ce te-ai născut, 
şi-ai căpătat creștere şi educaţie, poți să pre- 
tinzi că nu erai al nostru, vlăstar din noi, sclavul 
nostru şi tu şi părinții tăi, cu străbunii lor? 
Şi dacă e așă, crezi tu oare că ai aceleaşi drep- 
turi față de noi ca şi noi față de tine, şi că ai 
dreptul să ne faci și tu nouă, orice ţi-am. făcut 
noi ţie? Va să zică, față de tatăl tău, și de stă- 
pânul tău — dacă-l aveai — n'aveai drepturi ca 
dela egal la egal; și nu puteai să-i faci ceeace-ți 
făceă el, nici să-i răspunzi când te ocără, nici 

să-i baţi, când te loveă —şi aşă mai departe; 
şi față de țara ta şi de legile tale, să-ți fie în- 
găduit toate acestea? Astfel, când noi vrem să 
te dăm pieirii fiindcă așă socotim că-i drept, 
pretinzi să-ți fie şi ție îngăduit la rândul tău 
să ne dai pieirii pe cât ţi-e cu putință, pe noi, 
legile și țara. ta? Şi când faci astfel de faptă, 
să mai şi poți spune că e drept ceeace faci, tu, 
în calitatea ta de om ce cu adevărat năzueşte tot- 
deauna la virtute? Oare până într'atât te-a ră- 
tăcit înțelepciunea ta, încât te-a făcut să uiţi 
că mai presus decât tatăl tău şi mama ta şi 
străbunii tăi e patria, şi că ea e mai venera- 
bilă şi mai sfântă şi mai de preţ, şi în fața zeilor 
şi în fața oamenilor cuminţi? (Nu ştii) că tre- 
buie să o cinstești, să cauţi a-i intră în voie 
când e supărată şi a-i face pe plac mai mult 
decât tatălui tău, şi că ești dator s'o asculți, 
să faci tot ce ţi-o porunci, şi să rabzi fără mur- 
mur orice ţi-ar ordonă? Ai uitat că, chiar dacă 
te-ar osândi să fii lovit ori pus în lanțuri, sau 
te-ar trimite la răsboiu să te expui la răni şi 
la moarte, trebuie să te supui la toate, căci 
aşă e drept, şi nu trebuie nici să te dai la o 
parte, nici să te dosești, şi nici să dezertezi, 
ci şi în răsboiu, şi la tribunal, şi peste tot, să 
faci ce ţi-o porunci Statul şi patria, sau s'o 
faci să-și schimbe părerea, prin mijloacele pe 
care ți le dă legea? Căci dacă violența faţă de 

tatăl și maica ta, e o crimă, nu e oare această 
crimă nespus mai mare când e îndreptată îm- 
potriva patriei?) Ce vom răspunde la aceste 
vorbe, Criton, vom da dreptate Legilor, sau nu? 

CRITON: Le vom da, cred. 

XIII. SOCRATE: «Așadar, ia vezi, So- 
crate) mi-ar spune poate Legile, atunci ţia vezi, 
dacă e întemeiată afirmaţia noastră, ca nu 
cumva fapta pe care încerci s'o săvârşeşti, să 
nu fie nedreaptă. Noi care ţi-am dat lumina 
zilei, care te-am crescut şi te-am educat, şi care 
te-am împărtășit şi pe tine şi pe toți ceilalți 
cetățeni cu toate lucrurile ce ne stau la înde- 
mână, spunem dinainte și dăm oricărui Atenian 
fără excepție libertatea, ca după ce va fi în- 
ceput să se bucure de drepturile lui de cetă- 
țean, şi va fi luat cunoştinţă de aşezămintele 
şi legile țării, să-şi ia ce-i al lui şi să plece unde o 
vrea, dacă, noi legile nu-i suntem pe plac. Nici 
una dintre noi, legile, nu-l împiedicăm şi nu in- 
terzicem nimănui, de a plecă în vreo colonie, 
sau de a se aşeză ca străin aiurea, cu tot ce-i 
al lui, în cazul când nu se împacă cu legile şi 
țara asta. 

Când însă unul dintre voi rămâne aici, după 
ce a văzut în ce chip împărțim dreptatea şi 
cum gospodărim Statul, atunci pretindem că 
acesta prin însăşi faptul rămânerii lui, s'a în- 
datorat să asculte de toate poruncile noastre şi 

în cazul când n'ascultă, îl găsim de trei ori vi- 
novat: Intâiu pentrucă nu ascultă de noi care 
l-am născut şi l-am crescut, apoi pentrucă, deși 
obligat să ne asculte, totuși nu ne ascultă și 
nici nu încearcă să ne arate că n'avem dreptate. 
Și cu toate că noi îi facem cunoscute dinainte 
îndatoririle la care-l obligăm, şi nu i-le impu- 
nem cu asprime, ci-i dăm libertatea să aleagă 
între cele două alternative: sau să se supuie, sau 
să ne arate că navem dreptate —el nu face 
nici una, nici alta. 

XIV. Dacă săvârșeşti fapta plănuită, la, aceste 
învinuiri te vei expune şi tu, Socrate, şi mai 
ales tu, tu mai mult ca oricare altul, 

Şi dacă atunci le-aș întrebă: «Dar de ce?) ar 
avea poate dreptul să mă scuture, spunându-i 
că eu sunt unul dintre Atenienii cari şi-au luat 
mai cu deosebire această îndatorire față de ele. 
«O Socrate», mi-ar răspunde ele (avem dovezi 
puternice că noi, legile, şi cetatea, îți eram pe 
plac. Căci dacă nu ţi-ar fi fost îndeosebi dragă 
această cetate, n'ai fi stăruit într'însa cu o sta- 
tornicie mai mare ca a oricărui alt Atenian, tu 
care nai părăsit-o niciodată ca să te duci la 
vreo serbare (din alt oraș) — decât doar o sin- 
gură dată la Isthm —, şi nici n'ai ieşit din ea, 
decât ca să-ți faci datoria de ostaș, și nici n'ai 
făcut vreo călătorie cum face toată lumea, nici 
nu te-a cuprins dorința să vezi alte oraşe sau 

Legi, ci te-ai mulțumit cu noi, Legile de aici, şi 
cu cetatea asta. Atât de mare eră față de noi 
dragostea ta, prin care dădeai totodată mărturie 
că ai să trăieşti potrivit rânduelilor noastre în 
toate, ba încă ai făcut şi copii aici, pentrucă 
vezi bine îți plăceă cetatea asta. Şi încă ceva: 
în timpul procesului aveai putinţa — dacă vreai 
—să faci în aşă fel ca să fii osândit la surghiun; 
în felul acesta, puteai atunci să-ți aduci la în- 
deplinire chiar cu învoirea cetății, planul, pe 
care acum n'ai puteă să-l execuți decât împo- 
triva voinței ei. Dar tu, în vremea aceea, te 
grozăveai că nu te mişcă de loc sentința de 
moarte, şi spuneai că preferi moartea surghiu- 
nului. Iar acum, fără să-ți fie rușine de vor- 
bele tale de atunci şi fără să-ți pese de noi, 
Legile, încerci să ne dai pieirii, făcând o faptă 
vrednică de un sclav nemernic, când încerci să 
evadezi, nesocotind învoiala dintre noi şi în- 
datorirea pe care ai luat-o de a trăi potrivit 
rânduelilor noastre. Şi mai întâiu, să ne răs- 
punzi Ja o întrebare: avem noi sau n'avem drep- 
tate, când afirmăm că ţi-ai luat îndatorirea să 
ne respecţi nu numai cu vorba, ci şi cu fapta?» 
Ce-o să răspundem atunci, Criton? Ne rămâne 
oare altceva decât să le dăm dreptate? 
CRITON: N'avem încotro, Socrate. 
SOCRATE: (Ce faci tu altceva» ar adăugă 
ele «decât să calci legământul făcut cu noi, fără 


https://biblioteca-digitala.ro 


25 


ca tu să fi fost nici silit, nici înșelat, nici nevoit 
să iei o hotărire grabnică; căci ai avut — slavă 
Domnului — un răgaz de şaptezeci de ani, în 
care puteai să pleci de aici dacă noi nu-ți eram 
pe plac şi dacă legământul cu noi ți-se păreă 
nedrept. 

Dar tu n'ai ales nici Lacedemona, nici Creta, 
ale căror legi le lauzi cu orice prilej, nici vreo 
alta dintre cetățile elene sau barbare, ci ai ră- 
mas în această cetate neîndurându-te să te în- 
depărtezi de dânsa, nici măcar cât ologii, orbii 
şi alți schilozi. Atât de mult îți plăceam noi, 
Legile şi cetatea asta, mai presus ca oricare alta, 
pesemne. Căci poate să-i placă cuiva o cetate, 
fără să-i placă legile ei? Şi acuma plănuești să-ți 
calci îndatoririle luate? Dacă vrei s'asculți de 
sfatul nostru, Socrate, n'o să ţi-le calci, ca să 
nu te faci de râs părăsind acest oraş). 

XV. «la gândeşte-te bine. Ce folos poate să-ți 
aducă ție şi prietenilor tăi, greşala aceasta de 
a nesocoti legământul dintre noi? Că şi prie- 
tenii tăi se vor expune să fie surghiuniți — luân- 
du-li-se dreptul de a rămâne în Atena — sau că 
li se va confiscă averea, e un lucru aproape 
sigur. Şi mai întâiu, tu însu-ți — dacă te adă- 
posteşti în vreunul din oraşele vecine, Megara 
sau Teba — căci amândouă au constituții supe- 
Tioare—, vei sosi acolo ca dușinan al constitu- 
ției lor, şi toți cetățenii cu dor de inimă pentru 

oraşul lor, se vor uită pieziş la tine și te vor 
socoti drept un stricător al legilor; în felul acesta 
tu vei întări părerea judecătorilor tăi de aici, 
şi-i vei face să se încredințeze că într'adevăr 
au dat o hotărire dreaptă în procesul tău. Căci 
oricine e un stricător al legii, poate fi socotit 
cu atât mai mult cuvânt, drept stricător al ti- 
nerilor necopți la minte. Sau poate ai de gând 
să ocoleşti aceste cetăți bine cârmuite, şi pe 
cetățenii lor aşă de cuviincioşi? Atunci ce rost 
o să mai aibă vieața pentru tine? Or, ai să te 
apropii de ei şi o să ai obrazul să le ţii... ce 
fel de predici, Socrate? La fel cu acelea de aici, 
că anume virtutea şi dreptatea, legile şi legali- 
tatea, sunt lucrurile cele mai de preţ pentru 
muritori? Nu ţi-se pare ție că o asemenea pur- 
tare va fi judecată ca nevrednică şi ruşinoasă 
pentru un Socrate? Nu mă îndoiesc, că da. Dar 
să presupunem că te vei îndepărtă de aceste 
locuri, şi te vei duce în Tesalia la cunoştinţele 
lui Criton. Acolo domnește cea mai mare ne- 
rânduială şi imoralitate, şi poate că le va face 
plăcere să te asculte povestind în ce chip ca- 
raghios ai fugit din închisoare, sub cine ştie ce 
travestire, cu o sarică de piele în spinare, sau 
cu alt vestmânt de acelea cum obișnuesc să 
poarte cei ce evadează, şi căutând să-ți schimbi 
mersul şi statura, ca să nu fii recunoscut. Că 
tu în anii tăi, căruia — după toate legile firii — 

nu-i mai rămâneă decât puțin timp de trăit, — 
ai cutezat să te agăţi cu atâta lăcomie de vieață, 
în disprețul legilor celor mai sfinte, e, crezi, un 
lucru de care nu te va întrebă nimeni? Poate 
că vei scăpă de această rușine, dacă izbutești 
să nu superi pe nimeni. Dar de nu izbuteşti, 
vei auzi, Socrate, multe vorbe ce te vor dureă 
amarnic. Și atunci ce-ţi mai rămâne, decât să-ți 
duci vieața căutând să le intri pe sub piele şi 
să-i slugăreşti pe toți? In ce alt chip, decât 
benchetuind acolo în Tesalia, ca şi cum ziafetul 
ar fi fost scopul plecării tale în Tesalia? Şi ce o 
să se aleagă atunci de acele frumoase predici 
ale noastre, despre dreptate şi celelalte virtuți? 
Imi vei întâmpină poate, că dacă îți păstrezi 
vieața, o faci doar ca să-ți poți crește copiii și 
să-i dai la învățătură. Cum adică? O să-i duci 
în Tesalia ca să-i crești şi să le dai învățătură, 
înstrăinându-i de țara lor, ca să aibă prilej să-ți 
fie recunoscători şi pentru această din urmă 
binefacere. Nu? Sau poate o să-mi spui că n'ai 
de gând să-i înstrăinezi, dar că oricum, dacă 
trăieşti tu, vor căpătă o creştere și o educație 
mai îngrijită, măcar că tu n'o să fii în preajma 
lor? Căci fireşte, prietenii tăi o să aibă grijă 
de ei. Ori crezi poate că dacă te duci în Tesalia, 
o să aibă grijă de ei, iar dacă te duci în Hades, 
n'o să aibă? Apoi, dacă e vreo ispravă de cei 
cari ţi se pretind prieteni, trebuie să fii încre- 

dințat că vor aveă grijă de copiii tăi şi în acest 
din urmă caz). 

XVI. «Haide, Socrate, ascultă de noi, Legile, 
sub scutul cărora ai crescut şi nu pune nici pe 
copii şi nici vieața însăş mai presus decât drep- 
tatea, pentrucă ajungând în Hades, să poți 
aduce ca mărturie această purtare a ta, când 
te vei apără în fața celor ce cârmuiesc lumea 
de jos. Vezi bine, că dacă faci ce te sfătuiește 
Criton, fapta ta n'o să fie nici mai dreaptă, 
nici mai bună, nici mai pioasă, nici pentru tine, 
şi nici pentru vreunul din ai tăi, — nici pe lumea 
asta, nici pe lumea cealaltă. Dacă părăseşti acum 
această vieață, o părăseşti ca nedreptăţit, nu de 
noi Legile, ci de oameni; pe când, dacă fugi din 
închisoare, răspunzând în chip aşă de ruşinos, 
la nedreptate cu nedreptate, şi la rău, cu rău, 
călcând. învoiala şi legământul faţă de noi, şi 
aducând vătămare tocmai acelora cărora erai mai 
puțin îndreptățit s'o aduci — ție însuţi, patriei, 


niă pe tine, atât noi în vieața aceasta, cât şi su- 
rorile noastie, Legile din Hades, care nu te vor 
primi cu bine în ceea lume, știind că pe cât 
ţi-a stat în putință, ai încercat să ne dai pieirii. 
O, nu te luă după Criton, ci ascultă mai de- 
grabă de sfatul nostru». 

XVII. Fii încredințat, scumpul meu prieten 
Criton, că acestea sunt vorbele pe cari mi se 


https://biblioteca-digitala.ro 


32 


pare că le aud, precum celor inițiați la miste- 
rele Corybanţilor, li se pare că aud sunetul flau- 
telor, şi ecoul acestor vorbe răsună aşă de pu- 
ternic în mine, încât mă împiedică să aud. alt- 
ceva. Așă că orice ai spune tu ca să mă faci 
să-mi schimb aceste păreri, o vei spune în zadar. 
Dar dacă crezi tu că poți cumva să mă îndu- 
pleci, spune ce mai ai de spus. 

CRITON: Nu, Socrate, nu mai am nimic 
de spus. 

SOCRATE: Atunci nu mai încercă, Criton, 
şi să mergem pe calea arătată de mine, pen- 
trucă aceasta e şi calea pe care ne călăuzeşte 
divinitatea. 

(SAU DESPRE MINCIUNA) 
Pezsonagiile dialogului: EVDICOS, SOCRATE, HIPPIAS. 


I. EVDICOS: Dar tu dece taci, Socrate, 
după acest lung discurs al lui Hippias? Dece 
nu-l lauzi şi tu împreună cu noi, sau de ce nu-l 
critici, dacă crezi că e greșit în vreuna din pă- 
rerile expuse? Mai ales, că am rămas noi între 
noi, oameni cari pretindem că ne interesăm atât 
de mult de chestiunile filozofice. 

SOCRATE: E drept că aş dori să-mi dea 
lămuriri asupra unora din afirmaţiile lui privi- 
toare la Omer. Astfel, am auzit pe tatăl tău, 
Apemantos, spunând că în opera lui Omer, Iliada 
stă cu atât deasupra Odiseei, cu cât stă Ahile 
deasupra lui Ulise; căci el eră de părere că 
prima. din aceste epopei a fost făcută în cinstea 
lui Ahile, cealaltă în cinstea lui Ulise. "Tocmai 
cu privire la acest lucru aș dori să-mi dea lă- 
muriri Hippias, spunându-mi — dacă n'are ni- 
mic împotrivă — ce părere are el despre acești 
doi bărbați: pe care din amândoi îl pune el 

mai presus, căci tot el, printre alte lucruri de 
tot felul, ne-a arătat şi ideile lui atât despre 
alți poeţi cât şi despre Omer. 

II. EVDICOS: Dar e neîndoios că Hip- 
pias o să aibă bunătatea să-ți răspundă, dacă-l 
întrebi ceva. Nu-i aşă, Hippias, că vei răspunde 
la întrebarea pe care ți-ar pune-o Socrate? Ce 
zici? 

HIPPIA S: Purtarea mea ar fi într'adevăr 
ciudată, Evdicos, dacă eu, care, ori de câte ori 
se țin jocurile din Olimpia, mă duc de acasă dela 
mine din Elida, la Olimpia la soborul de săr- 
bătoare al tuturor grecilor, şi în templul de 
acolo stau la dispoziția tuturora, cari vor să-mi 
ceară desluşiri asupra vreuneia din subiectele pe 
care le-am pregătit dinainte, gata să răspund 
la orice întrebare mi s'ar pune; purtarea mea, 
zic, ar fi ciudată dacă acuma aş căută să fug 
de întrebarea lui Socrate. 

SOCRATE: Tare fericit trebuie să fii, 
Hippias, dacă la fiecare Olimpiadă poți să fii 
aşă de plin de încredere în spiritul tău, în în- 
țelepciunea ta, când intri în sfântul locaș! Nu 
cred ca vreunul din atleții cari vin acolo să ia 
parte la lupte, bizuindu-se pe puterea trupului 
său, să fie aşă de sigur și de încrezător în for- 
țele lui, precum ești tu în inteligența ta. 

HIPPIAS: Şi cu drept cuvânt, Socrate 
căci de când mă tot duc la Olimpia să con- 

curez, nam dat niciodată peste un om care 
să-mi fie superior în vreo privință. 

III. SOCRATE: Frumos monument pen- 
tru Elis și pentru părinţii tăi, trebuie să fie 
faima înțelepciunii tale, o Hippias! Fi, dar nu 
ne spui ceva despre Ahile şi Ulise? 

Care din amândoi ți se pare superior? Şi în 
ce privință? Adineauri, când îți țineai discursul 
şi eră atâta lume înăuntru, nam putut să te 
urmăresc şi de întrebat, mă sfiam să te întreb, 
din pricina mulțimii dinăuntru, şi de teamă ca 
prin întrebarea mea să nu-ţi împiedic demons- 
trația. Acum însă, cum suntem în număr destul 
de restrâns, mai ales că Evdicos mă îndeamnă 
să te întreb, haide, spuna-ne, arată-ne deslușit, 
ce spuneai despre cei doi eroi. Ce deosebire fă- 
ceai tu între ei? 

HIPPIAS: Nam nimic împotrivă, So- 
crate, şi-s gata să-ți expun și mai lămurit pă- 
rerea mea atât despre ei, cât şi despre alții. 
Afirm că Omer ne-a înfățișat în Ahile, pe cel 
mai viteaz dintre luptătorii veniţi la 'Troia, în 
Nestor, pe cel mai înțelept, şi în Ulise, pe cel 
mai şiret din toată oastea. 

SOCRATE: Ti... ha! Hippias. Dar o să 
mă ierți şi n'o să-ți baţi joc de mine dacă îţi 
mărturisesc că nu prea înțeleg și că vreau să-ți 
pun o mulțime de întrebări? Incearcă, rogu-te, 
să-mi răspunzi blajin şi cu blândețe. 

HIPPIAS: Ar fi rușinos, Socrate, ca eu, 
care în privința asta dau lecţii altora, şi chiar 
pretind plată pentru lecţiile mele, să n'am in- 
dulgență şi să nu răspund blajin la întrebările tale. 
IV. SOCRATE: Foarte frumos din partea 
ta. De! Când ai spus că Omer a vrut să ne în- 
fățişeze în Ahile pe cel mai viteaz luptător, şi 
în Nestor, pe cel mai înțelept, te-am înțeles, 
cred. Insă când ai spus că poetul ne-a prezentat 
în Ulise pe cel mai mare şiret, asta, drept să-ți 
spun, n'am înțeles-o. Ci spune-mi, căci astfel 
voiu înțelege poate mai bine: Omer n'a înfă- 
țişat şi pe Ahile ca şiret? 

HIPPIAS: Doamne fereşte, Socrate; pe 
Ahile ni-l arată ca pe omul cel mai simplu şi 
iubitor de adevăr, de vreme ce chiar și în «Ru- 
găciunile», când autorul ne prezintă pe diferiții 
eroi vorbind laolaltă, Ahile spune către Ulise: 

«Laertiade, născutule din Joe, iscusite Ulise), 

«trebuie să-ți spun gândul meu fără înconjur), 

«astfel cum îl voiu împlini şi cum cred că are 
să se săvârşească): 

«Urăsc deopotrivă ca pe Porţile Infernului», 

«Pe cel care una spune și alta are în suflet», 

«Ci eu voiu spune, ceeace se va şi face». 

Prin aceste cuvinte Omer ne arată caracterul 
ŞI al unuia şi al altuia, înfățişându-ne pe Ahile 
ca pe un om iubitor de adevăr şi fără înconjur, 
iar pe Ulise ca pe un om şiret şi mincinos, pre- 

cum se vede și din cuvintele de mai sus pe care 
Ahile le adresează lui Ulise. 

SOCRATE: Insfârşit, Hippias, acuma mi 
se pare că înțeleg ce vrei să spui. Pe cât pricep, 
numești şiret pe omul mincinos. 

HIPPIA S: Chiar așă, Socrate, căci astfel 
ni-l înfățișează Omer pe Ulise, în mai multe 
locuri atât din Iliada cât şi din Odiseia. 

SOCRATE: Prin urmare, Omer nu con- 
fundă, ci făceă o deosebire între omul iubitor 
de adevăr, şi între mincinos. . 

HIPPIA S: Se putea să n'o facă, Socrate? 

SOCRATE: Oare eşti şi tu de Der rEA lui, 
Hippias?. 

HIPPIAS: Mai încape vorbă? Ar fi şi 
ciudat să nu fiu. 

V.SOCRATE: Atunci să-l lăsăm pe Omer, 
mai ales că nici nu putem să-l întrebăm de ce 
gând eră călăuzit, când scriă acele versuri. Iar 
tu, pentrucă iei asupră-ți responsabilitatea (aces- 
tei afirmări) şi îmbrăţişezi părerea pe care i-o 
atribui lui Omer, hai, răspunde-mi și în numele 
lui şi în al tău, (la întrebările mele). 

HIPPIA SS: Fie. Dar întreabă-mă pe scurt, 
tot ce vrei. 

SOCRATE: Ce înţelegi tu prin mincinoși: 
oameni cari nu-s capabili de nici o acțiune — 
ca bolnavii, de pildă, sau oameni cari sunt ca- 
pabili de o anumită acțiune? 

HIPPIA SS: Pa, oameni capabili de multe 
lucruri şi mai cu seamă în stare să înșele pe alții. 

SOCRATE: Deci, după spusa ta, sunt ca- 
pabili și şireți (totodată). Nu? 

HIPPIAS: Ba da. 

SOCRATE: Darsunt ei şireți şi înțelegători 
din pricina nerozisi şi neghiobiei, sau fiindcă 
sunt înzestrați cu o istețime răufăcătoare? 

HIPPIAS: Fireşte, fiindcă sunt înzestrați 
cu o istețime răufăcătoare. 

SOCRATE: Atunci, sunt oameni inteligenți. 

HIPPIAS: Incă, pe Jupiter, prea inte- 
ligenţi. 

SOCRATE: Dar dacă sunt inteligenţi, se 
poartă ei aşă cu ştiinţă sau din neştiință? 

HIPPIAS: Ba, cu foarte multă ştiinţă. 
Tocmai deaceea sunt nişte răufăcători. 

SOCRATE: Dar dacă ținem socoteală de 
această știință a lor, putem să-i numim igno- 
ranți sau isteţi? 

HIPPIAS: Isteţi, se înțelege, în arta 
aceasta de a înşelă. 

VI. SOCRATE: Stai niţel. Să recapitulăm 
ce ai spus până acum: Afirmi că mincinoșii sunt 
oameni capabili, inteligenți, ştiutori şi dibaci în 
lucrurile în care sunt mincinoși. 

HIPPIAS: Da, afirm. 

SOCRATE: Ei bine, după spusa ta, reiese 
că mincinoşii sunt oameni capabili și isteți. 

HIPPIAS: Perfect. 

SOCRATE: Dar când spui că mincinoşii 
sunt capabili şi isteți, vrei să zici că sunt ca- 
pabili tocmai în aceasta, anume că pot să în- 
şele când vor, sau că nu sunt stăpâni pe voința 
lor când mint? 

HIPPIA S: Vreau să zic, că pot (să mintă 
când vor). 

SOCRATE: Aşadar, ca să rezumăm: min- 
cinoşii sunt cei isteţi în minciună şi cei capa- 
bili de ea. 

HIPPIAS: Chiar aşă. 

SOCRATE: Prin urmare, omul care nu 
poate minţi şi e neștiutoz, nu poate să fie. min- 
einos. 

HIPPIAS: Intr'adevăr. 

SOCRATE: Dar numim capabil de un 
lucru pe omul care poate să facă acel lucru ori- 
când vrea. Nu vreau să înțeleg prin asta pie- 
dicile provenind din pricina boalei sau alte 
cauze asemănătoare, ci așă precum tu— de 
pildă— ești capabil să scrii numele meu, ori- 
când vrei. Nu înţelegi şi tu tot astfel capaci- 
tatea sau putinţa de a face ceva? 

HIPPIAS: Ba da. 

VII. SOCRATE: Ia spune-mi, Hippias, nu 
ești tu maestru în socoteli şi în arta socotelilor? 

HIPPIA S: Mai mult decât oricare altul, 
Socrate. 

SOCRATE: Așadar, dacă te-ar întrebă 
cineva cât face de trei ori șapte sute, nai da 
tu mai repede decât toţi, dacă ai vrea, răspunsul 
exact la această întrebare? 

HIPPIAS: Se înțelege. 

SOCRATE: Nu oare pentrucă ești cel mai 
capabil şi cel mai isteț în acest fel de lucruri? 

HIPPIAS: Ba da. 

SOCRATE: Şi dacă ești cel mai capabil 
şi mai isteț în privința asta, atunci nu ești tu 
şi cel mai bun la socoteli, de vreme ce ești cel 
mai tare și mai dibaci în ele? 

HIPPIAS: Fireşte, şi cel mai bun, So- 
crate. 

SOCRATE: Așadar tu eşti cel mai în 
măsură să spui adevărul asupra lor. Nu? 

HIPPIAS: Așă cred și eu. 

SOCRATE: Nu oare să şi minți asupra 
lor? Ci haide, Hippias, ia răspunde-mi frumos 
şi bărbăteşte ca şi mai înainte: Dacă te-ar în- 
trebă cineva, cât face de trei ori şapte sute, 
nu oare tu Lai puteă minți mai bine decât ori- 
care altul, susținând într'una aceeaş minciună, 
dacă ai vrea să-l minţi şi să nu-i răspunzi ade- 
vărul niciodată; sau crezi că un ignorant în ale 
aritmeticei ar fi în stare, dac'ar vrea, să-l mintă 
mai bine decât tine? Nu eşti de părere că ig- 
norantul, tot mințind ar puteă odată, din ne- 
ştiinţa şi fără voia lui să nemerească adevărul, 

pe câtă vreme tu, care eşti isteț în (minciună), 
dacă ai vrea să minţi, ai puteă să minţi, 
consecvent ? 

HIPPIAS: Da, ai dreptate, aşă e. 

SOCRATE: Au crezi că mincinosul poate 
minți: despre orice afară de numere, şi de arta 
socoteli ? 

HIPPIA SS: Ba, pe Jupiter, poate să mintă 
şi despre numere. 

VIII. SOCRATE: Atunci să admitem, 
Hippias, că sunt oameni cari pot minți şi despre 
numere sau socoteli? 

HIPPIAS: Da. 

SOCRATE: Şi cum avem să ni-i închipuim 
pe oamenii aceştia? Pentru ca să poată minţi, 
nu trebuie oare, precum ai mărturisit și tu adi- 
neauri, să fie capabili să mintă? Căci, dacă 
ți-aduci aminte, ai spus tu însuți, că cel care 
e incapabil să spuie minciuni, nu poate fi min- 
cinos. 

HIPPIAS: Da, mi-aduc aminte că am 
spus. 

SOCRATE: Nu te-ai arătat tu adineauri 
ca fiind cel mai capabil să minţi în socoteli? 

HIPPIAS: Da, sa arătat şi aceasta. 

SOCRATE: Atunci nu eşti tot tu cel mai 
capabil să spui adevărul cu privire la socoteli? 

HIPPIA S: Bine înțeles. 

SOCRATE: Așadar, cel care e capabil să 

mintă în materie de socoteli, tot acela e în stare 
să ne spuie şi adevărul asupra lor şi acesta nu 
poate fi altul decât omul tare în socoteli, cal- 
culatorul. 

HIPPIAS: Aşie. 

SOCRATE: Atunci cine altul ajunge să 
ne înşele în socoteli, decât tocmai omul priceput 
în calcul, căci numai el are posibilitatea să o 
facă și tot el e acela care poate să ne spue ade- 
vărul cu privire la socoteli? 

HIPPIAS: Se pare că aşă e. 

SOCRATE: Ei, vezi acum, că acelaș oin 
ne minte şi ne spune adevărul privitor la aceste 
lucruri, şi că iubitorul de adevăr nu-i mai bun 
decât mincinosul? Căci el întrunește în persoana 
sa amândouă rolurile, cari nu stau de loc în 
opoziție unul cu altul, cum credeai tu adineauri. 

HIPPIAS: După demonstraţia ta, reiese 
într'adevăr că nu sunt opuse. 

SOCRATE: Vrei acum să examinăm ches- 
tia şi în alt fel? 

HIPPIAS: Dacă vrei, de ce nu? 

IX. SOCRATE: Tu eşti un cunoscător şi 
în ale geometriei. Nu? 

HIPPIAS: Ba da. Cum nu? 

SOCRATE: Ei bine, în geometrie nu se 
întâmplă la fel? Cine e mai în stare să ne mintă 
şi să ne spue adevărul asupra figurilor geome- 
trice, decât tocmai geometrul? 


https://biblioteca-digitala.ro 


BEY 
n 


HIPPIAS: E adevărat. 

SOCRATE: Şi cine se pricepe mai bine în: 
materia asta ca el? 

HIPPIAS: Nimeni. 

SOCRATE: Așadar, geometrul priceput 
şi dibaci, e cel mai capabil de ambele lucruri 
(să ne mintă sau să ne spună adevărul) în ma- 
terie geometrică. Nu? Şi dacă ne minte cineva 
în materie de geometrie, apoi tocmai el e, cel 
cunoscător în ale geometriei. Nu? Căci tocmai 
el e mai în stare, pe când cel nepriceput, nu 
poate să ne mintă, aşă că precum am arătat 
mai sus, cel care nu poate să mintă, nici nu 
poate să ajungă mincinos. 

HIPPIAS: Aşăe. 

SOCRATE: Să luăm acum în considerare 
şi a treia ştiinţă, astronomia, în care tu eşti 
încă şi mai priceput decât în cele două pome- 
nite mai sus. Nu-i așă, Hippias? 

HIPPIAS: Ba da. 

SOCRATE: Observațiile făcute mai sus 
nu se potrivesc şi pentru astronomie? 

HIPPIA S: Probabil, Socrate. 

SOCRATE: Căci tot astfel, și în astrono- 
mie, cel care va minţi, va fi mai ales astronomul 
priceput, care singur e în stare să ne mintă (mai 
bine decât alții). Căci n'o să poată cel nepri- 
ceput, întrucât e ignorant. 

HIPPIA SS: Reiese că-i aşă. 

SOCRATE: Atunci și în astronomie, aceeaș 
persoană ne spune adevărul şi ne înşeală. 

HIPPIAS: Se pare că da. 

X. SOCRATE: Haide, Hippias, cercetează 
tot aşă nestânjenit toate ştiinţele, şi vezi dacă 
observaţiile noastre nu se potrivesc la fel pentru 
toate, căci tu ești omul cel mai priceput în toate 
deopotrivă, după cum te-am auzit odinioară lău- 
dându-te tu însuţi, când înşirai în piață lângă 
mesele zarafilor, toată știința ta vrednică de piz- 
muit. Povesteai atunci că ai venit odată la Olim- 
pia, cu toate lucrurile de pe trupul tău făcute 
de mâna ta. Mai întâiu ai spus că inelul — pe 
care îl aveai în deget, — căci cu asta ai înce- 
put, — eră făcut de tine, vrând să arăţi că ştiai 
să făurești un inel; şi tot astfel despre pecetea 
ta, de strigilul și fiola pe care tot tu le lucra- 
seşi. Pe urmă ai adăugat că încălțămintele tale 
tot tu le croiseși, că tu-ți țesuseși cămașa și man- 
taua, şi, ceeace a minunat mai mult pe toţi și 
eră o dovadă de istețimea ta ne mai pomenită, 
i-ai încredințat că tot tu împletiseşi şi cingă- 
toarea cămășii tale, la fel cu brâurile persane 
cele mai luxoase. Insfârșit vesteai că ai venit 
aducând cu tine poeme, epopei, tragedii şi di- 
tirambi, şi tot felul de scrieri în proză. Ai mai 
spus apoi că te pricepi mai bine decât oricare 
altul în ştiinţele mai sus pomenite, şi că eşti 
cunoscător în ale ritmului, în armonie, în gra- 

matică, şi pe deasupra în multe alte lucruri, pe 
cât mi-aduc aminte. Ba încă uitasem mnemo- 
tehnica ta, de care ești mai mândru decât de 
toate celelalte; dar cred că am mai uitat multe 
lucruri. Şi cum spuneam, dacă ai examină şi 
aceste ştiinţe ale tale, — căci sunt destul de nu- 
meroase — și pe acelea ale altora, spune-mi, 
dacă după cele constatate mai sus, găsești 
vreuna în care persoana ce ne spune adevărul 
şi minciuna, să fie deosebită, şi să nu fie unul 
şi acelaș om? Cercetează problema. In orice în- 
demânare sau în orice şmecherie, sau cu ce nume 
vrei să le numești, și (sunt sigur) că n'o să des- 
coperi (știința în care persoana celui care ne 
poate spune adevărul ori minciuna, să fie deo- 
sebite), amice, căci o asemenea ştiinţă, nu există. 
Dacă o ştii tu, spune-mi-o! 

XI. HIPPIAȘS: Dar n'o descoper, Socrate, cel 
puțin acum. 

SOCRATE: Şi nici n'o s'o descoperi, cred. 
Atunci, dacă ceeace spun eu e adevărat, adu-ţi 
aminte de rezultatul la care am ajuns după dis- 
cuția noastră, Hippias! 

HIPPIA S: Nu prea înțeleg ce vrei să spui, 
Socrate. 

SOCRATE; Pentrucă probabil, acuma ai 
uitat să te  slujeşti de  mnemotehnica ta 
sau crezi poate că nu e nevoie. Ci haide să-ți 
aduc eu aminte: i-aminteşti că ai spus că 

Ahile eră iubitor de adevăr, iar Ulise minci- 
nos? 

HIPPIAS: Da. 

SOCRATE; Acuma însă bag de seamă că 
sa dovedit în chip neîndoios că acelaș om e 
şi mincinos şi iubitor de adevăr, astfel că dacă 
Ulise eră mincinos, el devine în acelaș timp şi 
iubitor de adevăr, şi invers: dacă Ahile eră iu- 
bitor de adevăr, el e prin aceasta însăşi, și min- 
cinos, încât oamenii aceştia nici nu se deose- 
besc între sine, necuin să-şi fie opuși, ci sunt la 
fel. Nu? 

HIPPIAS: Ei, Socrate, tu întotdeauna ai 
obiceiul să urzești raționamente de acestea. Tu 
desparți din argumentaţie partea cea mai în- 
câlcită, te legi de ea din ce în ce mai mult, 
în loc să te ocupi de subiectul în discuţie, în 
întregul lui. Dacă-i așă, şi acuma îți pot do- 
vedi cu un lux de argumente că Omer ne-a în- 
fățişat pe Ahile ca fiind mai bun decât Ulise, 
și incapabil de minciună, pe câtă vreme pe ces- 
tălalt Ta făcut viclean, mințind fără încetare, 
întrun cuvânt mai rău decât pe Ahile. Răs- 
punde-mi şi tu acum la rândul tău prin un dis- 
curs la discursul meu, şi dovedeşte-mi că Ulise 
e mai bun ca Ahile. Astfel, cei de față vor puteă 
să judece al cui discurs e mai bun. 

XII. SOCRATE; Hippias, nu tăgăduesc 
că tu ești mai deștept decât mine. Dar obiceiul 


https://biblioteca-digitala.ro 


49 


meu a fost întotdeauna, când spune cineva ceva, 
să fiu cu luare aminte, mai ales când găsesc 
că cel care vorbeşte e un om isteț. In dorul meu 
de a pricepe ce spune, îl descos, cercetez pe toate 
fețele spusele sale, le apropii între ele, ca să-l 
înțeleg. Când însă convorbitorul meu mi se pare 
slab, nici nu-l întreb, nici nu mă sinchisesc de 
ce spune. In felul acesta vei cunoaşte pe cari 
oameni îi socotesc ca isteți. Vei vedeă că eu 
stărui asupra cuvintelor lor, cerându-le desluşiri, 
ca să le pricep şi să pot trage un folos din ele. 
Tot astfel am băgat de seamă când vorbeai 
că în versurile pe cari le recitai adineauri, Ahile 
ne e înfățișat ca un Tae-Piroane, când vorbeşte 
lui Ulise, şi apoi, dacă-i adevărat ce spui tu, 
mi se pare ciudat că Ulise, şiretul, nu apare 
nicăieri (în poemele omerice) ca un mincinos, pe 
când după spusa ta, dimpotrivă, Ahile ne e în- 
fățişat ca un şiret, căci minte. Intr'adevăr, după 
ce a spus versurile pe cari le-ai recitat și tu 
adineauri: «Mi-e duşman deopotrivă ca Porţile 
Infernului, omul care una spune şi alta ascunde 
în pieptu-i» 1), 

Nu mult în urmă ne spune că nici Ulise, 
nici Agamemnon, nu ar puteă să-i schimbe ho- 
tărirea, şi că n'o să rămâe la Troia, ci: «Chiar 
mâine, spune el, după ce voiu face sacrificiul 


1) Iliada IX, 312. 

lui Zeus și tuturor zeilor, îmi voiu încărcă co- 
răbiile, le voiu trage pe mare, şi astfel, dacă îţi 
pasă şi dacă vrei, ai să vezi vasele mele plutind 
odată 'cu dimineața, pe Hellespontul cel plin 
de peşte, şi pe oamenii mei vâslind din toată 
inima. Şi dacă zeul care cutremură pământul, 
îmi va hărăzi un drum prielnic, în ziua a treia 
voiu ajunge la Fthia cea roditoare) !). 

Ba încă mai înainte, când ocără pe Agamem- 
non, spusese: 

«Acum mă voiu întoarce în Fthia, căci e mult 
mai bine să mă duc acasă cu corăbiile mele în- 
covoiate, căci n'am de gând să rămân aici, lipsit 
de glorie ca să-ți agonisesc ție avere şi bogăţie» 2). 

Şi după ce a spus acestea, când în fața în- 
tregei armate, când tovarăşilor săi, de arme, 
nu-l vedem totuş nicăiri, nici pregătindu-se, nici 
încercând să-şi tragă vasele pe mare ca să se 
întoarcă acasă. Aş! el stă nepăsător şi nesoco- 
teşte adevărul spuselor sale. Ku, Hippias, chiar 
dela început te-am întrebat, căci nu ştiam pe 
care din acești doi eroi, l-a înfățișat poetul ca 
mai bun, şi apoi socoteam că amândoi erau deo- 
potrivă de ispravă, şi că e greu să hotărăşti 
care din doi e mai tare în adevăr, în minciună 
şi în orice altă virtute. Căci şi în această pri- 
vință (credeam eu) se aseamănă între ei. 

1) Iliada IX 357—363. 

3) Iliada I  169—172. 

XIII. HIPPIAS: Pentrucă tu nu judeci 
cum trebuie, Socrate. Căci dacă Ahile minte, 
n'o face dinadins, ci fără voie, fiindcă nenoro- 
cirea lagărului îi sileşte să rămâie pe loc, ca să 
ajute Grecilor. Ulise însă, minte, de bună voie 
şi dinadins. 

SOCRATE; Vrei să mă tragi pe sfoară, 
scumpul meu Hippias! Il imiţi şi tu pe Ulise. 

HIPPIAS: Ba, nici de cum, Socrate! Ce 
vrei să spui cu asta? La ce faci aluzie? 

SOCRATE: La afirmaţia ta de mai sus 
că Ahile nu minte intenționat, el care — după 
cum mi-l înfăţişează Omer — eră aşă de şarlatan 
şi de fățarnic în lăudăroşia lui, încât ne apare 
mai deştept decât Ulise, pe care îşi închipue că-l 
poate duce de. nas, fără, ca acesta să bage de 
seamă — și se contrazice fără ca Ulise să bage 
de seamă. Cel puţin, din ceeace spune acesta 
nu reiese că observă cum că Achile îl minte. 

HIPPIAS: Ce vrei să spui cu asta, So- 
crate? 

SOCRATE: Nu ştii că după ce i-a spus 
lui Ulise că va plecă cu corăbiile cum se va 
crăpă de ziuă, puțin după aceea îi spune lui 
Ajax că nu va plecă şi schimbă vorba? 

HIPPIAS: Unde spune asta? 

SOCRATE: In versurile următoare: 

«N'am să mă gândesc la lupta sângeroasă, 
până ce fiul înțeleptului Priam, divinul Hec- 

tor, va ajunge, măcelărind pe Argieni, până la 
corturile Mirmidonilor, la vasele noastre ca să le 
dea foc. Numai lângă cortul meu şi corabia mea 
neagră, socot să-l opresc pe Hector, oricât de 
mare ar fi avântul lui la luptă»!). 

Poţi tu, Hippias, să-l crezi pe fiul lui Thetis, 
crescut de prea înțeleptul Hiron, așă de uituc, 
încât după ce a vorbit cu atâta înverșunare îm- 
potriva mincinoşilor, să spuie numai decât lui 
Ulise că va plecă, iar lui Ajax, că va rămâne 
pe loc, şi asta fără nici un gând ascuns? Nu 
crezi mai de grabă că-l socoteă pe Ulise drept 
un nerod, faţă de care el se credeă mai tare 
în arta înşelătoriei şi a minciunii? 

XIV. HIPPIA S: Părerea mea e alta, So- 
crate. In simplitatea firii sale, el şi-a schimbat 
gândul şi deaceea, una îi spune lui Ulise, şi alta 
lui Ajax. Cât despre Ulise, oridecâteori spune 
adevărul, o face cu un gând ascuns, şi tot astfel 
de câte ori spune o minciună. 

SOCRATE: Atunci, pe cât se pare, Ulise 
stă mai presus decât Achile? 

HIPPIA S: Ba nicidecum, Socrate. 

SOCRATE: Cum asta? Nu ne-am înțeles 
adineauri că cei cari mint voluntar sunt supe- 
riori celor cari mint involuntar? 

HIPPIA S: Dar cum s'ar puteă, Socrate, 


1) Iliada IX 650—655. 

ca, cei cari fac nedreptăţi cu bună ştiinţă și cei 
cari urzesc răul de bună voie, cât şi făcătorii 
de rele, să fie mai buni decât cei cari săvârşesc 
astfel de lucruri împotriva voinței lor? Aceştia, 
în orice caz, mi se pare că merită toată ier- 
tarea, întrucât, dacă nedreptățesc, mint sau fac 
vreo faptă rea, apoi o fac fără ştiinţă. Chiar 
legile sunt mai aspre pentru cei cari păcătuesc 
de bună voie, decât pentru cei cari fac vreun 
rău sau mint, fără voința lor. 

XV. SOCRATE: Vezi, Hippias, că am 
dreptate când spun că stăruesc cu întrebările 
mele către oamenii iscusiți? şi mi se pare că 
printre atâtea cusururi, aceasta-i singura mea 
calitate. Căci eu nu ştiu cum e realitatea, nici 
nu ştiu ce e. Dovada e, că oridecâteori mă gă- 
sesc în fața unuia dintre voi, vestiți pentru 
ştiinţa voastră, recunoscută de toți Flenii, se 
vede că eu nu ştiu nimic, căci eu nu mă po- 
trivesc cu voi în nici o părere. Şi ce probă mai 
bună ar puteă fi, de neștiința mea, decât faptul 
că mă deosebesc în păreri de oamenii ştiutori? 
Insă am şi eu o parte bună care mă scapă: nu 
mi-e ruşine să cer deslușiri, ci întreb şi descos, 
şi sunt foarte recunoscător celui care mi le dă. 
Intotdeauna mi-am arătat mulțumirea mea față 
de aceştia; niciodată n'am tăgăduit când am 
învățat vreun lucru, nici nu mi l-am însușit în- 
fățişându-l ca descoperirea mea, ci laud ca pe un 

om isteț pe cel care m'a învățat ceva, şi spui 
şi altora dela cine am învățat. Şi acuma mă 
deosebesc în păreri de tine, şi nu te aprob. Știu 
foarte bine că eu sunt de vină (de această ne- 
înțelegere) şi pricina e că eu sunt aşă cum sunt, 
ca să nu întrebuințez un cuvânt mai tare. Mie 
mi se pare, Hippias, că adevărul e cu totul alt- 
fel de cum spui tu: cei cari vatămă, nedreptă- 
țesc, mint, şi înșeală pe oameni, într'un cuvânt 
toți cei cari păcătuesc voluntar, nu involuntar, 
sunt mai buni decât cei cari păcătuesc împo- 
triva voinţei lor. Uneori mi se pare că contrariul 
e adevărul, şi şovăesc dela o idee la alta, de sigur, 
pentrucă nu ştiu (cum stau lucrurile). Acuma 
însă m'a cuprins aşă ca un fel de aiureală și 
mi se pare că cei cari fac răul voluntar sunt 
mai buni decât cei cari îl comit involuntar. Vina 
pățaniei mele de acum, o poartă raționamentele 
de mai sus, căci din ele reiese acum că cei cari 
fac păcatele sus pomenite în chip involuntar, sunt 
mai răi decât cei cari le fac cu bună ştiinţă. 
Fii deci așă de bun, şi nu-mi lăsă sufletul ne- 
tămăduit, căci îmi vei face un bine mult mai 
mare vindecându-mi sufletul de neştiință, decât 
mi-ai face, lecuindu-mi trupul de boală. Şi- ţi 
spun din capul locului, că dacă încerci să: mă 
vindeci cu un discurs (lung), truda ta are să 
fie zadarnică, căci n'o să te pot urmări. Imi 
vei face însă mult bine, dacă vrei să răspunzi 

ca adineauri (la întrebările mele), şi cred că nici 
ție n'o să-ți prindă rău. (Către Evdicos). Drept 
e să te chem și pe tine în ajutorul meu, o fiu 
al lui Apemantos, căci tu m'ai stârnit să intru 
în vorbă cu Hippias. Și acum, dacă Hippias nu 
vrea să-mi răspundă, roagă-l tu pentru mine. 

EVDICOS: Aş, Socrate, nu cred ca Hip- 
pias să aibă nevoie de rugăciunea mea. Căci 
ne-a spus doar nu de mult, că el nu refuză să 
răspundă la vreo întrebare. (Către Hippias) 
N'ai spus așă? 

HIPPIAS: Fireşte. Dar vezi tu, Evdicos, 
Socrate încurcă totdeauna vorba, şi mie mi se 
pare că umblă să pue bețe în roate. 

SOCRATE: O, prea bunul meu Hippias, 
n'o fac de bună voie, aşă că te rog să fii in- 
dulgent cu mine, căci tot ai spus că se cuvine 
iertare celor cari fac răul fără voia lor. 

E VDICO SS: N'ai încotro, Hippias. Atât din 
pricina declarației tale de mai sus, cât şi de ha- 
târul meu, nu-ți rămâne alta de făcut, decât 
să răspunzi la întrebările lui Socrate. 

HIPPIAS: Fie, voiu răspunde, fiindcă mă 
rogi tu. (Către Socrate) ci hai, întreabă-mă ce vrei. 

XVI. SOCRATE: Ei bine, tareaş dori 
să cercetez chestia în discuție, numai dacă-s mai 
buni cei cari păcătuesc voluntar sau involuntar. 
Felul cel mai bun de cercetat ar fi acesta. De 
ex.: Ia răspunde-mi: Există vreun alergător bun? 

HIPPIAS: Se înțelege. 

SOCRATE: Dar rău? 

HIPPIAS: Sigur. 

SOCRATE: Deci alergător bun e cel 
care fuge bine, iar rău, cel care fuge rău. 
Nu ? 

HIPPIAS: Ba da. | 

SOCRATE: La alergat aşadar, iuțeala e 
un bine, încetineala e un rău? 

HIPPIAS: Mai încape vorbă? 

SOCRATE: Atunci, care alergător e mai 
bun: cel care de bună voie fuge încet, sau cel 
care fuge încet fără voia lui? 

HIPPIAS: Cel de bună voie. 

SOCRATE: A alergă nu este oare o ac- 
țiune? 

HIPPIAS: Da, o acțiune. 

SOCRATE: Şi dacă-i o acţiune, nu e şi 
o faptă? 

HIPPIAS: Ba da. 

SOCRATE: Aşadar cel care fuge rău, prin 
această fugă a lui face un fapt şi rău şi ruşi- 
nos. Nu? 

HIPPIA S: Ruşinos, vezi bine. 

SOCRATE: Nu aleargă rău cel care aleargă 
încet? 

HIPPIAS: Da. 

SOCRATE: Aşadar alergătorul bun, face 
(când aleargă încet) de bună voie un fapt rău 

și rușinos, iar alergătorul rău, îl face fără voia 
lui. Aşă e? 

HIPPIA S: Aşă se vede. 

SOCRATE; Astfel că la alergat, acel ce 
fuge rău, fără voia lui, e mai rău decât cel care 
fugesrău, de bună voie. E drept? 

HIPPIAS: Da, la alergat, da. 

SOCRATE: Dar la luptă? Care luptător 
e mai bun: cel care se lasă trântit de bună voie 
sau cel care e trântit fără voia lui? 

HIPPIAS: Cred că cel care se lasă de 
bună voie. 

SOCRATE: La luptă, nu e oare mai rău 
şi mai ruşinos să fii trântit, decât să trântești 
pe adversar? 

HIPPIAS: Fireşte. 

SOCRATE: Așadar şi la luptă, cel care 
comite faptul rău şi ruşinos de bună voie, e 
mai bun luptător decât cel care îl comite fără 
voie? 

HIPPIAS: Aşă se vede. 

SOCRATE: Dar în celelalte exerciţii ale 
trupului? Nu oare omul mai vârtos la trup, 
poate să facă şi faptul mai greu şi cel mai ușor, 
şi cel bun şi cel rău? Incât dacă cu trupul lui 
face un lucru rău, omul mai puternic la trup, 
îl face de bună voie, pe când cel nevolnic la 
trup, îl face rău de nevoie (că nu poate să-l 
facă mai bine)? 

HIPPIA SS: Reiese că raționamentul tău se 
potriveşte şi la exerciţiile corporale. 

SOCRATE: Dar privitor la bună ţinută, 
Hippias? Nu oare cel care are un trup mai bine 
făcut, poate să ia după cum vrea atitudini şi 
urîte şi frumoase, pe când cel cu trupul (ne- 
destoinic) ia atitudini (urite) fără să vrea? 
Nu-i aşă? 

HIPPIA SS: Ba, tocmai. 

SOCRATE: Astfel că reaua ținută când 
e voluntară provine din o calitate a corpului, 
pe câtă vreme, când e involuntară provine din- 
trun cusur al trupului. 

HIPPIAS: Pare că da. 

SOCRATE: Dar ce zici despre glas? Care 
glas e mai bun: al omului care de bună voie 
cântă fals, sau a celui care cântă fals fără voia lui? 

HIPPIAS: A celui de bună voie. 

SOCRATE; Iar al celui care cântă fals 
fără voia lui e mai rău. Nu? 

HIPPIAS: Ba da. 

SOCRATE: Ce ai preferi tu să ai: ceeace 
e bun sau ceeace e rău? 

HIPPIA S: Ceeace e bun. 

SOCRATE: Astfel, ce âi vrea tu mai bine: 
Să schiopătezi de bunăvoie, sau de nevoie? 

HIPPIAS: De bunăvoie. 

SOCRATE: Şchiopătatul, nu-i el un de- 
fect urit? 

HIPPIAS: Ba da. 

SOCRATE: Dar miopia, nu e un cusur 
al ochilor? 

HIPPIAS: Ba da. 

SOCRATE: Atunci de ce fel de ochi ai 
preferă tu să ai parte: De nişte ochi cu care 
ai vedeă bine și cu care ai face pe miopul, când 
ai vrea, sau de nişte ochi cu care de nevoie 
vezi rău? 

HIPPIAS: De cei dintâi. 

SOCRATE: Aşadar eşti de părere că or- 
ganele tale, cari lucrează rău, numai când vrei 
tu, sunt preferabile acelor cari funcționează rău 
independent de voința ta? 

HIPPIAS: In această privință cel 
puțin. 

SOCRATE: Prin urmare, tuturor acestor 
organe ale simţurilor, urechi, nas, gură, li se 
aplică acelaș raționament: acelea cari funcțio- 
nează rău independent de voința noastră, tre- 
buiesc considerate rele şi nu-s de dorit, pe câtă 
vreme cele ce funcționează rău (doar când vrem 
noi), trebuiesc considerate ca bune, şi merită să 
le avem. 

HIPPIAS: Sunt de părerea ta. 

XVII. SOCRATE: Dar privitor la unelte? 
A căror întrebuințare ne e mai folositoare: a 
acelor cu cari lucrăm voluntar, sau involuntar? 
De pildă: E mai bună o cârmă cu care câr- 

mești rău când vrei, sau una cu care cârmești 
rău, chiar când nu vrei? 

HIPPIAS: De sigur că cea dintâiu. 

SOCRATE: Nu putem spune acelaş lucru 
şi de un arc, de o liră, de un flaut şi de orice 
lucru în genere? 

HIPPIAS: Ba da, ai dreptate. 

SOCRATE: Dar când e vorba de un cal, 
crezi tu că-i mai bine să ai un cal a cărui fire 
e astfel, încât poţi să-l conduci rău când vrei, 
sau unul, pe care-l conduci rău împotriva vo- 
inței tale? 

HIPPIAS: E mai bine, fireşte, să ai calul 
dintâiu. 

SOCRATE: Aşadar, acela e calul mai 
bun; nu? 

HIPPIAS: Ba da. 

SOCRATE: Aşadar, cu' un cal înzestrat 
cu o asemenea fire, poți să execuţi rău mișcă- 
rile fireşti calului, numai când vrei, pe când cu 
un altfel de cal (nărăvaş), le execuţi rău, chiar 
împotriva voinței tale. Aşă e? 

HIPPIA S$: Tocmai. 

SOCRATE: Raționamentul acesta nu se 
poate aplică deopotrivă şi cânelui şi tuturor ce- 
lorlalte dobitoace? 

HIPPIAS: Ba da. 

SOCRATE: Atunci, nu e mai bine să ai 
sufletul (îndemânarea) unui arcaș care greşeşte 

ținta când vrea, decât să ai pe acela al unui 
arcaș care trage greşit împotriva voinței lui 
(pentrucă nu poate să tragă mai bine)? 

HIPPIAS: Fireşte că da. 

SOCRATE: Deci un astfel de suflet e mai 
necesar pentru arta tirului? 

HIPPIAS: Da. 

SOCRATE: Aşadar şi sufletul care gre- 
şește scopul involuntar, e mai prejos decât acel 
care îl găsește voluntar? 

HIPPIAS: Afirmația se potriveşte cel pu- 
țin când e vorba de arta tragerii. 

SOCRATE: Dar în medicină? Nu e mai 
meşteră în ale medicinii, persoana care varămă 
trupul voluntar (cu ştiinţă)? 

HIPPIAS: Da. 

SOCRATE: Deci, ea e superioară în arta 
asta, persoanei (care face răul fără ştiinţă)? 

HIPPIAS: Da, e superioară. 

SOCRATE: Nu e tot așă și în citaristică, 
în avletică şi în genere în toate artele și ştiin- 
țele? Nu e oare superioritatea de partea aceluia 
care procedează rău, greşește şi nesocotește fru- 
mosul, voluntar, şi nici de cum de partea ace- 
luia care. face toate aceste păcate involuntar? 

HIPPIAS: Evident. 

SOCRATE: Atunci, am puteă preferă să 
avem sclavi cari greşesc şi păcătuesc voluntar, 
iar nu de acei cari fac răul involuntar, căci 

primii sunt mai apți în aceste privințe (artele 
enumerate mai sus). Nu? 

HIPPIAS: Ba da. 

SOCRATE: Dar noi oamenii, n'am dori 
să avem un suflet cât mai bun cu putință? 

HIPPIAS: Da. 

SOCRATE: Şi nu va fi el— sufletul — 
mai bun dacă e în stare să greşească sau să facă 
răul de bună voie, decât independent de vo- 
ința lui? 

HIPPIA S: Dar ciudat lucru ar fi, Socrate, 
să admitem că cei cari fac răul voluntar sunt 
mai buni decât cei cari îl fac involuntar. 

SOCRATE; Dar aşă reiese evident din ra- 
ționamentele de mai sus. 

HIPPIA S: Nu pentru mine, însă. 

XVIII. SOCRATE: Credeam, Hippias, că 
e evident şi pentru tine. Ci ia, răspunde-mi iar: 
Ce e dreptatea: o putere, sau o ştiinţă? Ori şi 
una şi alta? Nu e necesar ca să fie unul din aste 
două lucruri? 

HIPPIAS: Da. 

SOCRATE: Aşadar, dacă dreptatea e o 
putere nu reiese că sufletul mai puternic va fi 
mai drept? Căci un astfel de suflet e mai bun, 
dragul meu. N'am stabilit noi lucrul acesta 
mai sus? 

HIPPIAS: Ba da, lam stabilit. 

SOCRATE: Dar dacă (dreptatea) e o 

știință? Nu rezultă că sufletul mai învățat va 
fi mai drept, iar cel ignorant, mai nedrept? 

HIPPIAS: Da. 

SOCRATE: Dar dacă (dreptatea) e şi una 
şi alta? N'are să fie oare mai drept sufletul care 
are şi ştiinţa şi puterea, pecând sufletul mai 
ignorant are să fie (prin aceasta însăş) şi mai 
nedrept? Nu rezultă în chip necesar? 

HIPPIAS: Da, evident. 

SOCRATE; Aşadar sufletul mai puternic 
şi mai învățat este — precum am recunoscut — 
şi mai capabil să facă şi una și alta: şi binele și 
răul în orice lucru. Așă e? 

HIPPIAS: Da. 

SOCRATE: Așadar când va face ceva 
urit, îl va fac. voluntar prin puterea şi arta 
lui. Şi, amândouă acestea (binele şi răul=fru- 
mosul şi urîtul), sau în orice caz numai unul 
(binele = frumosul) sunt de domeniul dreptăţii. 

HIPPIAS: Aşă se vede. 

SOCRATE: Şi, a face nedreptatea, în- 
seamnă. a face răul, iar a se abţine dela fapte 
rele înseamnă a te purtă bine. 

HIPPIAS: Da. 

SOCRATE: Prin urmare, sufletul mai pu- 
ternic şi mai bun, când va comite o nedreptate, 
o va face de bună voie, pe când sufletul infe- 
rior, va face involuntar. Nu? 

HIPPIAS: Aşă rezultă. 

SOCRATE: Deci om bun e acel care are 
un suflet bun, iar rău, acel care are un suflet rău. 

HIPPIA S: Intr'adevăr. 

SOCRATE: Aşadar, stă în firea omului 
bun să facă o nedreptate de bunăvoie, iar cel 
rău, de nevoie, căci am stabilit mai sus că om 
bun e acela al cărui suflet e bun. 

HIPPIA S: Da, cel care are un asemenea 
suflet. 

* SOCRATE: De unde rezultă, Hippias, că 
acel care păcătuește ori comite o faptă rea sau 
ruşinoasă de bună voie, — dacă există un astfel 
de om, — apoi acesta este omul (într'adevăr) bun. 

HIPPIAS: Mi-e peste putință să aprob 
părerea ta, Socrate. 

SOCRATE: Şi nici eu nu pot s'o aprob 
pentru mine, Hippias. Dar aceasta reiese din ra- 
ționamentul nostru. Decât, cum îți spuneam și 
mai adineauri, în privința asta părerea mea şo- 
văe de colo până colo, şi nu pot să ajung la 
o idee statornică. Dar nu-i de loc de mirare, 
că eu sau un alt profan şovăi în părerile mele; 
însă ceeace-i cumplit şi pentru noi, e că voi, 
ăştia învățații |nu sunteţi statornici în părerile 
voastre, aşă că nici când ne adresăm la voi, 
nu puteți pune capăt rătăcirii noastre. 


https://biblioteca-digitala.ro 


LLACHES 


https://biblioteca-digitala.ro 


https://biblioteca-digitala.ro 


LACHES 


(SAU DESPRE BĂRBĂŢIE) 


Persoanele dialogului: I/YSIMAH, MELESIAS, NICIAS, LACHES, 
fii lui LYSIMAH şi MELESIAS, SOCRATE. 


I. LYSIMANH: Nicias și Laches, aţi văzut 
lupta acestui om înarmat. Nu v'am spus dela 
început pentru ce v'am poftit eu și Melesias, 
să vedeţi împreună cu noi acest spectacol: acuma 
însă vă vom spune, fiindcă socotim că trebuie 
să fim cu inima deschisă față de voi. Sunt unii 
cari își bat joc de asemenea reprezentații, şi 
dacă îi întrebi ce părere au, nu-ţi spun ce gân- 
desc cu adevărat, ci-ți răspund fără sinceritate, 
numai ca să nu te jignească pe tine, cel care 
ai întrebat. Pe voi însă, vă socotim oameni ca- 
pabili să-şi facă o părere şi totodată să o şi 
spue pe față, şi deaceea v'am chemat să vă dați 
şi voi părerea asupra lucrului pe care vi-l vom 
aduce la cunoștință. Şi lucru, de care vorbii cu 
atâtea ocoluri, e următorul: 

Noi — eu şi Melesias — avem copiii ăştia: 
acesta, cu numele de Tucidide, ca şi bunicul 

său, e fiul lui Melesias; cestălalt, care e botezat 
şi el după bunicu-său, e copilul meu şi se nu- 
meșşte Aristide. Vrem să îngrijim de ei cât mai 
bine cu putință şi să nu facem cum fac atâţia 
alții, lăsându-i, îndată ce ajung băieți mari, în 
plata Domnului, ci de acuma mai ales să în- 
cepem să ne îndreptăm asupra lor toată atenţia 
de care suntem capabili. Şi astfel, știind că şi 
voi aveţi copii, ne-am gândit că şi pentru voi, 
grija de căpetenie e grija de copii ŞI creșterea 
de pe urma căreia pot să ajungă oameni de 
ispravă ; iar dacă nu v'aţi bătut capul prea mult 
cu acest gând, (apoi am venit) ca să vă aducem 
noi aminte că nu trebuie să pierdeţi din vedere 
acest lucru şi să vă îndemnăm să chibzuiți îm- 
preună cu noi asupra măsurilor de luat pentru 
creșterea fiilor voştri şi ai noştri. 

II. Să ascultați acum, Nicias şi Laches, cum 
ne-a venit idea asta, deși povestea e ceva mai 
lungă. Eu și Melesias luăm masa împreună, iar 
copiii mănâncă laolaltă cu noi. Şi cum vă spu- 
neam şi la început, vom fi sinceri față de vol. 
Acuma, fiecare din voi doi găseşte în vieața ta- 
tălui său multe fapte frumoase, pe care le po- 
vestește copiilor, fie fapte din răsboiu, fie din 
timpul păcii, pe care taţii noștri le-au săvârşit 
în interesul ţării noastre sau al aliaţilor; dar 
nici eu nici Melesias, n'avem nimic de povestit 
despre noi înşi-ne. Aşă că ne e cam rușine de 

copii, și învinovățim pe taţii noștri că ne-au 
lăsat de capul nostru când am ajuns băieți mari, 
şi au văzut de treburile altora. Şi tocmai asupra 
lucrului ăstuia atrăgeam luarea aminte şi a băie- 
ților, punându-le în vedere, că dacă se lasă în 
voia întâmplării şi nu ascultă de noi, vor aveă 
parte de o vieaţă fără glorie, iar dacă îşi dau 
osteneală (să se educe cum trebuie), ar puteă 
să ajungă vrednici de numele pe care le poartă. 

Ei ne făgăduiesc că au să ne asculte, iar noi 
căutăm să vedem ce învățătură sau ce îndelet- 
nicire poate să facă din ei oameni de seamă. 
Cineva ne-a spus că şi îndeletnicirea aceasta de 
a concură înarmat la lupte atletice este o în- 
vățătură frumoasă pentru un tânăr. Apoi ară- 
tându-ne pe omul ale cărui exerciții le vedeţi 
acum, l-a lăudat şi ne-a îndemnat să venim să-l 
vedem. Atunci noi am găsit că e bine să mer- 
gem să-l vedem, şi să vă luăm și pe voi, ca să 
ne daţi o părere, şi totodată, dacă vreţi să şi 
luaţi parte la consfătuirea noastră privitoare la 
educația copiilor. 

Iată ce aveam să vă spunem. Acum e rândul 
vostru să ne dați un sfat dacă e bine sau nu 
să învețe această artă, sau dacă puteţi voi să 
ne recomandaţi altă îndeletnicire sau învățătură 
potrivită pentru un om tânăr, şi totodată să 
ne spuneți dacă primiţi invitarea de a vă asociă 
la consfătuirea noastră. 

https://biblioteca-digitala.ro 


70 


III. NICIAS: Eu nam decât cuvinte de 
laudă, pentru idea voastră, Lysimah şi Mele- 
sias, şi sunt gata să iau parte la consfătuire. 
Cât despre Laches, cred că nici el nare nimic 
împotrivă. 

LACHE S: Şi nu te înșeli, Nicias. Căci ce 
a spus Lysimah despre tatăl său şi al lui Mele- 
sias, se poate spune — cred — foarte bine şi de- 
spre aceia şi despre noi, cât şi despre toți cei 
cari se îndeletnicesc cu treburile obşteşti; astfel 
de oameni obișnuesc — cum spune Lysimah — 
să nesocotească şi să-şi lase în voia soartei şi 
copiii şi propriile lor afaceri. Așă că ai foarte 
mare dreptate, L.ysimah, în această privință, dar 
mă mir că ne chemi pe noi ca să-ți dăm un sfat 
pentru educaţia tinerilor, și nu-l chemi pe So- 
crate, care îi şi el de față ; e din aceeaş suburbie 
cu voi, şi-şi petrece toată vremea în locurile 
unde se poate găsi ceeace cauţi tu, adică învăță- 
tura sau îndeletnicirea cea mai potrivită pentru 
un tânăr. 

LYSIMANH: Ce spui, Laches? Socrate se 
ocupă de astfel de lucruri? 

LACHE S: Chiar așă, Lysimah. 

NICIA S: De acest lucru te pot încredință 
şi eu tot aşă de bine ca şi Laches. Nu de mult, 
Socrate mi-a găsit pentru fiul meu un maestru 
de muzică, pe elevul lui Agatocle, Damon, care 
e nu numai un muzicant fermecător, dar e și 


https://biblioteca-digitala.ro 


7I 


neîntrecut în toate îndemânările vrednice de 
ştiut pentru niște tineri la vârsta asta. 

IV. LYSIMANH: Noi oamenii din generaţia 
noastră, ca, Nicias şi Laches, nu cunoaștem pe 
tineri, o Socrate, deoarece din pricina vârstei 
ne petrecem vremea mai mult pe-acasă. Dar tu, 
fiu al lui Sofroniscos, dacă poți să-mi dai un 
sfat bun, mie care-s din aceeaș suburbie cu tine, 
apoi trebuie să mi-l dai. Eşti dator să mi-l dai, 
căci prin tatăl tău mi-ești şi prieten: eu şi tatăl 
tău am fost totdeauna buni camarazi şi prie- 
teni, şi el a murit înainte ca să fi avut vreo 
neînțelegere cu mine. Dar acum îmi vin în minte 
şi vorbele proaspete ale tinerilor ăstora, cari 
acasă în conversațiile lor pomenesc adesea de 
Socrate cu foarte multă laudă; însă nu i-am 
întrebat niciodată dacă-i vorba de fiul lui So- 
froniscos. Ia spuneţi, băieţi, acesta e Socrate ăla 
de care tot pomeniți voi? 

BĂIEȚII: Da, chiar el e, tată. 

LV SIMA H: Pe Hera, îmi pare foarte bine, 
Socrate, că faci cinste tatălui tău, şi mai ales 
că de aci încolo, tot ce-i al tău o să fie şi al 
nostru, și tot ce-i al nostru o să fie şi al tău!). 

LACHE S: Stai, Lysimah; nu da drumul 
omului căci eu am avut şi aiurea prilejul să 
văd că purtarea lui face cinste nu numai ta- 


1) Aluzie la vestita maximă greacă: Punurile prietenilor sunt 
comune. 

tălui său, dar și țării sale. In retragerea dela 
Delos eră alături de mine, şi te încredințez că 
dacă toți sar fi purtat ca el, (astăzi) Statul ar 
fi putut să ţie capul sus, şi mar fi suferit o 
asemenea. înfrângere. 

IL, I SIMA H: Lauda aceasta, pe care o pri- 
meşti din partea unor oameni vrednici de cre- 
zare, mai ales că e privitoare la un lucru pe 
care aceştia îl socot demn de laudă, e frumoasă, 
Socrate. Fii așadar încredințat că şi eu mă 
bucur când aud că ai un nume bun, şi totodată— 
te rog să mă socotești printre cei mai buni prie- 
teni ai tăi. Ar fi trebuit încă mai de mult să 
ne cercetezi şi să ne consideri ca prieteni, căci 
aşă se şi cădeă. Așadar de azi încolo, pentrucă 
am legat iar cunoştinţă, nu fă altfel, ci fii mai 
pe lângă noi, caută să ne cunoşti mai deaproape 
pe noi şi pe tinerii noştri, pentru ca astfel şi 
voi să păstraţi prietenia noastră. Iată ce ai de 
făcut (dacă vii la. noi); cât ne priveşte, fii sigur 
că noi îți vom aduce aminte de asta cât de 
des. Dar ce credeţi despre problema pe care am 
pus-o la început? Ce părere aveţi? E bine sau 
nu pentru un tânăr să înveţe arta de a luptă 
în arme? 

V. SOCRATE: In privința asta voiu în- 
cercă, I/ysimah, să-ți dau — de voiu puteă — 
un sfat, şi totodată să fac tot ce mă rogi. Dar 
întrucât eu sunt mai tânăr ca aceștia, şi mai 

lipsit de experiență, se cuvine — cred — mai în- 

tâiu de toate să ascult ce au ei de spus, ca să 
învăţ şi eu ceva, şi numai după cele spuse de 
ei, dacă am vreo observație de făcut, să vă 
spun părerea mea şi să te conving şi pe tine şi 
pe aceştia, de temeinicia ei. Nicias, dece nu 
vă spuneţi părerea întâiu unul din voi doi? 

NICIA S: Despre partea mea nici o pie- 
dică, Socrate. Mie mi-se pare că această înde- 
letnicire le este folositoare tinerilor, în multe 
chipuri. Mai întâiu prin aceea însăşi că tinzrii 
nu-şi petrec timpul în vreunul din acele locuri, 
unde li-e drag să steă când au timp liber, ci 
şi-l petrec într'un astfel de loc (unde fac exer- 
ciții atletice) ; ei trag un folos, pentrucă vrând 
nevrând îşi întăresc trupul — căci îndeletnicirea 
asta nu stă mai prejos decât nici unul din exer- 
cițiile gimnastice — şi apoi, pentru un om liber, 
nu e nici unul mai potrivit decât acesta şi că- 
lăria. Căci numai concursurile în cari ne deprin- 
dem să mânuim sculele răsboiului, ne dau pu- 
tință să luăm parte la ele ca luptători, şi tot- 
odată cuprind scopul lor în sine însăși. 

Apoi această deprindere ne e de folos şi la 
răsboiu, când trebuie să ne luptăm așezați în 
rânduri cu mulți alții; dar ea ne e de cel mai 
mare folos, când se rup rândurile și suntem ne- 
voiţi să ne batem în lupte singulare, fie urmă- 
rind pe un dușman care dă înapoi, fie apărân- 

du-ne de un duşman care ne întețește în timpul 
retragerii. Cel care a învățat scrima, e la adă- 
post de orice primejdie când luptă cu un singur 
adversar, şi chiar cu mai mulți, căci pretutin- 
deni el iese deasupra prin această artă. Şi apoi 
arta aceasta te duce la studiul altei arte mai 
frumoase: căci orice om care a învățat scrima, 
doreşte să cunoască şi studiul următor, tactica; 
şi după ce şi-a însușit-o și pe asta și a prins gust 
de ea, purcede la studiul întregului, adică al 
strategiei. 

Iată deci, cum de această învățătură (a scri- 
mei), se leagă o serie întreagă de ştiinţe și în- 
deletniciri, frumoase şi vrednice de a fi învă- 
țate şi deprinse de un om. 

Și apoi încă unul din meritele nu cele mai 
mici ale acestei științe, e şi acela că face în 
răsboiu pe orice om mai încrezător și mai cu- 
ragios, ridicându-l oarecum deasupra lui însuși. 
Şi apoi, să nu ne fie rușine de a relevă şi alt 
merit, — pe care unii îl socotesc prea neînsem- 
nat spre a puteă fi pomenit — anume acela că ne 
dă o ținută mai frumoasă unde trebuie să părem 
mai chipeși, făcându-ne să părem mai de temut 
duşmanilor, tocmai din pricina acestei chipeşii. 

Astfel, precum spun, Lysimah, cred că tinerii 
trebuie să învețe această ştiinţă, şi ţi-am spus 
şi pentru ce. Dacă Laches nai are ceva de adău- 
gat, îl ascult cu plăcere. 

VI. LACHE S: Despre oricare ştiinţă e greu 
să spui, Nicias, că nu trebuie să o învăţăm, căci 
se pare că e bine să ştii orice. Așadar şi această 
știință a armelor, dacă într'adevăr e o ştiinţă 
cum susțin maeştrii de scrimă, şi cum afirmă 
şi Nicias, trebuie învățată. Dar dacă nu e o 
știință, ci ne induc doar în eroare cei cari susțin 
acest lucru, sau dacă e întradevăr o ştiinţă, 
dar nu destul de serioasă, atunci la ce bun să 
o mai înveţi? Când spun aceste lucruri, mă gân- 
desc că dacă ea aveă cu adevărat vreo însem- 
nătate, nu le-ar fi scăpat Lacedemonienilor cari 
în toată vieaţa lor n'au altceva în vedere decât 
să cerceteze şi să se îndeletnicească cu aceea 
ce le-ar asigură superioritatea în răsboiu. Şi dacă 
acelora le-ar îi scăpat din vedere, apoi nu putea 
să le scape maeștrilor de scrimă, că tocmai ei 
— Spartanii — se interesează mai mult de acest 
lucru şi că la dânşii şi la alte popoare un astfel 
de maestru, fiind apreciat pentru arta lui, ar 
puteă să tragă cele mai mari foloase băneşti, 
precum se întâmplă la noi cu autorii de tragedii, 
pe care îi apreciem. Căci cel care e încredințat 
că poate să facă o tragedie frumoasă, nu co- 
lindă în cerc orașele mărginaşe ale Aticei ca 
să-şi arate talentul, ci vine deadreptul î încoace 
şi — precum e firesc — încearcă să se facă cu- 
noscut aici. Dar văd că aceşti maeștri de scrimă 
socotesc I,acedemona ca un templu de nepă- 

truns, unde nu pun măcar nici vârful degetelor, 
şi o ocolesc de jur-împrejur, ca să-și arate ta- 
lentul lor tuturor altora, şi mai ales acelora cari 
mărturisesc ei înșiși că în privința răsboiului 
sunt în urma multor altora. 

VII. Apoi, Lysimah, eu i-am văzut la lucru 
pe un număr nu tocmai mic dintre aceşti mae- 
ștri de scrimă, şi îi ştiu ce le poate pielea. Pu- 
teți să judecaţi şi voi din următoarea consta- 
tare: Par'că dinadins, nici unul dintre acești 
maeştri de arme nu sa ilustrat în vreun răs- 
boiu. Şi în alte arte se ştie doar că aceia cari 
se îndeletnicesc cu ele (de obiceiu), se şi dis- 
ting mai mult; dar ăștia, pe cât se pare, în 
privința asta sunt foarte nenorocoşi. Chiar pe 
Stesileos ăsta, pe care l-ați văzut împreună cu 
mine, arătându-şi talentul în fața mulțimei şi 
lăudându-se așă de strașnic cum l-aţi auzit, am 
avut prilejul să-l văd în altă parte, fără voia 
lui, arătându-ne cât îi plăteă pielea într'adevăr. 

Vasul, pe care eră îmbarcat ca luptător, abor- 
dase o corabie de transport și el, Stesileos, luptă 
cu o lance în vârful căreia eră legată o coasă, 
armă, care eră cu atât mai presus de cele obiș- 
nuite, cu cât eră el mai presus — vezi Doamne— 
decât ceilalți soldați. Nu vreau să vă mai po- 
vestesc celelalte isprăvi ale omului nostru, dar 
ascultați numai ce s'a ales din născocirea lui 
cu coasa înfiptă în vârful lăncii. Pe când se 

luptă el așă, coasa s'a prins în frânghiile .coră- 
biei (dușmane), şi s'a agăţat acolo. Stesileos 
trăgeă, de foc s'o desfacă, dar nu izbuteă. In- 
tr'acestea vasul de transport tot înaintă pe lângă 
al nostru şi până când să ajungă să depăşească 
pe al nostru, maestrul tot alergă pe bordul 
corăbiei, fără să dea din mână drumul lăncii. 
Când însă vasul de transport l'a depăşit pe al 
nostru, trăgând. şi pe Stesileos care țineă mereu 
de lance, acesta a lăsat-o să-i alunece prin mână 
până la capătul mânerului. Echipajul de pe va- 
sul de transport, băteă din palme şi râdeă de 
ținuta lui, până când în cele din urmă, o piatră 
aruncată de unu, căzând la picioarele lui pe 
pod, îl făcu să dea drumul lăncii. Atunci nici 
noi ăştia de pe triremă n'am mai putut să ne 
stăpânim râsul, văzând faimoasa lui lance spân- 
zurată de frânghiile celuilalt vas. Poate că 
ştiinţa asta are vreo însemnătate, cum spune Ni- 
cias; dar una din înfățişerile ei, e şi aceea la 
care fusei eu martor (şi despre care v'am po- 
vestit). 

VIII. Aşadar, cum vă spuneam și la început: 
Fie că e o ştiinţă — însă de un folos aşă ne- 
însemnat — fie că nu e, —şi atunci ea îşi da- 
toreşte minciunii şi prefăcătoriei denumirea de 
ştiinţă — şi întrun caz şi într'altul, ea nu me- 
rită să fie învățată. Căci eu cred că dacă un 
fricos îşi închipue că o ştie şi capătă mai multă 

încredere în sine, prin asta riscă cu atât mai 
mult să-şi dea de gol laşitatea lui; iar un om 
curagios. (care şi-a însuşit-o), n'ar puteă să facă 
nici cea mai mică greşeală, fără a se expune la 
aspre mustrări din partea, celor cari îl observă. 
Cel care își dă aere că e stăpân pe o astfel de 
ştiinţă îşi atrage invidia, şi cine pretinde că o 
cunoaște, trebuie să facă într'adevăr minuni de 
vitejie, spre a puteă scăpă de ridicul. Aceasta 
e, Lysimah, părerea mea despre studiul acestei 
ştiinţe. Dar cum spuneam şi la început, să nu 
lăsăm să plece pe acest Socrate; să-l rugăm să 
ne dea şi părerea lui în materia de care e vorba. 

IL YSIMAH: Uite, te rog eu, Socrate, mai 
ales că sfatul nostru are nevoie de un supra- 
arbitru. Dacă ăştia doi, sar fi înțeles la pă- 
rere, n'am mai fi avut aşă mare nevoie de tine; 
dar acum vezi, că Laches a votat împotriva lui 
Nicias — şi atunci trebuie să ne spui de partea 
cui eşti tu. 

IX. SOCRATE: Ce zici, Lysimah? Tre- 
buie să urmezi părerea pe care o va încuviință 
majoritatea noastră? 

IL, YSIMAH: Ce altceva aş puteă să fac, 
Socrate? 

SOCRATE: Și tu ai face la fel Melesias? 
Şi dacă ar fi vorba de exercițiile gimnastice, 
pe cari ar trebui să le facă fiul tău, ai ascultă 
oare de părerea majorităţii formate dintre noi, 

sau mai degrabă de a aceluia care a luat lecții 
dela un bun maestru de gimnastică şi a făcut 
exerciții sub conducerea lui? 

MEILESIAS: Fireştecă dea acestuia din 
urmă, Socrate. 

SOCRATE: Prin urmare ai ascultă mai 
degrabă de acesta decât de noi patru. 

MELE SIA S: Poate. 

SOCRATE; Aşadar, cel care vrea să ju- 
dece bine într'o chestie, trebuie să se întemeieze 
pe ştiinţă, nu pe părerea mulțimii. 

MELESIAS: Fără îndoială. 

SOCRATE: Deci şi acum, trebuie să ve- 
dem dacă e printre noi unul priceput în ma- 
teria de care e vorba şi în caz când e vreunul, 
să ascultăm pe acesta, iar pe ceilalți să-i lăsăm 
în treaba lor; de unde nu, să căutăm pe alt- 
cineva. Tu şi cu Lysimah, credeţi voi oare că 
e vorba de un lucru neînsemnat, sau mai de- 
grabă de cel mai prețios din toate bunurile noa- 
stre? Căci după cum fiii voştri vor ieși buni 
sau răi, şi casa tatălui lor va fi bine sau rău 
condusă. 

MELESIAS: Ai dreptate. 

SOCRATE: Prin urmare lucrul ăsta me- 
rită toată băgarea de seamă. 

MELE SIA S: Chiar aşă. 

SOCRATE: Dar, încăodată: cum trebuie 
să cercetăm noi, dacă vrem să vedem cine e 

mai priceput la luptele gimnastice? Nu cel care 
a învățat şi s'a deprins în arta asta, sub niște 
buni maeştri? 

MELESIA S: Mie cel puţin, aşă mi-se 
pare. 

SOCRATE; Prin urmare trebuie să ştim 
mai înainte, care-i acel lucru pentru care cău- 
tăm dascăl? 

MELE SIA S: Cum adică? 

X. SOCRATE: Să vorbesc mai lămurit. 
Se pare că nu ne-am înţeles dela început asupra 
naturii lucrului despre care discutăm acuma, şi 
privitor la care căutăm să vedem cine dintre 
noi, după ce va fi învățat acest lucru sub das- 
căli anume, e mai priceput sau nu. 

NICIA S: Dar, Socrate, nu fuse vorba de 
exercițiile în arme, dacă e sau nu bine ca ti- 
nerii să le înveţe? 

SOCRATE: Ba tocmai, Nicias. Dar când 
e vorba de o alifie de ochi, şi cineva va întrebă 
dacă e bine sau nu să se ungă cu ea, discuția 
e crezi tu — privitoare la leac, sau mai degrabă 
la ochi însăși? 

NICIAS: La ochi. 

SOCRATE: Şi tot astfel când cineva se 
întreabă dacă trebuie sau nu, să puie frâu ca- 
lului, şi când să puie, omul se gândeşte la cal, 
nu la frâu. 

NICIAS: Adevărat e. 

SOCRATE: Aşadar, într'un cuvânt: când 
cineva cercetează un lucru în vederea altuia, 
discuţia e privitoare la lucrul în vederea căruia 
se făceă, cercetarea, şi nu la acela care e cer- 
cetat doar în vederea altui lucru. 

NICIAS: Neapărat. 

ii SOCRATE: Prin urmare, când căutăm un 
sfătuitor, trebuie să vedem dacă se pricepe la 
aplicarea în practică a acelui lucru, în vederea 
căruia noi am început această discuție. 

NICIA S: Fără doar şi poate. 

SOCRATE; Deci, ținta discuţiei noastre e 
studiul sufletului tinerilor. Nu? 

NICIAS: Ba da. 

SOCRATE: Atunci e vorba să vedem care 
dintre noi e priceput la tratarea sufletului, cine 
poate să-l îngrijească bine, şi dacă a învățat 
arta asta la nişte dascăli buni. 

LACHE S: Dar ce? Tu n'ai văzut, Socrate, 
că unii fără dascăli, au ajuns la mai multă în- 
demânare în unele arte, decât cei cari au avut 
dascăli? 

SOCRATE: Ba da, Laches. Dar tu, nu 
i-ai crede doar pe cuvânt, dacă nu ţi-ar arătă 
unul sau mai multe produse reuşite ale artei lor. 

LACHE S: Asta e drept. 

XI. SOCRATE: Tot astfel și noi, I,aches 
și Nicias, pentrucă Lysimah şi Melesias ne cer 
sfatul nostru privitor la fiii lor, ca să le facă 

sufletele cât mai desăvârşite, dacă afirmăm că 
suntem stăpâni pe arta aceasta, trebuie să le 
arătăm cine au fost dascălii noștri Şi că aceștia, 
înainte de a ne instrui pe noi, erau ei înşişi oa- 
meni de ispravă şi au desăvârşit sufletele multor 
tineri. Sau dacă vreunul din noi declară că n'a 
avut învățător, însă poate să ne arate rezul- 
tatul operei sale, atunci să ne spună ce Atenieni 
sau străini, oameni liberi sau sclavi, au ajuns 
datorită lui oameni de ispravă, recunoscuți ca 
atare de toată lumea. Iar dacă nu îndeplinim 
nici una din aceste două condițiuni, să-i rugăm 
să caute în altă parte omul care le trebuie, ca 
nu cumva să le stricăm copiii, şi să ne facem 
vinovaţi de cea mai grea vină faţă de părinții lor. 

Cât mă priveşte, Lysimah şi Melesias, țin să 
vă spun eu cel dintâiu, că n'am avut dascăl 
să mă învețe această artă, deși, de când eram 
tânăr, tot doream să o cunosc. Apoi n'am avut 
nici bani ca să plătesc pe sofişti, cari mă în- 
credințau că numai ei pot să facă pe cineva să 
ajungă om cult şi bine crescut; iar ca s'o des- 
coper prin mine însu-mi, mi-a fost şi-mi este 
încă cu neputinţă. Nu m'ar miră, că Nicias sau 
L.aches să fi descoperit sau să fi învățat această 
artă, căci ei au mai multe parale, aşă că au 
putut să ia lecţii, şi apoi sunt şi mai în vârstă, 
încât au avut vremea să o descopere prin ei 
înşişi. Ei îmi fac impresia că pot să dea creş- 


https://biblioteca-digitala.ro 


83 


tere unui om; altfel n'ar hotărî cu atâta sigu- 
ranță ce îndeletnicire e bună sau rea pentru 
tineri, dacă n'ar aveă o deplină încredere în 
ştiinţa lor. Așă că sunt îndreptățit să mă bizui 
pe ei în această privință. Ma mirat doar un 
lucru: neînțelegerea dintre ei. Deaceea, Lysimabh, 
precum te rugă mai adineauri Laches să nu mă 
slăbeşti, ci să mă înteţeşti cu întrebările, tot 
astfel te rog şi eu la rândul meu să nu slăbești 
nici pe Laches, nici pe Nicias, ci să-i descoşi 


(cum se cade), spunându-le totodată că Socrate. 
declară că n'are idee de lucrurile astea, şi nici. 
nu €e în stare să vadă care din ei amândoi!)! 
are dreptate, de oarece el nici n'a învăţat această ! 


artă dela cineva, nici na descoperit-o prin el 
însuș. Ia spuneți-mi voi, Laches și Nicias, la 
ce dascăl renumit de educaţie aţi luat lecţii? 
Ia spuneți, ştiinţa asta ați căpătat-o dela ci- 
neva, sau ați descoperit-o singuri? Şi dacă aţi 
învățat-o dela cineva, apoi spuneți cine v'a fost 
dascăl, şi ce alți colegi mai aveă el? Astfel, 
dacă voi din pricina treburilor obşteşti n'aveți 
vreme, am puteă noi să ne ducem la ei şi să-i 
înduplecăm prin rugăminți sau cu parale, sau 
prin amândouă mijloacele, ca să ia sub îngri- 
jirea lor și pe copiii noștri și pe ai voştri, ca 
aceştia să n'ajungă oameni de nimic şi să facă 


1) Laches și Nicias. 

de ocară pe străbunii lor. Dacă însă ați desco- 
perit arta aceasta prin voi înşivă, apoi daţi-ne 
exemple, arătaţi-ne pe ce oameni i-ați făcut buni 
din răi, prin îngrijirea voastră. Căci dacă abiă 
acum veți începe să faceți pe pedagogii, gân- 
diți-vă că nu faceţi bărbierie pe capul unui Ca- 
rian 1), ci pe socoteala copiilor voştri şi ai prie- 
tenilor voştri;. mi-e teamă să nu pățiți şi voi 
ca olarul care începe să-și învețe meseria, încer- 
când să facă întâiu o amforă (lucrul cel mai greu) 
cum spune zicătoarea. Iaspuneţi, îrnpliniți vreuna 
din condițiile de mai sus, sau nu? Cam între- 
bările astea ar trebuisă le pui, Lysimah, şi să 
nu le dai drumul (până nu ți-or răspunde). 
LYSIMAH: Mi-se pare că Socrate 
are toată dreptatea, oameni buni. Acuma e 
rândul vostru, Nicias și L.aches, să hotăriţi, dacă 
vă convine să auziți întrebările şi să răspundeți 
la ele. Pentru mine și Melesias, ar fi o plăcere, 
fireşte, ca să vă auzim desfășurându-vă ideile 
în răspunsurile la întrebările lui Socrate. Căci 
precum am spus şi la început, dacă v'am cerut 
sfatul, apoi am făcut asta pentrucă socoteam 
că vă interesează — firește — şi pe voi problema 
de care-i vorba, mai cu seamă că şi copiii voştri 
au atins ca şi ai noştri, vârsta la care trebuie 
să-şi desăvârşească educația. Așadar, dacă n'a- 


1) Din Caria se recrutau sclavii cei mai netrebnici. 

veți nimic împotrivă, spuneți-ne, şi luaţi lucrul 
în cercetare împreună cu Socrate, examinând 
fiecare părerea celuilalt; căci Socrate are drep- 
tate şi când spune, că lucrul pe care-l puneţi 
acuma în discuție, e de cea mai mare impor- 
tanță pentru voi. Ia vedeți dacă vă convine 
felul acesta de a procedă. 

NICIAS: Se vede că nu-l cunoşti pe So- 
crate decât de pe tată, Lyysimah, şi că nu te-ai 
întâlnit cu el de când eră copil, când veniă cu 
tată-său la templu ori la vreo adunare a de- 
moților 1). Se vede că nu ai mai dat ochi cu el 
de când sa maturit. 

LY SIMA NH: Şi ce te face să presupui asta, 
Nicias? 

XIII. NICIAS: Pe cât văd, nu știi că cel 
care ține de cercul oarecum al familiei de buni 
prieteni al lui Socrate și se dă în vorbă mai de- 
aproape cu dânsul, nu scapă, oricare ar fi în- 
ceputul conversaţiei, până ce nu e sucit şi în- 
vârtit în așă fel de firul convorbirii, încât e silit 
vrând nevrând, să se spovedească, să spuie ce 
vieață duce acum şi cum a trăit mai înainte. Şi 
apoi nu mai ştii, că odată ajuns aci, Socrate nu 
ţi-l slăbeşte până nu i-a cercetat de-a fir — apăr 
toate faptele vieţii lui. Eu sunt obişnuit cu apu- 


1) Cetăţenii cari aparțineau aceleiaș «demos» = suburbie, circuin- 
scripţie. Fi se adunau uneori în adunări spre a pune li cale afaceri 
de caracter municipal. 

căturile lui, şi ştiu că nu poți scăpă fără să 
treci prin asta, ba încă, văd bine că nici de 
data asta n'o să fiu cruțat. Dar mie îmi place 
tovărăşia lui şi cred că nu e nici un răusăţi- 
se aducă aminte de binele sau răul pe care l-ai 
făcut sau îl faci. Astfel, cel care nu fuge de 
această spovedire, e silit să fie mai prevăzător 
în viitor, mai ales dacă e aplecat să învețe mereu 
cât trăiește — vorba lui Solon — și nu-și închi- 
pue că bătrânețea singură aduce dela sine în- 
țelepciunea. Pentru mine — precum vezi — nu e 
nici un lucru neobişnuit, nici neplăcut ca să fiu 
descusut de Socrate, şi ştiam de mult că dacă 
intrăm în vorbă cu Socrate, n'o să fie vorba 
de băieţii ăştia, ci de.noi înși-ne. Și cum spun, 
despre partea mea nu e nici o piedică; Socrate 
poate să steă de vorbă cu noi în felul în care 
vrea el. Mai rămâne să vezi acum ce zice Laches. 

XIV. LACHE S: Atitudinea mea față de 
cuvântări, e simplă, Nicias; sau, dacă vrei, e, 
nu simplă, ci dublă, căci uneori par'că sunt 
prieten al cuvântărilor, alteori par'că le urăsc. 
Când aud cuvântând despre virtute sau despre 
vreo ştiinţă, pe un om care e într'adevăr om, 
şi e vrednic de cuvintele lui, mă bucur peste 
măsură, văzând că e o potrivire şi oarecum o 
armonie între cuvântător şi cuvintele sale. Pen- 
tru mine — de pildă — muzicant cu adevărat e 
acela care nu se mulțumește numai să scoată 

cea mai frumoasă armonie din liră sau alt in- 
strument de: distracţie, ci acela, care în vieața 
lui însuş, armonizează vorbele cu faptele, nu 
după modul ionic, și nici după cel frigic sau 
lidic, ci după modul doric, care e singurul mod 
cu adevărat grecesc. Glasul unui asemenea om 
mă desfătează și el poate cu drept trece în fața 
oricui de prieten al cuvântărilor ; așă de tare îmi 
place vorbele lui. Cel ce face însă dimpotrivă, 
mă mâhneşte, cu atât mai mult cu cât vorbeşte 
mai bine, şi într'un altfel de om nu văd decât 
un duşman al cuvântărilor. 

Cât despre Socrate, încă nu-i cunosc cuvân- 
tările, dar mai înainte am avut prilej să-i văd 
faptele şi în acestea l-am găsit vrednic de vor- 
bele cele mai frumoase şi de libertatea de a 
spune tot ce vrea. Dacă are şi această calitate, 
sunt gata, să-i fac pe voie şi să mă las foarte bu- 
curos cercetat de el fără ca să mă supăr că am 
ocazie să învăţ, după maxima lui Solon, la care 
eu aș adăugă un singur cuvânt: vreau să învăţ 
mereu până la bătrâneţe, însă dela nişte dascăli 
de ispravă. Cer să mi-se încuviințeze acest lucru, 
pentru ca să nu par că sunt duşman învăță- 
turii, când mă veţi vedeă că ascult fără plă- 
cere. Incolo, poate să fie tânăr, fără renume, 
sau să aibă alt cusur; de dealdeastea nu-mi pasă. 
Pe tine, Socrate, te poftesc să mă înveți şi să 
mă întrebi ce vrei, şi la rândul meu ţi-oiu arătă 

ce ştiu şi eu. Această părere a mea despre tine 
durează din ziua când ai împărțit cu mine pri- 
mejdia, dând astfel despre virtutea ta, dovada 
pe care trebuie s'o dea cel care vrea să câștige 
deplina încredere a cuiva. Spune deci ce vrei, 
fără să ţii socoteală de vârsta noastră. 

XV. SOCRATE: Nu vouă deci vă vom 
aduce învinuirea că n'aţi fi gata să luaţi parte la 
discuție şi la cercetare. 

LYSIMAH: Lucrul ne priveşte pe toți de- 
opotrivă, Socrate, căci şi pe tine te socot ca 
pe unul de-ai noștri. Ci tu, în interesul acestor 
băieţi, caută de află dela Nicias şi Laches lă- 
muririle de care avem nevoie şi chibzuește lu- 
crul stând de vorbă cu dânșii. Eu, din pricina 
bătrâneţei, uit multe din întrebările pe care vreau 
să le pun și dacă sa mai aduce vorba şi de alte 
lucruri, nu-mi mai aduc aminte nici de ceeace 
sa spus până atunci. Deaceea e mai bine să 
vorbiți voi în de voi, chibzuind şi deslușind lu- 
crul de care e vorba. Eu o să trag cu urechea, 
şi după ce veţi fi isprăvit, voiu face împreună 
cu Melesias, ceeeace veţi fi hotărit voi. 

SOCRATE; Iaches şi Nicias, trebuie să 
ascultăm de Lysimah și Melesias. Cât priveşte 
cercetarea pe care am făcut-o adineauri ca să 
văd ce dascăli de pedagogie aţi avut voi şi pe 
ce oameni i-aţi făcut mai buni, poate că nu eră 
cu totul neîndreptățită; dar cred că cercetarea 

pe care am de gând s'o fac acum, ne duce la 
acelaș rezultat şi oarecum e mai nimerită ca 
indiferent de ce lucru 
ar îi vorba — știm că un obiect prin prezența 
lui îmbunătăţeşte starea subiectului care îl po- 
sedă, și pe lângă asta, mai suntem în stare să 
procurăm subiectului această posesiune, e lim- 
pede atunci, că am cunoaște obiectul despre 
care am fi întrebaţi cum lam puteă dobândi 
mai ușor şi mai bine. Poate că nu pricepeți ce 
vreau să vă spun; veți înțelege mai uşor în 
chipul următor ; 

Dacă, de pildă știm că prezența vederii face mai 
buni ochii cari o posedă, şi pe lângă asta, dacă mai 
putem şi să procurăm ochilor această vedere, 
atunci e limpede că noi ştim ce e vederea, căci 
am puteă să arătăm celui care întreabă, mij- 
locul cel mai bun și mai lesnicios, ca s'o poată 
dobândi. Căci dacă n'am ști nici măcar atâta: 
ce e vederea sau auzul, vai de asemenea medici, 
da, straşnici medici de ochi sau urechi, când 
ar fi nevoiți să dea lămuriri şi despre chipul 
cum se capătă mai bine auzul și vederea. 

LACHE S: Ai dreptate, Socrate. 

XVI. SOCRATE; Tot astfel şi acum, La- 
ches, acești doi ne roagă să le spunem în ce chip 
să dobândească pentru fiii lor virtutea care le 
face sufletele mai bune. Nu? 

LACHE S: Ba tocmai. 

SOCRATE: Dar nu trebuie mai întâiu să 
ştim ce e virtutea? Căci dacă n'avem idee de 
ce e virtutea, cum am puteă să-i arătăm cuiva 
mijlocul cel mai bun de a o dobândi? 

LACHE S: Cred car fi peste putință, So- 
crate. 

SOCRATE: Atunci spunem că știm ce e 
virtutea, I,aches. 

LACHE S: Da, aşă spunem. 

SOCRATE: Așadar, dacă știm, putem 
spune ce e. 

LACHE S: Cum nu? 

SOCRATE: Dar, prea bunule, să nu vor- 
bim așă de iute de toată virtutea, în întregul 
ei, căci ne-am luă o sarcină poate prea grea. 
Să ne oprim mai întâiu la una din părțile ei, 
să vedem cam ce ştim noi despre ea; lucru va 
fi în felul ăsta mai uşor, firește. 

LACHE S: Să facem așă cum vrei tu, So- 
crate. 

SOCRATE: Asupra cărei părți a virtuţii 
să ne oprim? Neapărat că asupra acelei părți 
către care pare că tinde învățarea luptei în 
arme şi aceasta, după cum i se spune de mul- 
țime, este (aşă numitul) curaj. Nu? 

LACHE S: Ba da, chiar asta e. 

SOCRATE: Atunci, Laches, să încercăm 
mai întâiu să găsim o definiție pentru curaj. 
Apoi să vedem cum poate fi dobândit de tineri, 

şi întrucât învățătura şi anumite exerciţii pot 
să ni-l dea. Ia încearcă de răspunde la ce te 
întreb: Ce e curajul? 

XVII. LACHE S: Pe Joe, nu e greu de 
răspuns, Socrate. Când un ostaş rămâne la post, 
împotrivindu-se dușmanului fără să fugă, apoi 
ăsta e un om curagios. 

SOCRATE: Ai dreptate, L.aches. Dar poate 
eu sunt de vină fiindcă n'am vorbit destul de 
limpede. Deaceea nu-mi răspunseşi la întrebarea 
la care mă gândeam, ci la alta. 

LACHE S: Cum adică, Socrate? 

SOCRATE: O să te lămuresc pe cât îmi 
va stă în putință. Firește, e curagios şi omul 
de care vorbeşti tu, acela care stă la post lup- 
tând împortiva dușmanului. 

LACHE S: Apoi da —așă zic şi eu. 

SOCRATE: Şi eu tot aşă. Insă ce zici de 
cel care, se luptă împotriva dușmanului, dar nu 
stând la post, ci fugind? 

LACHE S: Cum fugind? 

SOCRATE: După cum se spune despre 
Sciţi care se luptă tot așă de bine, fugind sau 
urmărind pe dușman; iar Omer lăudând caii lui 
Eneas, spune că știu deopotrivă de bine «să fugă 
şi să urmărească». Şi chiar pe Eneas îl laudă tot 
pentru ştiinţa, fugii, spunând despre el că e un 
«naestru în arta fugii». 

LACHES: Şi cu drept cuvânt, Socrate, 

aceștia sunt şi ei călăreți. Cavaleria lor luptă 
așă, iar pedestrimea greacă, aşă cum am spus eu. 

SOCRATE: Afară poate de cea lacedemo- 
niană. Căci se spune că la Platea, când s'au 
întâlnit cu gerroforii!), n'au dat lupta stând 
pe loc, ci au luat-o la goană, iar când Perșii 
și-au rupt rândurile, Lacedemonenii s'au întors, 
au luptat ca şi călăreții şi astfel au câştigat 
bătălia. 

LACHE S: Ai dreptate. 

XVIII. SOCRATE: Tocmai ce spuneam 
adineauri; eu sunt de vină că n'ai răspuns bine, 
pentrucă nu ţi-am pus bine întrebarea. Căci eu 
vreau să aflu dela tine, nu numai cine din pe- 
destrime e curagios, dar şi cine din călărime, 
şi din toate felurile de răsboiu, şi nu numai 
dintre cei ce se luptă la răsboiu, dar şi despre 
curajul față de primejdiile pe mare; şi de cel 
față de boli, sărăcie, și de cel care se arată în 
vieața politică ; şi iarăși, nu numai despre cu- 
rajul cu cere unii întâmpină necazurile și te- 
merile; ci şi despre cel care dă unora putere 
ca să lupte împotriva dorinților şi plăcerilor, fie 
rămânând la post, fie retrăgându-se — căci sunt 
oameni, Laches, cari în toate împrejurăiile de 
mai sus — nu-i aşă? — se arată curagioşi. 

LACHE S: Şi încă ce curagioşi, Socrate! 


1) Soldaţi înarmaţi cu un scut de trestie. 

SOCRATE: Aşadar, toţi aceştia sunt cu- 
ragioşi, dar unii își arată curajul împotriva plă- 
cerilor, alții împotriva necazurilor, dorinţilor 
sau temerilor ; şi tot astfel, alţii, în toate aceste 
împrejurări, îşi arată lașitatea lor. 

LACHE S: Foarte adevărat. 

SOCRATE: Intrebarea mea căută să afle, 
ce e fiecare din aceste două lucruri: curajul şi 
laşitatea. Incearcă deci să-mi spui, întâiu cu 
privire la curaj, care e elementul comun în toate 
împrejurările (enumerate mai sus). Sau nu în- 
țelegi ce vreau să zic? 

LACHE S: Nu prea. 

XIX. SOCRATE: Uite ce vreau să spun. 
Cineva te întreabă: Ce este iuțeala? Pe aceasta 
o găsim în alergat, de pildă, sau în cântecul 
din liră, ori la învățat sau în vorbire şi în alte 
lucruri, sau (ca să vorbim de iuțeală pe care 
o putem aveă în unele lucruri mai vrednice de 
luare aminte) în repeziciunea cu care ne folosim 
uneori de mânile, picioarele, gura noastră şi de 
glasul nostru, sau chiar de gândirea noastră. Nu 
eşti și tu de aceeaș părere? 

LACHE S: Tocmai. 

SOCRATE: Așadar, dacă mar întrebă 
cineva: Socrate, ce înţelegi tu prin acel ce, pe 
care în toate aceste lucruri îl numişi iuțeală? 
I-aş răspunde: Numesc iuțeală putinţa ca în- 
tr'un timp scurt să săvârşesc mult lucru când 

e vorba de glas, de alergat şi așă mai în- 
colo. 

LACHE S: Şi răspunsul tău ar fi nemerit. 

SOCRATE: Atunci încearcă şi tu, L.aches, 
să-mi spui ce este această putință, care se arată 
față de plăcere sau durere, şi de toate lucru- 
rile pomenite mai sus, şi pe care noi o numim 
curaj. 

LACHE S: Mi-se pare că e un fel de tărie 
a sufletului, dacă e vorba să definim firea cu- 
rajului în genere. 

SOCRATE: Şi trebuie să-l definim, La- 
ches, dacă vrem să răspundem la întrebarea 
noastră: Dar acuma, un lucru: După tine, nu 
orice tărie (de suflet) e şi curaj, şi presupunerea 
asta e isvorită din încredințarea că tu, Laches, 
socoteşti curajul printre lucrurile cele mai fru- 
moase. 

LACHE S: Da, printre cele mai frumoase. 
De asta poți fi sigur. 

SOCRATE: Dar această tărie nu trebuie 
să fie împreunată cu judecata, spre a fi bună 
şi frumoasă? 

LACHE S: Se înţelege. 

SOCRATE: Dar dacă e împreunată cu 
nesocotința? Nu e ea atunci dimpotrivă, vătă- 
mătoare şi răufăcătoare? 

LACHES: Da. 

SOCRATE: Atunci poți să mai numești 

frumos un lucru care e și vătămător şi răufă- 
cător? 

LACHE S: Nar fi drept, Socrate. 

SOCRATE: Prin urmare nu vei numi o 

„astfel de tărie (sufletească), curaj, fiindcă nu e 
frumoasă și curajul trebuie să fie frumos. 

LACHE S: Ai dreptate. 

SOCRATE: Deci, după spusa ta, numai 
tăria socotită ar fi curaj. 

LACHE S: Aşă se vede. 

XX. SOCRATE: Dar să vedem acum în 
ce trebuie să fie socotită. Faţă de toate lucru- 
rile deopotrivă, şi cele mari şi cele mici? De 
pildă, dacă are tăria să cheltuiască o sumă de 
bani cu socoteală ştiind că, cu cheltuiala asta, 
va aveă un câştig mai mare, pe omul acesta îl 
numești curagios? 

LACHE S: Doamne fereşte. 

SOCRATE: Hai să luăm acu de pildă un 
medic. Fiul lui sau orice alt bolnav, suferă de 
pneumonie şi-l roagă să-i dea să mănânce sau 
să bea. Medicul însă, nu se lasă înduplecat, ci 
are tăria să nu-i dea; asta e curaj? 

LACHE S: Nici asta n'are nimic de-aface 
cu curajul. 

SOCRATE: La răsboiu, un om e plin de 
stăruință şi e gata să se lupte, dar după o so- 
coteală cumpănită, ştiind că o să-i vină alții 
în ajutor, că va luptă împotriva unor duşmani 

mai puțin numeroşi și inferiori acelora cu cari 
e el, şi pe deasupra ştiind că ocupă şi o poziție 
superioară. Pe omul acesta, a cărui tărie se în- 
temeiază pe o astfel de socoteală şi pregătire, 
îl poți numi tu oare mai curagios decât pe acela 
care e gata să steă la postul său în lagăr și să 
înfrunte dușmanul (fără nici o altă socoteală fă- 
cută dinainte)? 

LACHE S: Pe acesta din urmă, îl găsesc 
mai curagios, Socrate. 

SOCRATE: Dar tăria acestuia e mai lip- 
sită de socoteală decât a celuilalt. 

ILACHES: E adevărat. 

SOCRATE: Așadar și pe călărașul pri- 
ceput care ține piept într'o luptă de cavalerie 
îl vei numi mai puțin curagios decât pe cel ne- 
priceput. 

LACHE S: Aşă cred. 

SOCRATE: Şi tot astfel şi pe prăștierul, 
arcaşul şi orice alt luptător la care tăria (sufle- 
tească) se întemeiază pe priceperea meșşteşu- 
gului său. 

LACHE S: Se înţelege. 

SOCRATE: Şi deasemenea pe cei cari sunt 
gata să se coboare într'un puț sau să se scu- 
funde (în apă) fără să fi învățat meseria asta, 
îi socotești mai curagioşi decât pe cei cari au 
îndrăsneala s'o facă, însă după ce mai întâiu 
au învăţat această meserie. 


https://biblioteca-digitala.ro 


97 


LACHE S: Pot să nu-ţi dau dreptate, So- 
crate? 

SOCRATE; Peste putință, dacă judecăm 
lucrurile astfel. 

LACHE S: Dar aşă le socotesc eu. 

SOCRATE: Şi totuşi, Laches, e mai ne- 
socotit curajul acesta de care dau dovadă cei 
cari se expun la primejdie fără experiența lu- 
crului, decât al acelora care îl înfruntă după o 
anumită pregătire. 

LACHE S: Aşă se vede. 

SOCRATE: Dar mai sus am stabilit că 
îndrăzneala şi curajul nesocotit e urît și vătă- 
mător. 

LACHE S: Da, chiar așă. 

SOCRATE: Şi totodată recunoscusem. că 
curajul e ceva frumos. 

LACHE S: Da, recunoscusem. | 

SOCRATE: Şi iată că acuma, spunem că 
acel lucru urît, tăria sufletească nesocotită e 
curaj. 

LACHE S: Văd şi eu. 

SOCRATE: Şi atunci, bun a fost raţio- 
namentul nostru? 

LACHE S: Doamne fereşte, Socrate. 

XXI. SOCRATE: Prin urmare, eu și cu 
tine nu ne-am armonizat — ca să-ți împrumut 
vorbele tale — după modul doric, Laches; căci 
faptele noastre nu țin isonul vorbelor noastre; 

dacă cineva sar luă după faptele noastre, ar 
spune că avem curaj; dar, cred, dacă ne-ar auzi 
discutând acum şi s'ar luă după vorbele noastre, 
ar zice că n'avem curaj. 

LACHE S: Ai toată dreptatea. 

SOCRATE: Atunci ce-i de făcut? Crezi 
tu că frumos ne şade aşă? 

LACHE S: Ba câtuşi de puţin. 

SOCRATE: Ei, vrei să ascultăm de în- 
demnul care reiese din discuţia noastră cel puţin 
în această privință. 

LACHE S: Ce îndemn? Ce discutie? 

SOCRATE: Aceea care ne îndeamnă să 
arătăm tărie sufletească. Să arătăm deci şi noi 
tăria noastră sufletească, stăruind în această 
cercetare, căci dacă e adevărat, că adesea cu- 
rajul se confundă cu tăria sufletească, o să ajun- 
gem să-şi râdă de noi «curajul», că am pornit 
în căutarea lui «cu atâta lipsă de curaj». 

LACHE S: Eu, Socrate, sunt gata să nu 
mă las de cercetarea asta, dar nu sunt obișnuit 
cu astfel de discuţii. Nu ştiu cum, m'a cuprins 
un fel de necaz pe vorbele mele, ba chiar sunt 
supărat deabinele, văzând că sunt aşă de ne- 
destoinic să spun ceeace gândesc. Și totuş, mi 
se pare că înțeleg ce e curajul, dar nu ştiu cum 
mi-a scăpat aşă deodată, încât nu sunt în stare 
să-l cuprind în cuvinte şi să spun ce e. 

SOCRATE: Ei, prietene, vânătorul ade- 

vărat trebuie să urmărească prada fără s'o slă- 
bească. 

LACHE S: Asta da, e foarte drept. 

SOCRATE: Vrei să-l poftim şi pe Nicias 
să ia parte la vânătoarea noastră? Poate el e 
mai norocos. 

LACHE S: Cum să nu vreau? 

XXII. SOCRATE: Haide, Nicias, dacă 
poţi să ne fii de vreun bine, vino în ajutorul 
unor prieteni cari s'au înțepenit în discuție şi 
nu ştiu pe unde să mai iasă. Căci vezi doar 
în ce încurcătură am ajuns. Spune-ne ce crezi 
că e curajul şi scoate-ne din încurcătură, înte- 
meindu-ți gândul tău pe dovezi. 

NICIAS: De mult mi-se pare, Socrate, 
că definiția pe care o dați curajului nu e ne- 
merită, pentrucă nu vă folosiți de o idee justă, 
pe care am auzit-o mai înainte din gura ta, 
Socrate. 

SOCRATE: Ce idee, Nicias? 

NICIA S: Te-am auzit adesea spunând că 
fiecare e bun în lucrurile pe care le ştie, iar 
în lucrurile pe cari nu le ştie, e rău. 

SOCRATE: Pe Joe, ai dreptate, Nicias. 

NICIAS: Prin urmare, dacă curagiosul e 
bun, e limpede că e știutor în ale curajului. 

SOCRATE: Ai auzit, L,aches? 

LACHE S: Am auzit, dar nu prea înțeleg 
ce spune. 

SOCRATE: Dar mie mi-se pare că în- 
țeleg; omul acesta vrea să zică că curajul e o 
anume ştiinţă. 

LACHE S: Şi ce ştiinţă, Socrate? 

SOCRATE: Pe el îl întrebi de asta. Nu? 

LACHE S: Ba da. 

SOCRATE: E! ia spune-i, Nicias, după 
tine, ce ştiinţă e curajul? Căci n'o fi doar ştiinţa 
de-a cântă din flaut? 

NICIAS: Da de unde. 

SOCRATE; Nici știința de-a cântă dinliră? 

NICIAS: Se înţelege că nici asta. 

SOCRATE: Dar atunci ce ştiinţă e? Şti- 
ința cărui lucru? 

LACHE S: Intrebarea ta e foarte justă, 
Socrate, şi el trebuie să ne spună ce fel de ştiinţă 
e aceea. 

NICIAS: E ştiinţa lucrurilor de care tre- 
buie să te temi sau în care trebuie să te în- 
crezi, atât în răsboiu cât şi în toate celelalte 
împrejurări. 

LACHE S: Ce lucruri fără noimă spune 
Nicias, Socrate! 

SOCRATE: La ce te gândeşti de spui așă, 
Laches? 

LACHE S: La ce mă gândesc? Apoi, fiind- 
că nare nimic de-aface cu știința. 

SOCRATE: Da, dar Nicias nu e de aceeaș 
părere. 


https://biblioteca-digitala.ro 


IOI 


LACHE S: Nu, fireşte. Tocmai deaceea şi 
trăncănește el. 

SOCRATE: Atunci să-l lămurim, fără să-l 
ocărîm. 

NICIAS: E altceva. Laches ţine mult ca 
să par şi eu că vorbesc în vânt, pentrucă adi- 
neauri a păţit el așă ceva. 

XXIII. SOCRATE: Ba e chiar aşă, Ni- 
cias, şi voiu încercă să ţi-o dovedesc. Ceeace 
spui tu m'are nici o noimă. Fiindcă dacă vor- 
bim de boale, de pildă, nu doctorii sunt cei cari 
cunosc lucrurile de cari trebuie să ne temem? 
Sau crezi cumva că cei curagioși știu acest lucru, 
ori vrei să-i numeşti pe doctori curagioși? (pen- 
trucă ei cunosc lucrurile de cari trebuie să ne 
temem). 

NICIAS: Ba nici de cum. 

LACHE S: Şi cred că nici pe plugari; şi 
pe cât ştiu aceştia sunt în măsură să cunoască 
primejdiile în agricultură, precum tot astfel şi 
toți ceilalți meseriaşi cunosc în meseria lor lu- 
crurile de care trebuie să se teamă și pe acelea, 
care trebuie să le inspire încredere. Şi cu toate as- 
tea, nu pot fi socotiți mai curagioşi pentru aceea. 

SOCRATE: Ce zici de observaţia lui La- 
ches, Nicias? căci mi se pare că nu e lipsită 
de miez. 

NICIAS: Lipsită de miez n'o fi, dar ade- 
vărată ştiu că nu e. 

SOCRATE: De ce nu? 

NICIAS: Pentrucă își închipue că ştiinţa 
medicilor privitoare la bolnavi, poate să meargă 
mai departe decât să ne spue ce e sănătate și 
ce e boală. Căci ei doar atâta ştiu. Şi dacă se 
întâmplă că pentru un om, sănătatea ar fi mai 
primejdioasă decât boala, crezi tu, Laches, că 
medicii ar şti acest lucru? Nu ţi-se pare ţie că 
pentru mulți ar fi mai bine să nu se scoale de 
pe boală, decât să se vindece de ea? Ia spune-mi: 
Nu crezi tu că pentru mulți eră mai bine să fi 
murit, decât să trăiască? 

LACHE S: Asta da, o cred. 

NICIAS: Şi atunci, crezi că aceleași sunt 
lucrurile de cari trebuie să se teamă şi cei că- 
rora moartea le-ar fi mai folositoare, și acei 
pentru care e mai bine să trăiască? 

LACHE S: Nu, fireşte. 

NICIA S: Dar recunoşti tu vreunui medic 
sau altui meseriaş putinţa de a face această deo- 
sebire, — o recunoști tu, zic — altui om decât 
aceluia pe care după definiția mea lam numit 
curagios? 

SOCRATE: Pricepi ce vrea să spună, 
L.aches? 

LACHES: Da, pricep că pentru el proo- 
rocii sunt oameni curagioși, căci cine altul poate 
ghici dacă pentru cutare e mai bine să moară 
sau să trăiască? Tu, Nicias, ce crezi despre 

tine: că ești ghicitor, sau că nu eşti nici ghi- 
citor, nici curagios? 

NICIAS: Cum adică? Tu crezi că e de 
datoria ghicitorului să cunoască lucrurile de care 
trebuie să ne temem şi pe acelea cari trebuie 
să ne inspire încredere? 

LACHE S: Apoi da. Cine altul? 

XXIV. NICIAS: Acela de care spui eu, 
mult mai mult decât ghicitorul, dragul meu. 
Căci acesta e dator să cunoască semnele viito- 
rului, dacă aduce cuiva moarte, boală sau pier- 
derea avutului, ori biruința sau înfrângerea în 
răsboiu sau orice altă întrecere. Cât priveşte în- 
trebarea dacă e pentru cineva bine sau rău să 
păţească sau să nu pată cutare lucru, întrucât 
ar fi ghicitorul mai în stare să răspundă la ea, 
ca, oricare altul? 

LACHE S: Eu nu înțeleg ce vrea să spună, 
Socrate. Căci nu-mi arată dacă vrea să înţe- 
leagă prin curagios, pe ghicitor, pe medic sau 
pe altcineva, afară numai de n'o fi vrând să 
spună că vreun zeu oarecare îndeplineşte această 
calitate. Pentru mine e limpede că Nicias nu 
vrea, să recunoască bărbăteşte că vorbeşte doar 
să se afle în treabă, ci o tot sucește în sus și în 
jos numai ca să-şi ascundă încurcătura în care 
se află. Dacă-i vorba pe asta, apoi şi noi doi, 
tu şi eu, am fi putut să întortochem lucrurile 
în felul ăsta, dacă am fi vrut să ascundem con- 

tradicţiile în care ne înfundăm. Dacă ne-am fi 
aflat în fața unui tribunal, felul acesta de a 
vorbi ar fi avut o îndreptățire. Dar acum că 
ne găsim într'o astfel de societate, de ce să mai 
încerci a te împăună cu vorbe goale? 

SOCRATE: Şi eu sunt de părere că n'ar 
aveă nici un rost, Laches. Dar stai, să vedem. 
Poate că Nicias e încredințat de temeinicia spu- 
selor lui, şi nu vorbește doar aşă ca să se afle 
în treabă. Să-l rugăm să ne spue mai limpede, 
care e ideea lui. Şi dacă s'o vedeă că e înteme- 
iată spusa lui, să-i dăm dreptate; dacă nu, să-i 
arătăm noi cum e adevărul. 

LACHE S: Atunci, dacă vrei să-l întrebi, 
întreabă-l tu, Socrate; eu m'am convins (de ce 
ştie. el). 

SOCRATE: Nam nimica împotrivă. O 
să-l] descos atunci şi pentru tine şi pentru mine. 

LACHE S: Foarte bine. 

XXV. SOCRATE: Ia spune-mi, Nicias, 
sau mai degrabă, spune-ne (căci eu iau cuvântul 
nu numai în numele meu, ci și al lui Laches): 
Tu afirmi că curajul e ştiinţa lucrurilor de cari 
trebuie să ne temem şi a acelora cari ne inspiră 
încredere? 

NICIAS: Da, afirm. 

SOCRATE: Şi că ştiinţa asta nu e la în- 
demâna oricui, de vreme ce nici medicul, nici 
ghicitorul n'o cunosc, şi că cine vrea să fie cu- 

ragios, trebuie să şi-o însușească fără doar şi 
poate. N'ai spus aşă? 

NICIAS: Ba da, aşă. 

SOCRATE: Atunci, vorba zicătoarei: 
După tine, nu orice scroafă poate să-şi însu- 
şească această știință, nici să devie cura- 
gioasă. 

NICIA S: Nu, fireşte. 

SOCRATE: E limpede, deci, Nicias, că tu 
nu recunoşti curaj nici scroafei din Crommyon LD). 
Și spun asta nu ca să glumesc, ci fiindcă cred 
că e necesar din partea acelui care afirmă ase- 
menea, lucruri, să nu admită că vreun animal 
e curagios, afară numai dacă nu vrei să susții 
că o astfel de știință, pe care din pricina greu- 
tății ei numai puțini oameni și-o pot însuși, e 
la îndemâna unui leu, de pildă, a unei pantere 
sau a porcului mistreţ. Căci din definiția pe care 
ai dat-o tu, nu reieseîn chip necesar altceva, 
decât că, în privința curajului trebuie să con- 
sideri ca egali, pe leu — de pildă — cu cerbul, 
sau pe taur cu maimuța. 

LACHE S: Pe toţi zeii, Socrate, ai foarte 
mare dreptate. Căci atunci, ia spune-mi, Nicias: 
Susţii că aceste animale, despre cari toți sun- 
tem de acord să le recunsaştem curajul, sunt 
mai deștepte decât noi, sau vrei — împotriva 


:) In vecinătatea Corintului unde Teseu a dus o lupti crâncenă 
cu o scroafă fioroasă. 

părerii generale — să susţii că ele nici nu sunt 
măcar curagioase? 

NICIA S: Nu pot recunoaşte de curagioase, 
Laches, nici aceste animale, nici altă vietate, 
care numai din pricina neştiinței nu se teme de 
primejdii; le pot num! doar nesocotite sau ne- 
bune. Sau crezi că pot numi curagioşi pe copiii 
cari din pricina neştiinței nu se tem de nimic? 
lipsă de teamă şi curaj, nu sunt, după mine, 
unul şi acelaş lucru. Părerea mea e că, curajul 
împreunat cu prevedere se găseşte la foarte pu- 
țini, pe când ceeace găsim la imensa mulțime, 
fie bărbaţi, femei, copii sau dobitoace, nu e de- 
cât temeritate, îndrăsneală și lipsă de teamă îm- 
preunate cu neprevederea. Pe toate aceste ființe 
pe cari tu le numeşti curagioase, eu le numesc 
temerare, rezervând numele de curagioase ace- 
lora la care această însuşire e întovărăşită de 
socotința cumpănită de care vorbesc. 

XXXVI. LACHES: Vezi, Socrate, cu cât 
meşteşug — cel puțin aşă crede el — îşi face 
propria lui laudă, încercând să le răpească glo- 
ria, acelora pe cari toată lumea e de acord să-i 
recunoască de curagioşi? 

NICIAS: Oh, nu asta mi-a fost intenţia, 
Iaches, fii pe pace. Căci sunt gata să recunosc 
că și tu eşti învățat!), şi Lramahos — dacă în 

1) In arta curajului, pe care îl poate avei numai cel ce şi-a în- 
sușit mai întâiu eştiința» curajului. 

tr'adevăr sunteți curagioşi — şi mulți alți Ate- 
nieni. 

LACHE S: Deşi aș avea ce să-ți răspund, 
nu-ți mai obiectez nimic la spusele tale, ca să 
nu zici că sunt din Aixonea !), precum de altfel 
și sunt. 

SOCRATE: Nici să nu-i răspunzi, Laches; 
mi-se pare că n'ai băgat de seamă că el a învăţat 
arta aceasta dela prietenul nostru Damon, care 
la rândul lui frecuentează pe Prodicos 2) cel mai 
meşter sofist în arta de a deosebi sensul cuvintelor. 

LACHE S: Cu această îndemânare se poate 
mândri un sofist, Socrate, da nu un om pe 
care Statul îl socoate vrednic să-i fie conducător. 

SOCRATE: Dar se cuvine, dragul meu, 
ca omul care stă în fruntea treburilor cele mai 
însemnate, să fie stăpân şi pe cea mai mare 
înțelepciune. Iar Nicias, cred, e vrednic să-l în- 
trebăm de ce consideraţie se lasă călăuzit când 
stabilește această definiție a curajului. 

LACHE S: Atunci întreabă-l tu, Socrate. 

SOCRATE: Aşă am să fac, prea bunule; 
dar să nu-ți închipui că te voiu scuti de a luă 
şi tu parte la discuţie; fii cu băgare de seamă 
şi cercetează chestia împreună cu noi. 


1) eLocuitorii acestei suburbii treceau drept oameni cârcotaşi». 
(N. îmi M. A. Croiset.) 

3) Unul din sofiștii cei mai remarcabili; continporan şi prieten 
cu Socrate; s'a ocupat în deosebi de synonimle. 

LACHE S: Dacă crezi că e nevoie, bine, fie. 

XXVII. SOCRATE: Fireşte că e nevoie. 
Iar tu, Nicias, ia problema iar dela început. 
Ți-aminteşti că la început noi am pornit discuţia 
noastră dela considerația că curajul e o parte 
a virtuţii? 

NICIA S: Da, mi-amintesc foarte bine. 

SOCRATE: Şi prin urmare şi răspunsu- 
rile date le dedeai, pornind dela convingerea că 


curajul e o parte — printre mai multe alte 
părți — a întregului ce se numeşte virtute. 
Aşă e? 


NICIA S: Cum nu? 

SOCRATE; Dar să vedem, acuma o să fii 
de acord cu mine când voiu spune că acest 
cuvânt, pe lângă curaj mai înseamnă şi înțe- 
lepciune şi dreptate şi celelalte la fel? Da 
sau nu? 

NICIAS: Fireşte că da. 

SOCRATE: Stai niţel. Va să zică în pri- 
vinţa asta ne-am înțeles. Să vedem acum și pri- 
vitor la primejdie şi siguranță 1), dacă nu cumva 
tu ai o părere, iar noi (doi) o alta, deosebită 
de a ta. Noi îți vom spune părerea noastră, iar 
tu, dacă nu eşti de acord, să ne pui în cunoș- 
tinţă. Prin primejdie noi înţelegem ceeace ne 
inspiră temere, iar prin siguranță, ceeace ne 

1) Căci, după Nicias, cnrajul este ştiinţa primejdiilor şi a lucrurilor 
ce ne pot inspiră încredere în noi. 

inspiră încredere. Apoi mai zicem că teama e 
inspirată nu de relele trecute, nici de cele pre- 
zente, ci de cele așteptate, întrucât teama e aş- 
teptarea unui rău viitor. Nu eşti şi tu de aceeaș 
părere, Laches? 

LACHE S: Cu desăvârşire, Socrate. 

SOCRATE: Ai auzit definiţia noastră, Ni- 
cias: numim lucruri de temut relele viitoare, 
iar lucruri insuflătoare de încredere, pe cele care, 
dacă se întâmplă, nu sunt un rău, sau sunt 
chiar un bine. Ai tu în priviuța asta aceeaş pă- 
rere cu noi, sau alta? 

NICIA S: Ba aceeaş părere. 

SOCRATE: Şi ştiinţa acestor lucruri o 
numeşti tu curaj. Aşă e? 

NICIA S: Tocmai aşă. 

XXVIII. SOCRATE: Să examinăm acum 
şi al treilea punct, ca să vedem dacă suntem de 
acord și asupra lui. 

NICIAS: Care punct? 

SOCRATE: O să ţi-l spun. Eu şi acesta 
(L.aches) suntem de părere, că ştiinţa, indiferent 
de obiectul la care se aplică, nu ia o înfățișare 
deosebită după cum se îndeletniceşte cu trecutul 
spre a şti cum a luat naștere, sau cu prezentul, 
spre a şti cum este, ori cu viitorul spre a şti 
cum se va înfăptui mai bine, ci rămâne mereu 
aceeaș. Astfel de pildă, cât priveşte sănătatea, 
medicina rămâne una şi aceeaş în toate tim- 

purile, fie că se ocupă de lucrurile cari au fost, 
de cele cari sunt acum, sau de cele cari vor fi 
privitor la roadele pământului. Cât despre arta 
răsboiului, puteţi mărturisi voi înşivă” că stra- 
tepia ştie să prevadă totul şi mai ales viitorul, 
fără să se creadă silită să asculte de arta ghi- 
citorului căruia îi comandă, pentrucă strategia 
cunoaşte mai bine actele răsboinice atât cele 
prezente cât şi cele viitoare, şi deaceea și legea 
pune pe prooroc sub comanda generaliilui, nu 
pe general la ordinele proorocului. Nu asta e 
părerea noastră, Laches? 

LACHE S: Ba da, asta e. 

SOCRATE: Ei bine, Nicias, eşti gata să 
recunoşti împreună cu noi, că, privitor la lu- 
cruri identice, ştiinţa e aceeaș, fie că e vorba 
de lucruri trecute, prezente sau viitoare? 

NICIAS: Da, sunt gata; sunt de aceeaș 
părere, Socrate. 

SOCRATE: Şi, după tine, curajul e ştiinţa 
lucrurilor cari inspiră temere sau încredere. Nu? 

NICIAS: Da. 

SOCRATE: Dar am recunoscut că pri- 
mejdia 1) e un rău viitor, iar speranța un bun 
viitor. 

NICIA S: Tocmai. 

SOCRATE: Şiţapoi, (am recunoscut) că 


') za Gad. 

aceeaş ştiinţă se ocupă de aceste lucruri, fie că 
ele se întâmplă în viitor sau în orice alt timp. 

NICIAS: Aşăe. 

SOCRATE: Prin urmare, curajul nu e nu- 
mai ştiinţa primejdiilor şi a speranţelor, căci el 
îmbrăţişează cu ştiinţa lui nu numai bunurile 
şi relele viitoare, ci şi pe cele prezente şi tre- 
cute şi din toate timpurile, ca şi celelalte ştiinţe. 

NICIAS: Aşă se pare. 

XXIX. SOCRATE: Astfel că tu, Nicias, 
nu ne-ai răspuns decât asupra unei treimi a cu- 
rajului, când noi te întrebăm asupra curajului 
în întregime. Iar acum, pe cât se vede, din spusa 
ta, reiese că curajul nu e numai știința primej- 
diilor şi a speranţelor, ci ştiinţa aproape a tu- 
turor bunurilor şi relelor indiferent de timp. Nu 
trebuie să schimbăm definiţia ta în sensul acesta? 
Ce zici, Nicias? 

NICIA S: Cred că da, Socrate. 

SOCRATE:.Şi nu ţi-se pare ţie atunci, 
om minunat, că cel care ar şti toate bunurile 
şi toate relele, în toate chipurile lor, fie în pre- 
zent, viitor sau trecut, ar posedă virtutea în 
întregimea ei? Şi-l crezi tu lipsit de înțelepciune, 
dreptate şi pietate, pe acest om, care singur e 
în imăsură să recunoască atât față de zei cât şi 
de oameni, primejdia şi contrariul ei, şi care, pe 
de altă parte, singur e în stare să-şi însușească 
bunurile, ca unul ce ştie cum să se poarte cu ele? 

NICIA S$: Vorbele tale nu mi-se par lipsite 
de temeiu, Socrate. 

SOCRATE; Prin urmare, tu nu vorbeşti 
acuma numai de o parte a virtuţii, Nicias, ci 
de virtute în întregimea ei. 

NICIA S: Se vede că da. 

-SOCRATE: Şi noi am spus doar că cu- 
rajul e numai o parte a virtuţii. 

NICIAS: Da, aşă am spus. 

SOCRATE; Şi lucrul de care vorbirăm 
noi acum, nu pare a fi numai o parte (a virtuţii). 

NICIA S: Nu, fireşte. 

SOCRATE: Aşadar, Nicias, n'am putut 
află ce e curajul. 

NICIAS: Se vede că nu. 

LACHE S: Şi eu care credeam c'o s'o afli, 
iubite Nicias, văzându-te așă de despreţuitor 
față de răspunsurile pe care i-le dădeam lui 
Socrate! Ce sigur eram că o s'o descoperi cu 
ajutorul ştiinţei învățate dela Damon! 

XXX. NICIA S: Foarte frumos din partea 
ta, Laches! Va să zică ție prea puțin îţi pasă 
că ţi-ai dat adineauri de gol neştiința ta privi- 
toare la ce e curajul, numai cu condiţia ca să 
mă vezi şi pe mine expus la aceeaş ruşine. Pe 
cât se pare, ţi-e indiferent acest lucru, tocmai 
fiindcă împărtășesc şi eu ca tine această igno- 
ranță a unei ştiinţe pe care neapărat ar trebui 
so cunoască orice om care pretinde că e ceva 

de capul lui. Dar fapta ta mi se pare firească: 
După obiceiul omenesc, tu te uiţi la alții, în 
loc să te uiţi la tine. Cât mă priveşte, cred că 
m'am explicat îndeajuns asupra chestiei în dis- 
cuție şi chiar dacă pe alocuri explicarea mea a 
prezentat lacune, mai târziu mă voiu îndreptă 
atât cu ajutorul lui Damon, de care tu îţi baţi 
joc fără să-l fi văzut niciodată, cât şi cu aju- 
torul altora. Şi când voiu fi pus o tază temei- 
nică cunoștințelor mele, ţi le voiu împărtăşi şi 
ție, fără sgârcenie, căci tare mi-se pare că ai 
nevoie să te instrueșşti. 

LACHE S: Oh, da, tu eşti învăţat, Nicias. 
Dar cu toate astea îl sfătuesc pe Lysimah şi 
pe Melesias, să ne lase pe noi la o parte dacă e 
vorba de educaţia băieților, şi să se țină de So- 
crate ăsta, cum aş face şi eu, dacă băieţii mei 
ar fi mai mari. 

NICIAS: In privința asta sunt și eu de 
părere că dacă Socrate se însărcinează cu edu- 
caţia tinerilor, nu mai e nevoie să se caute aiurea 
(un educator): şi eu i-aş încredință foarte bu- 
curos pe Niceratos, dacă l-ar primi; dar ori de 
câte ori îi aduc aminte de lucru ăsta, îmi pro- 
pune pe alții, iar el se dă la o parte. Ia vezi, 
I.ysimah poate că rugămintea ta va fi ascultată 
mai binevoitor de Socrate. 

LYSIMAH: Ar fi şi drept, Nicias, căci 
Şi eu aș fi în stare să fac pentru el multe lu- 

cruri pe care nu le-aș face pentru mulți alţii. 
Ce zici, Socrate? O să-mi asculți rugămintea? 
O să ajuţi tinerilor ăstora să ajungă oameni 
cât mai de ispravă? 

XXXI. SOCRATE: Ar fi o greșeală ne- 
iertată, Lysimah, să nu vreau să viu în ajutorul 
celui care vrea să se desăvârșească. Dacă din 
discuția pe care o avurăm, ar fi reieşit că eu am 
ştiinţă (necesară), iar aceştia amândoi n'o au, 
ai îi îndreptăţit să mă rogi să-mi iau asupră-mi 
această sarcină. Dar acum — toți suntem deo- 
potrivă de nelămuriți. Atunci pe cine din noi 
să alegem? Eu sunt de părere că pe nici unul. 
Aşă stând lucrurile, vă voiu da un sfat, despre 
care o să-mi spuneți ce credeţi. Sunt de părere 
că noi toți — căci nimeni dintre noi nu face 
excepție — împreună, trebuie să căutăm mai 
întâiu pentru noi un dascăl cât mai bun, căci 
şi noi avem nevoie, şi apoi pentru băieți, fără 
să cruțăm banii sau altceva. In nici un caz nu 
sunt de părere să rămânem așă cum suntem 
acum. Iar dacă vreunul dintre noi e dispus să 
râdă la gândul că vrem să ne ducem la școală 
la vârsta noastră, voiu fi nevoit să mă pui la 
adăpostul zicătoarii lui Omer, care spune că 
«rușinea nu stă bine săracului». Deaceea să nu 
ne pese de ce-o spune unul sau altul, și să ne 
îngrijim laolaltă de educația atât a noastră cât 
și a, tinerilor acestora. 

I,Y SIMAH: Mie-mi place propunerea ta, 
Socrate, și cu cât sunt cel mai bătrân, cu atât 
vreau să arăt şi o tragere de inimă mai mare 
la învățătură, împreună cu băieții. Atunci uite 
ce să faci: vino negreșit mâine dimineață acasă 
la mine ca să ne chibzuim în această privință. 
Iar deocamdată să spargem adunarea noastră. 

SOCRATE: Bine, Lysimah, aşă am să 
fac; am să viu mâine la tine, de va vrea zeul. 

I. Nu ştiu, Atenieni, ce impresie au făcu 
asupra voastră acuzatorii. mei; eu, eră cât p'aci 
'să nu mă mai recunosc, atât au fost de convin- 
ipătoare discursurile lor Și totuş, ca să vorbim 
drept, nimic din ce au spus ei nu este adevăsat. 
Dar dintre toate minciunile lor, nici una nu m'a 
mirat mai mult decât aceea prin care vă stă- 
tueşte să fiți cu băgare de seamă faţă de elo- 
cința mea. Mi s'a părut culmea neruşinării, că 
nu s'au temut de ocara unei desminţiri, pe care 
o să le-o dau: numaidecât, arătându-le că nu 
sunt deloc elocvent, afară numai dacă prin 
aceasta nu înțeleg pe omul care spune adevărul. 
Dacă asta vor să înțeleagă, mărturisesc că sunt 
un orator dar nu după înțelesul lor; căci încă 
odată: ei n'au spus nimic, sau aproape nimic 
adevărat. Din gura mea voi veţi auzi tot ade- 
vărul, şi nu în cuvântări înflorite prin vorbe 
Şi expresii, nici împodobite ca ale lor, ci, dim- 
potrivă, în termenii cari îmi vor veni cei dintâi 
în minte; am încrederea că nu voiu spune de- 

cât ceeace este drept. Aşă că nu trebuie să aş- 
teptați dela mine altceva. Nici nu sar potrivi 
cu vârsta mea, ca să mă înfățişez înaintea voa- 
stră ca un tânăr ce se deprinde în arta orato- 
rică. Şi tocmai deaceea, vă rog să nu vă miraţi 
și să nu vă scandalizaţi, dacă mă auziţi între- 
buințând pentru apărarea mea acelaș limbaj, 
de care am obiceiu să mă slujesc în piața pu- 
blică la tarabele zarafilor şi în alte părți, 
unde mulți din voi m'aţi auzit. Căci luciunile 
stau astfel: azi e prima dată când apar în fața 
unui tribunal, la vârsta de mai bine de 70 ani, 
şi — drept să vă spun, — sunt străin de lim- 
bajul ce se vorbeşte aici. Ei bine, închipuiți-vă 
că sunt un străin şi lăsați-mă, rogu-vă, să vor- 
besc în limba şi după obiceiul în care am trăit. 
Nu cred că vă fac o cerere nedreaptă, rugân- 
du-vă să mă lăsați stăpân pe forma discursului 
meu, bună sau rea, cum o fi, şi de a luă în con- 
siderație numai, dacă e drept sau nu ceeace 
spun eu; în asta stă virtutea judecătorului, iar 
datoria oratorului e să spună adevărul. 

II. Mai întâiu, Atenieni, trebuie să răspund 
primilor acuzatori şi la primele învinuiri ce mi 
sau adus pe nedrept; apoi la învinuirile mai 
proaspete şi acuzatorilor din urmă. Căci am mulți 
acuzatori pe lângă voi, şi de mulți ani, cari nu 
spun decât minciuni, şi de dânşii mă tem mai 
mult decât de Anytos şi ceata lui, cu toate că 

şi aceștia sunt foarte de temut. Primii sunt 
aceia, cari încă din copilărie punând stăpânire 
pe spiritele voastre, v'au repetat şi v'au făcut 
pe nedrept să credeţi că e un oarecare Socrate, 
om învăţat, care se îndeletniceşte cu ceeace se 
petrece în cer şi sub pământ, şi care ştie să 
schimbe o pricină rea într'una bună 1). Oamenii 
cari au răspândit asemenea svonuri, ăştia sunt 
acuzatorii cei mai de temut, căci cine îi ascultă, 
socotește că oamenii ce se dedau unor asemenea 
cercetări, nu cred nici în existența zeilor. De- 
altfel numărul acuzatorilor de felul acesta este 
foarte mare, iar ei lucrează de multă vreme la 
acest complot, şi apoi ei v'au prevenit pentru 
părerea asta, când eraţi în vârsta credulităţii; 
căci cei mai mulţi eraţi pe vremea aceea copii 
sau băiețanări ; atunci deci, ei mă învinuiau la 
largul lor în fața voastră, vorbind în contra 
unui om care nu se apără. Ceeace e mai ciudat, 
este că nici nu e îngăduit să cunosc pe acuza- 
torii mei, nici măcar pe nume, afară de un oare- 
care scriitor de comedii 2). "Toţi aceia, cari, fie 
din pizmă, fie ca să mă ponegrească înaintea 
voastră, v'au făcut să credeţi aceste minciuni, 
şi acei cari, convinşi ei înşişi, au convins şi pe 
alții, scapă de orice urmărire, şi eu nu pot nici 

1) La Atena, sofiștii aveau reputaţia că pot face să triumfe o cauză, 


oricât de nedreaptă, prezentând-o într'o lumină falsă. 
3) Aristofan. 

să-i chem în fața voastră, nici să-i dovedesc de 
minciună, aşă că sunt nevoit să mă bat cu nă- 
luci' şi să mă apăr fără ca nimeni să mă atace. 
Aşadar — după cum spusei — ţineţi socoteală 
că am de-aface cu două feluri de acuzatori: 
unii cari nvau cunoscut de multă vreme, şi alţii 
cari m'au citat acum de curând în fața jude- 
cății; vă rog să mă credeţi că trebuie să încep 
prin a răspunde celor dintâi, căci pe ei i-ați 
ascultat întâiu şi ei au avut mai multă înrâu- 
rire asupra spiritului vostru, ca, ceilalți. 

Şi cum spusei, trebuie să mă apăr, Atenieni, 
să mă silesc a smulge din sufletul vostru o ca- 
lomnie care s'a cuibărit acolo de multă vreme, 
şi să fac toate astea într'un timp aşă de scurt! 
Doresc să izbândesc, dacă de aci poate reieși 
vreun bine pentru voi şi pentru mine; doresc 
ca această apărare să-mi fie de folos; dar con- 
sider lucrul acesta ca foarte greu, şi nu-mi fac 
iluzii. Totuş întâmple-se ce vor găsi zeii cu 
cale ; trebuie să ne supunem legii și să ne apărăm. 

III. Să reluăm deci în esența ei acuzația pe 
care se întemeiază calomniatorii noștri, şi care 
a dat lui Melitus curajul de a mă aduce în fața 
acestui tribunal. Să vedem ce spun calomniatorii 
mei și să dăm acuzaţiunii lor forma legală, ci- 
tind-o ca și cum acuzatorii ar fi prestat jură- 
mântul: «Socrate e un om primejdios, care prin- 
tr'o nelegiuită curiozitate vrea să, cerceteze ce 

se petrece în cer şi sub pământ, face să izbân- 
dească o cauză rea în dauna celei bune şi în- 
vață şi pe alții aceste taine». Iată acuzarea; 
ați văzut-o în comedia lui Aristofan, unde se 
înfăţişează un oarecare Socrate, care spune că 
se plimbă prin văzduh, şi alte asemenea năz- 
bâtii, despre lucruri de cari eu n'am idee cât 
decât; nu spun asta pentru a compromite 
această știință, dacă există vreun om iscusit în 
ea, pentru ca. nu cumva să-i vie poftă lui Me- 
litus să-mi aducă şi astfel de învinuiri; de lu- 
crurile astea, Atenieni, nu m'am ocupat nici- 
odată. Pot să iau de mărturie pe oricare din voi. 

Vă rog pe toți cei cari sunteți aici și cu cari 
am stat de vorbă (şi este un foarte mare număr 
de aceştia de față), vă rog să spuneţi dacă m'aţi 
auzit vorbind vreodată despre astfel de științe, 
măcar pe departe. Astfel vă veţi convinge că 
tot aşă de lipsite de temeiu sunt şi celelalte în- 
viruiri cari. mi-se aduc îndeobşte. 

IV. Şi dacă se spune, că am profesia. de a 
învăță pe alţii şi că cer plată, asta e iar o min- 
ciună. Nu că n'aş socoti ca ceva foarte frumos 
să poți instrui pe oameni, cum fac Gorgias din 
Leontinum, Prodicus din Ceos şi Hippias din 
Elis. Acești oameni colindă toată Grecia, atră- 
gând la ei pe tineri cari, fără nicio cheltueală, 
ar puteă să se alipească pe lângă vreunul din 
concetățenii lor, pe care ar găsi de cuviință să-l 

aleagă ; ei ştiu să-i înduplece, să părăsească pe 
concetățenii lor şi să vină la ei, să le dea bani, 
şi pe deasupra să le fie şi recunoscători. Ba 
încă am auzit că a venit aici un om învățat 
din Paros; căci am dat peste un om care chel- 
tueşte pentru sofişti mai mult decât toți cei- 
lalți concetățeni ai noştri împreună, Callias, fiul 
lui Hipponicos; îl întrebai (cum ştiţi, are doi 
copii): «Callias, dacă în loc de copii ai aveă 
doi mânji sau doi viței, n'am căută noi să-i 
dăm pe mâna unui om priceput pe care l-am 
plăti bine ca să-i facă cât s'o puteă de buni 
şi de frumoși şi să le dea toate desăvârşirile 
de care firea lor e destoinică? Şi omul acesta ar 
fi probabil un crescător de cai sau un agricultor. 
Dar fiindcă drept odrasle ai oameni, cui te-ai 
hotărît să-i încredințezi? Ce maestru avem noi 
în ramura asta pentru virtuțile omului şi ale 
cetățeanului? Imi închipui că având copii te-ai 
gândit la asta. «Ai pe cineva?» îl întrebai. (Fără 
îndoeală», îmi răspunse. «Pe cine?» întrebai eu ; «de 
unde e? Cât îi dai?» «Evenus, este Socrate», îmi 
răspunse Callias; «e din Paros, şi-mi ia cinci 
mine) 1). Atunci îl fericii pe Evenus, dacă într'a- 
devăr are acest talent, şi dacă dă lecţii aşă de 
ieftin. Cât despre mine, mărturisesc că aş fi tare 
mândru şi semeț, dacă aș aveă această ştiinţă ; 
dar dacă n'o am, n'o am, Atenieni! 
1) Cam 400—50o lei. 

V. Acum, poate că unul din voi m'ar întrebă: 
«dar care-i meseria ta, Socrate, şi de unde vin ca- 
lomniile astea răspândite împotriva ta? Căci dacă 
tu n'ai făcut nimic deosebit de ceilalți, nu s'ar 
fi vorbit atâta de tine? Răspunde-ne, ca să nu 
fim siliți să inventăm noi o explicaţie din capul 
nostru». Intrebarea este, firește, legitimă, şi eu 
mă voiu sili să arăt ce lucru mi-a făcut atâta 
faimă printre oameni, şi atâţi dușmani. Ascul- 
tați-mă: unii din voi vor crede poate că glu- 
mesc, dar fiți bine încredințați că nu voiu spune 
decât adevărul. Intr'adevăr, Atenieni, reputația 
pe care mi-am făcut-o, vine dela o oarecare în- 
țelepciune. Şi de ce natură e înțelepciunea asta? 
E poate o înţelepciune pur omenească; de fapt 
poate că eu posed această știință. Insă oamenii 
aceia de cari vă vorbii, se poate să posede o 
înțelepciune mai presus decât cea omenească, 
sau nu ştiu ce să zic, căci eu n'o am și cine 
susține contrariul, vrea să vă inducă în eroare 
şi să mă clevetească. Dar vă rog cu stăruință, 
Atenieni, să nu vă scandalizați şi să nu mă 
luați drept un îngâmfat, dacă ceeace vă voiu 
spune, pare ceva neobişnuit ; ceeace voiu spune 
nu porneşte dela mine, ci o să fac să vorbească 
înaintea voastră o autoritate vrednică de în- 
crederea voastră ; o să vă dau o mărturie despre 
înțelepciunea mea, dacă într'adevăr ea există și 
de ce natură este: acest martor este zeul dela 

Delfi. Cunoașteţi pe Cherefon, prietenul meu' de 
copilărie ; eră dealtfel şi al celor mai mulți dintre 
voi; a fost surghiunit odată cu voi şi s'a întors 
împreună cu voi. Ştiţi ce fel de om eră Cherefon, 
şi cu ce zel lucră, când se apucă de ceva. Inti'o 
zi mergând la Delfi, avi îndrăzneala să. întrebe 
oracolul (şi încă odată, să nu vă scandalizați de 
ceeace o să vă spun); el l'a întrebat, dacă e pe 
lun e vreun om mai înțelept ca mine. Pythia 
îi răspunse, că nu e nici unul. In lipsa lui Che- 
refon care a murit, fratele său care e aici, poate 
să vă încredințeze. 

VI. Şi gândiți-vă bine, Atenieni, toate lucru- 
rile astea, vi-le spun, numai ca să arăt de unde 
vin toate svonurile ce circulă împotriva mea. 
Când am aflat de răspunsul oracolului, mi-am 
zis: ce vrea să spună zeul? Ce înțeles au vor- 
bele lui? Căci știu foarte bine că în mine nu 
e nici un fel de înțelepciune, nici mare, nici 
mică; ce vrea aşadar să zică, declarându-mă 
pe mine cel mai înțelept dintre oameni? Căci 
la. urma urmei, nu minte; un zeu nu poate să 
mintă. Multă vreme am fost în încurcătură asu- 
pra înțelesului oracolului, până când luai hotă- 
rirea, pe care am să v'o povestesc, de a cunoaște 
gândul zeului. Mă dusei la unul din concetă- 
țenii noştri, care trece drept înțelept, în spe- 
ranța' că acolo mai bine decât oriunde o să 
pot da de minciună oracolul, şi să-i spun: Ai 

zis că sunt cel mai înțelept dintre oameni, și 
omul acesta .e mai înțelept decât mine. Cercetai 
deci pe omul ăsta, al cărui nume nu mai.e ne- 
voie să vi-l pomenesc (eră un om politic), şi 
din cercetarea pe care am făcut-o în discuţia cu 
el, am rămas, Atenieni, cu impresia următoare: 
mi sa părut că omul ăsta. doar trece drept 
înțelept în ochii multora şi mai cu seamă în 
ochii săi, dar că de fapt nu este. Apoi încercai 
să-i arăt că nu e deloc ceeace își închipuiă el 
că e: şi uite ce m'a făcut nesuferit în fața acestui 
om şi a multora cari erau de față. După ce 
l'am părăsit, cugetam aşă în mintea mea: eu 
sunt mai înțelept decât omul ăsta! Se poate 
prea bine ca nici el, nici eu să nu știu mare 
lucru; dar deosebirea este că el își închipuie 
că ştie, neștiind nimic, iar eu dacă nu ştiu nimic, 
nici nu-mi închipui că ştiu ceva. Mi-se pare deci 
că sunt ceva mai înțelept decât el în privința 
asta, anume că nu cred că ştiu ceeace nu ştiu. 
De aci mă dusei la altul, care treceă drept și 
mai înțelept ca cel dintâiu, şi rămăsei cu aceeaș 
impresie şi de data asta: 'mi-atrăsei și dușmănia 
lui şi a multor altora. 

VII. După acestea continuai, deşi simțeam ce 
uri strâng împotriva mea. Totuş socotii că tre- 
buie să pui mai presus glasul zeului și să cer- 
cetez pe toți aceia cari aveau oarecare reputație 
de ştiinţă, spre a află ee vrea să zică oracolul. 

Şi vă jur pe câine, Atenieni, că uite ce mi sa 
întâmplat: pe cei cari erau mai lăudaţi, i-am 
găsit, afară de puţine excepții, mai lipsiți de 
înțelepciune, când îi cercetam după oracolul 
zeului, pe câtă vreme alții, cari treceau drept 
mai slabi de duh, mi s'au părut că sunt oa- 
meni mai cuminţi. 

Dar mai întâiu să sfârșesc cu povestirea aler- 
găturilor şi ostenelilor mele, pentru a mă în- 
credință de adevărul oracolului. După oamenii 
politici, mă adresai poeților, atât celor ce fac 
tragedii cât şi celor ditirambici şi altora, ne- 
îndoindu-mă că față de ei mă voiu convinge 
de inferioritatea mea. Luând din operele lor, pe 
acelea cari 1ni-se păreau lucrate cu mai multă 
grijă, îi întrebam ce au vrut să zică, doritor 
fiind să mă instruesc din discuția cu ei. Mi-e 
Tuşine, Atenieni, să vă spun adevărul şi totuș 
o să vi-l spun. Dintre toţi cei cari erau de față, 
nu eră aproape nici unul care să nu fie în stare 
să ne dea socoteală despre poemele acestea mai 
bine decât acei cari le făcuse. Atunci recunoscui, 
că nu rațiunea îi călăuzeşte pe poeţi, ci un fel 
de inspiraţie firească, un entuziasm asemenea 
cu acel care răpește pe profet şi pe ghicitor, 
cari toți spun lucruri foarte frumoase, dar nu 
înțeleg nimic din cele:ce spun. Cam așă ceva 
mi Sa părut că se întâmplă şi cu poeţii; tot- 
odată băgai de seamă că din pricina talentului 

lor pentru poezie, se credeau superiori tuturor 
celorlalți oameni, ceeace nu erau nicidecum. Ii 
lăsai deci, încredințat că eram mai presus de 
ei tot prin aceeaş parte care mă ridicase d'a- 
supra oamenilor politici. 

VIII. Dela poeţi trecui la artişti. Aveam con- 
ştiinţa că nu pricep nimica din arte, şi eram 
foarte încredințat că artiştii sunt stăpâni pe ne- 
numărate taine minunate, lucru în care nu mă 
înşelam deloc. Ştiau multe lucruri de cari eu 
n'aveam idee, şi în această privință erau mult 
mai învățați ca mine. Dar, Atenieni, îmi părură 
că au acelaș cusur ca și poeții; nu eră nici 
unul care, pentru că excelă în arta lui, să nu 
creadă că ştie foarte bine lucrurile cele mai im- 
portante şi această pretenție le întunecă iscu- 
sința lor; astfel că punându-mă în locul oraco- 
lului, şi întrebându-mă pe mine însumi, la care 
din aceste două lucruri țin mai mult: sau să 
fiu așă cum sunt, fără ştiinţa lor dar şi fără 
ignoranța lor, sau să am avantajele lor împreună 
cu cusururile ; îmi răspunsei mie însumi şi ora- 
colului, că prefer să fiu așă cum sunt. 

IX. Cercetările astea au stârnit, Atenieni, 
atâtea duşmănii primejdioase şi înverşunate ; de 
aci toate defăimările răspândite pe socoteala 
mea, şi renumele meu de om înțelept. Căci acei 
cari m'ascultă, își închipuie că eu cunosc toate 
lucrurile acelea în privința cărora eu demasc 

numai ignoranța altora. Ci, Atenieni, adevărul 
e că numai Apolon singur e înțelept, şi el a vrut 
să spună prin gura oracolului său, numai, că 
toată înțelepciunea omenească nu e mare lucru, 
sau chiar că nu e nimic, ci sa slujit de numele 
meu numai ca de o pildă, ca și cum ar fi vrut 
să spună tuturor oamenilor: «Cel mai înţelept 
dintre voi, e acela care, ca şi Socrate, recu- 
noaște că înțelepciunea lui e tot una cu nimic). 
Pentru a mă supune zeului, eu continuai şi acum 
cercetările astea, colindând din om în om, în- 
trebând pe toți acei străini și concetățeni în 
cari sper să găsesc adevărata înțelepciune, şi 
când n'o găsesc, eu vin în ajutor zeului, ară- 
tându-i că nu sunt înţelepţi. Lucrul acesta mă 
preocupă aşă de mult, că n'am avut vreme să 
fiu câtuş de puțin folositor Statului şi fami- 
liei mele; devotamentul meu pentru zeu m'a 
adus la o sărăcie lucie. 

X. Dealtfel, mulți: tineri cari au vreme și 
cari au avere, trăesc pe lângă mine şi găsesc o 
mare plăcere în a vedeă cum încerc eu pe oa- 
meni; pe urmă, ei înșiși încearcă să mă imite 
şi se pun să încerce pe acei cari îi întâlnesc; 
nu mă îndoesc că găsesc un seceriș îmbelșugat, 
căci. nu e lipsă de aceia cari cred că știu tot, 
deşi, nu ştiu nimic, sau prea puțin. Toţi acei pe 
cari ei îi dovedesc ca ignoranţi, se leagă de 
mine, nu de ei, și răspândesc vorba că e unu 

Socrate, un mare blestemat, care strică tine- 
retul, iar când îi întrebi, ce face acest Socrate, 
sau ce predă, ei nu ştiu nimic, dar ca să nu ră- 
mâie cu gura închisă, îți scot înainte aceste în- 
vinuiri banale, cari se aduc de obiceiu filozo- 
filor, că el cercetează ce se petrece în cer şi sub 
pământ, că nu crede în zei, şi că face să izbân- 
dească pricinile rele; căci ei nu îndrăznesc să 
spună adevărul, anume că Socrate îi dă de gol, 
arătându-le că ei se prefac că ştiu, deşi nu ştiu 
nimic. Fiind ambițioşi, neobosiți şi numeroşi, şi 
vorbind despre mine cu un plan hotărît de mai 
înainte şi cu o elocință destoinică să captiveze, 
ei v'au umplut de multă vreme urechile cu svo- 
nurile cele mai perfide, şi urmăresc fără răgaz 
sistemul lor de defăimare. Iată cum s'a. făcut 
de a tăbărit asupra mea şi Melitus şi Anitus 
şi Iycon. Melitus e înciudat pe mine în numele 
poeţilor, Anitus în numele oamenilor politici şi 
al artiştilor, iar Lyycon în numele oratorilor. Iată 
de ce, cum spuneam şi la început, aş socoti ca 
o minune, dacă într'o vreme aşă de scurtă, aş 
puteă să smulg o calomnie aşă de adânc înră- 
dăcinată în spiritele voastre. 

Aţi auzit, Atenieni, adevărul curat; nu vă 
ascund și nu vă tăinuesc nimic, cu toate că ştiu 
că tot ce spun nu face decât să-mi atragă ura 
lor.; tocmai asta dovedeşte că eu spun adevărul, 
şi că nu m'am înşelat în privința izvorului acestor 

calomnii, lucru de care vă veți convinge lesne, 
dacă vreți să vă dați osteneală să adânciţi 
această afacere, acum sau mai târziu. 

XI. lată o apologie îndestulătoare împotriva 
acuzatorilor mei din prima categorie; voiu în- 
cercă acum să mă apăr împotiiva celor din a 
doua categorie şi împotriva lui Melitus, acest 
om de bine, așă de iubitor de țara lui, cum zice 
el. Să luăm acum şi această din urmă acuzare, 
deoarece şi autorii ei sunt deosebiți de cei din- 
tâi; iată cam cum e formulată: Socrate e vi- 
novat că strică tinerimea, nu recunoaşte zeii 
orașului şi pune în locul lor divinități noul. Iată 
acuzarea ; să-i cercetăm toate punctele unul după 
altul. Zice să sunt vinovat că corup tinerimea. 
Şi eu, Atenieni, afirm că Melitus e vinovatul, că 
ia în glumă lucrurile serioase, și cu nepăsare 
chiamă oameni în judecată pentru a se preface 
că se interesează mult de lucruri de cari nici- 
odată nu şi-a dat osteneală să se ocupe. Şi că 
e așă, voiu încercă să vă dovedesc. 

XII. Vino "'ncoa, Melitus, şi spune-mi: e vre- 
un lucru, la care să ţii tu mai mult, decât să 
faci pe tineri cât mai virtuoşi cu putință? 

MELITUS: Nu, fără îndoeală. 

SOCRATE; Ei bine, acum spune jude- 
cătorilor noştri, cine e în stare să facă pe tineri 
mai buni? Tu ştii, fireşte, căci te preocupă acest 
lucru. Tu ai descoperit cine îi corupe, şi pretinzi 

că eu sunt acela; deaceea mă aduci ca acuzat în 
fața acestui tribunal. Aide acuma, spune-le ju- 
decătorilor şi cine îi face mai buni. Vorbește, 
Melitus! Vezi că taci, încurcat, și nu știi ce să 
răspunzi? Nu ți-se pare că e rușinos? Nu e asta 
o probă sigură ca nu te-ai îngrijit niciodată de 
educaţia tinerimii? Dar încă odată, vrednice Me- 
litus: cine poate să facă pe tineri mai buni? 

MELITUS: Legile. 

SOCRATE: Nu asta vreau să te întreb, 
o prea, bunule Melitus; te întreb cine? Care om? 
E, sigur că primul lucru pe care trebuie să-l ştie 
omul acesta, sunt legile. 

MELITU S: Aceștia pe cari îi vezi aici, 
Socrate, judecătorii. 

SOCRATE: Ce spui, judecătorii ăștia sunt 
capabili să instruească pe tineri, şi să-i facă mai 
buni? 

MELITUS: De sigur. 

SOCRATE: Toţi judecătorii, sau sunt prin- 
tre ei, unii cari pot şi alții, cari nu pot? 

MELITUS: Toţi. 

SOCRATE: Asta-mi place pe Hera, ştiu că 
n'o să ducem lipsă de oameni folositori1). Bine, 
dar şi toți cetățenii ăştia, cari ne ascultă, pot 
să facă pe tineri mai buni sau nu? 

MELITUS: Şiei pot. 


1) Numărul judecătorilor eră de cinci mii, 

SOCRATE: Dar ce zici, Melitus, toți aceia 
cari iau parte la adunarea poporului, n'ar putea 
ei oare, să strice tinerimea, sau şi ei toţi sunt deo- 
potrivă de destoinici s'o facă virtuoasă? 

MELITUS: Şi ei sunt destoinici. 

SOCRATE: Astfel, după tine, toți Ate- 
nienii pot să fie folositori tinerimii, afară de mine, 
numai eu îi corup; nu asta vrei să spui? 

MELITU SS: 'Tocmai asta. | 

SOCRATE: Intr'adevăr, după spusa ta, 
trebuie să am mare nenoroc; dar continuă să-mi 
răspunzi. 'Ţi-se pare că e tot aşă şi cu caii? Toţi 
oamenii pot să-l facă mai buni și numai unul cu- 
noaște taina de a-i strică? Sau tocmai dimpo- 
trivă? Nu oare numai un singur om, sat un 
foarte mic număr, anume maeștrii de călărie, 
sunt destoinici să-i îmbunătățească? Şi ceilalți 
oameni dacă vor să-i încalece, sau să se slujească 
de ei, nu-i strică? Nu e tot astfel cu toate ani- 
malele? Da, fără îndoeală, fie că Anytus și tu 
recunoști sau nu acest lucru; și într'adevăr ar 
fi un mare noroc pentru tinerime, dacă n'ar 
există decât up singur om capabil s'o corupă, 
pe când toți ceilalți ar puteă să-i fie de folos. 
Dar tu ai dovedit îndeajuns, Melitus, că educa- 
ţia tinerimii nu te-a preocupat niciodată ; şi chiar 
vorbele tale fac să se vadă limpede că nu te-ai 
îndeletnicit niciodată, serios de lucrul pentru care 
acum mă urmărești în judecată. 

XIII. Apoi te rog în numele lui Jupiter, Me- 
litus, răspunde, ce lucru e mai folositor, să tră- 
eşti împreună cu oameni de bine, sau cu răii? 
Răspunde-mi, prietene, căci întrebarea nu e grea. 
Nu-i așă că răii fac totdeauna rău acelora cari 
stau cu ei, și că cei buni fac bine acelor din 
jurul lor? 

MELITU S: Fără îndoeală. 

SOCRATE: E cineva care să prefere să 
sufere o pagubă în loc de un folos dela cei cu 
care trăeşte? Răspunde, vrednice Melitus, căci 
legea te obligă să răspunzi. E cineva să prefere 
a fi vătămat? 

MELITU S: Nu, nu e nimeni. 

SOCRATE: Dar să vedem, mă învinovă- 
țeşti că stric tinerimea şi că o fac mai rea, di- 
nadins sau fără să vreau? 

MELITU S: Divadins. 

SOCRATE: Cum adică, Malitus, Ja vârsta 
ta, înțelepciunea pe care o ai, întrece ea oare 
aşă de mult pe a mes, la vârsta în care am a- 
juns, încât tu știi foarte bine că răii fac tot- 
teauna rău acelor cu cari trăesc, şi că cei buni 
fac totdeauna bine; iar eu sunt așă de ne- 
ştiutor, că nu observ,că făcând mai rău pe vre- 
unul din aceia cari au legătură cu mine, mă 
expun eu însu-mi să sufer vreun rău dela el? 
Şi încă mai pretinzi că îmi atrag răul acesta așă 
de mare, cu bună ştiinţă? Aici, Melitus, nu te 

cred deloc şi nu cred să fie pe lume vreun om 
care să te creadă. Căci una din două: sau nu 
corup pe tineri, sau dacă îi corup, o fac fără 
ştirea şi fără voia mea ; şi în amândouă cazurile 
tu eşti un mincinos. Dacă stric tinerimea fără 
voia mea, apoi legea spune că nu se poate chemă 
în judecată pentru greșeli fără voie, ci ea vrea 
ca cei greşiți să fie luați deoparte, şi să li se arate 
greșeala lor, căci e sigur, că dacă îmi cunosc gre- 
şeala, voiu încetă de a face ceeace până acum 
făceam fără voia mea; dar tu te-ai păzit ca de 
foc de asta, nici n'ai vrut să mă vezi, nici să mă 
lămureşti, ci acuma mă chemi în fața tribuna- 
lului, unde legea cere să fie aduși acei cari au meri- 
tat pedepse, iar nu acei ce au nevoie de dojană. 

XIV. Astfel, Atenieni, uite o dovadă limpede 
de ceeace vă spuneam, că Melitus nu şi-a dat 
niciodată osteneală cu lucruri de astea, şi că 
nici nu sa gândit vreodată la ele. Totuş, să 
vedem, spune-ne, cum corup pe tineri; nu-i 
aşă, după chiar pâra ta scrisă, că-i corup în- 
vățându-i să se lepede de zeii, pe cari îi cin- 
steşte țara, şi introducând zei noui? Nu cu astfel 
de învățături spui că îi corup? 

MELITU S$: 'Tocmai. 

SOCRATE: Melitus, în nuniele chiar a 
acestor zei d care e vorba acum, deslușeşte-ne 
mai limpede şi pe mine şi pe judecători; căci 
eu nu înțeleg, dacă tu m'acuzi, că admit exis- 

tența unor anumiți zei (şi în acest caz, dacă 
cred în existența unor anumiți zei, nu sunt de 
loc ateu, şi deci în privința asta nu-s vinovat), 
sau că propag credințe în existența unor zei, 
cari nu sunt cei ai Statului. De acest din urmă 
lucru mă învinovățești? Sau susții că nu cred 
în nici un zeu, şi că învăţ şi pe alții să nu creadă 
în nici unul? 

MELITU S: Da, de asta te acuz; că nu 
crezi în nici un zeu. 

SOCRATE: O minunatule Melitus! de ce 
vorbeşti aşă? Ce, eu nu cred, ca şi ceilalți oa- 
meni că soarele și luna sunt zei? 

MELITU S: Nu, pe Jupiter, Atenieni, nu 
crede ; el zice că soarele e o piatră, iar luna un 
pământ. 

SOCRATE: Tu crezi că acuzi pe Anaxago- 
ras ; tu disprețuești pe judecătorii noştri, şi-i crezi 
prea ignoranți, dacă îţi închipui că ei nu ştiu 
că de altfel de teorii sunt pline cărțile lui Ana- 
xagora din Clazomene. Dealtfel, tinerii ar veni 
ei să înveţe dela mine o teorie, pe care ar puteă 
oricând să şi-o însușească din cartea cumpărată 
din orchestră cu cel mult o drahmă, și care 
le-ar da un frumos prilej să-și bată joc de So- 
crate, dacă acesta şi-ar atribui niște păreri ce 
nu-i aparţin, şi care de altfel şi așă sunt destul 
de absurde? Dar spune-mi, pe Jupiter, pretinzi 
tu că eu nu cred în existența nici unui zeu? 

MELITU S: Da, pe Jupiter, nu crezi. 

SOCRATE: Intr'adevăr, Melitus, tu spui 
lucruri de necrezut, şi în care, pe cât îmi pare, 
nici tu însuți nu crezi. Cât despre mine, Ate- 
nieni, îmi pare că Melitus e un neobrăzat şi un 
“deşănțat, care nu mi-a adus această acuzare, de- 
cât ca să mă insulte, pornit dintr'o semeție ti- 
nerească şi a vrut numai să mă ispitească pu- 
nându-mi o ghicitoare şi zicându-și lui însuşi: 
să vedem, dacă Socrate înțeleptul va băgă de 
seamă că glumesc şi spun lucruri cari se con- 
trazic; ori îl voiu trage pe sfoară şi pe el şi pe 
ascultători? Intr'adevăr e evident, că se contra- 
zice peste tot în acuzarea lui, ca şi cum ar zice: 
Socrate e vinovat că crede şi nu crede în 
existența zeilor; asta, zău, înseamnă să faci 
o glumă. 

XV. Atenieni, cercetaţi cu mine ca să vedeţi, 
unde cred eu că se contrazice. Răspunde, Me- 
litus, iar voi, judecători, aduceţi-vă aminte ce 
vam rugat la început și nu faceţi sgomot, dacă 
vorbesc după obiceiul meu. Spune-mi, Melitus, 
e cineva pe lume care să creadă că sunt lu- 
cruri omenești și în acelaş timp să creadă că 
nu sunt oameni? Judecători, porunciți să-mi 
'Tăspundă şi să nu facă atâta gălăgie. E cineva 
să creadă că există reguli pentru a dresă caii, 
Şi să creadă că nu există cai? Că sunt cântece 
de flaut, şi că nu există flaute? Nu e nimeni, 

prea bunule Melitus. Eu ţi-o spun, pentrucă tu 
nu vrei să răspunzi, şi o spun întregei adunări. 
Dar răspunde şi la asta: e cineva care să creadă 
în puterea demonilor, şi totuş să nu creadă în 
demoni? 

MELITU S: Nu, nu este. 

SOCRATE: Insfârșit, ină îndatorezi foarte 
mult răspunzându-mi, deşi numai silit de jude- 
cători. Aşadar recunoști că eu cred în puterea 
demonilor şi propovăduesc despre ea, fie că e 
vorba de demoni vechi sau noui. Deci după spusa 
ta, admit puterea demonilor, lucru mărturisit 
prin jurământ și în acuzaţia ta; dacă dar admit 
puterea demonilor, trebuie în chip necesar să re- 
cunosc şi existența demonilor. Nu-i așă? Fireşte. 
Căci presupun că recunoşti acest lucru, de vreme 
“ce-mi răspunzi. Dar nu considerăm noi demonii 
ca niște zei, sau niște copii ai zeilor? Aşă e 
sau nu? 

MELITU S: Chiar așă. 

SOCRATE: Prin urmare, dacă după pro- 
pria ta mărturie, eu admit existența, demoni- 
lor, şi dacă aceştia sunt zei, iată tocmai do- 
vada despre ceeace spuneam, că tu vii să ne 
pui ghicitori şi să petreci pe socoteala noastră, 
zicând că nu cred și totuș cred în zei, de vreme 
ce recunosc existența demonilor. Şi iarăş dacă 
după cum se mai spune, demonii sunt copii din 
flori ai zeilor, făcuți cu nimfele, sau cu alte 

mame, cine ar puteă crede că există copii ai 
zeilor și că nu există zei? Asta ar fi tot așă 
de absurd, ca și cum ai spune că există catâri, 
născuți din cai şi măgărițe, şi că nu există nici 
cai, nici măgari. Astfel, Melitus, din toate astea 
reiese că tu mi-ai adus învinuirea, numai aşă 
ca să mă pui la încercare, sau din lipsa unui 
alt motiv serios, pentru a mă puteă cită în fața 
tribunalului, căci oricum, este peste putință să 
faci pe un om, cu oricât de puțină minte, să 
creadă că aceeaș persoană poate admite o pu- 
tere a demonilor şi a zeilor şi în acelaș timp, 
să nu admită nici existența zeilor, nici a demo- 
nilor, nici a eroilor. 

XVI. Dar, Atenieni, n'am nevoie de o mai 
lungă apărare. Şi cesace vă spusei, ajunge ca 
să vă dovedească că eu nu sunt vinovat, şi că 
acuzarea lui Melitus e fără temeiu. Cât despre 
ceeace vă spuneam la început, că mi-am atras 
duşmănia neîmpăcată a multora, fiți foarte în- 
credințați că aşă e, şi dacă o să fiu răpus, 
ceeace mă va pierde, nu va fi nici Melitus, nici 
Anytus, ci pisma şi defăimarea, care au făcut 
să piară atâți oameni de ispravă, şi care vor 
face să piară încă mulți alții de aci înainte; 
căci nu cred că pacostea asta se va opri la mine. 

Dar poate mă va întrebă cineva: nu ţi-e ru- 
şine, Socrate, să te îndeletnicești cu un studiu 
care te aduce acum în primejdie de moarte? 

La această întrebare aș aveă dreptul să răs- 
pund: Eşti greşit, omule, dacă crezi că un om, 
care preţuește cât de cât, trebuie să cântărească 
primejdia morții sau a vieţii, când e vorba să 
cerceteze în toate acțiunile sale, numai dacă 
ceeace face el este drept sau nu, dacă fapta 
lui e a unui om de bine sau a unui rău. După 
tine ar fi niște nerozi toți acel semi-zei ce au 
murit la asediul 'Lroiei, şi mai cu seamă fiul 
Thetidei, care țineă aşă de puțin socoteală de 
primejdie în comparație cu rușinea, încât zeița, 
mama sa, care-l vedeă nerăbdător să se ducă 
să omoare pe Hector, agrăindu-l, pe cât mi-aduc 
aminte, cu aceste cuvinte: (fiul meu, dacă răs- 
buni moartea lui Patrocle, prietenul tău, uci- 
zând pe Hector, vei muri, căci: 

«Moartea lui Hector trebuie să fie uimată de-a 
ta»; el deşi prevenit, nesocotind primejdia şi 
moartea, și temându-se mai mult de a trăi ca 
un laș, fără să-și răsbune prietenii, exclamă: 

«Să mor îndată», 
«numai să pedepsesc pe ucigașul lui Patrocle, şi 
să nu rămân âci expus disprețului» 

«Stând ca un netrebnic în corăbiile încovoiate, 
povară pământului». Ed, cum vezi, nu s'a spe- 
riat de moarte sau primejdie. Uite ce va să zică 
nepăsare de moarte! Şi într'adevăr, Atenieni, 
aşă şi trebuie să fie. Orice om care şi-a ales 
un loc, sau care a fost pus acolo de mai marele 

său, trebuie, după părerea mea, să rămâie acolo 
neclintit, să nu ţină socoteală nici de moarte, 
nici de primejdie şi de nimic altceva, decât de 
cinste. 

XVII. Atenieni, după ce am păzit cu cre- 
dință ca un ostaş vieteaz toate posturile unde 
am fost pus de comandanții voştri, la Potidea, 
la Amfipolis, şi la Delium, şi după ce mi-am 
expus de atâtea ori vieața, m'aş face foarte vi- 
novat dacă apoi, când zeul dela Delfi mi-a po- 
runcit — după cum cred eu și tălmăcesc spusa 
lui — să-mi petrec zilele în studiul filozofiei, 
cercetându-mă pe mine şi pe ceilalți, frica de 
moarte sau altă primejdie mar hotări să pă- 
răsesc acest post. Da, aceasta ar fi o crimă, şi 
atunci într'adevăr ar trebui să fiu citat în fața 
acestui tribunal, ca un nelegiuit ce nu crede 
în zei, care nu se supune oracolului, care se: 
teme de moarte, se crede înțelept, şi nu e; căci 
a se teme de moarte, Atenieni, nu e altceva de- 
cât să te crezi înțelept, fără ca să fii, căci în- 
seamnă să crezi că cunoşti ceeace nu cunoşti. 
Intr'adevăr nimeni nu ştie ce e moartea, şi dacă 
nu cumva ea.0 fi cel mai mare din toate bu- 
nurile pentru om. Cu toate astea lumea se teme 
de ea, ca şi cum ar şti cu siguranță că e cel mai 
mare dintre rele. Oare nu e asta neştiință ruşinoasă 
anume să-ţi închipui că cunoşti ceeace nu cunoşti? 
Cât despre mine, poate în privinţa asta sunt deo- 

sebit de cea mai mare parte din oameni; şi dacă 
aş îndrăsni să mă proclam mai înțelept ca altul 
în o anuinită privință, aş face-o numai într'atât 
că neştiind bine ce se întâmplă pe lumea cea- 
laltă, nici nu pretind că ştiu, dar ceeace ştiu 
bine, este că a fi nedrept şi a nu te supune: 
unuia mai bun ca tine, om sau zeu, este un 
lucru rău şi ruşinos. Iată de ce, când e vorba 
de un rău de care știu hotărît că e un rău, 

nu mă voiu teme; şi nu voiu evită niciodată 
un lucru, despre care nu ştiu, dacă n'o fi un 
adevărat bine; astfel că dacă acum m'aţi achită 
şi nu vaţi luă după Anitus, care v'a arătat 
sau că nu trebuie să mă chemaţi în faţa tri- 
bunalului, sau că după ce m'ați chemat, n'aţi 
puteă face altceva decât să mă osândiţi la moarte, 
pe motivul, cum zice, că dacă aş scăpă, copiii 
voştri, cari sunt așă de atrași de învățătura lui. 
Socrate, vor fi în scut timp stricaţi fără nă- 
dejde de mântuire; dacă, cu prilejul ăsta mi aţi 
spune: Socrate, noi respingem acuzarea lui Ani- 
tus şi te achităm, dar cu o condiţie, să nu mai 
faci filozofie şi cercetările tale obişnuite; iar 
dacă mai cazi odată în păcatul ăsta şi eşti des- 
coperit, vei fi dat morţii»; ei bine, dacă voi, 

cum spusei, mi-aţi da drumul cu condiția asta, 

v'aş răspunde: «Atenieni, vă mulţumesc şi vă 
iubesc, dar mă voiu supune mai degrabă zeului, 

decât vouă, şi cât voiu aveă suflare ŞI un pic 

de putere, nu voiu încetă de a mă îndeletnici 
cu filozofia, de a vă da îndemnuri şi de'a vorbi 
cu oricine dintre voi mi-o veni în cale, vorba 
mea, obişnuită: «o prietene, cum se face că fiind 
Atenian, din orașul cel mai mare şi cel mai 
vestit pentru cultura şi puterea lui, nu roşeşti 
gândindu-te numai să strângi bogății, să câştigi 
influență şi onoruri fără ca să te ocupi cu ade- 
vărul şi cu înțelepciunea, fără să te ocupi de 
sufletul tău şi de desăvârşirea lui?» Şi dacă 
vreunul din voi susține că se ocupă, nu-l voiu 
crede pe cuvânt şi nu-i voiu da pace, ci îl voiu 
întrebă, îl voiu cercetă, îl voiu da de minciună, 
și dacă aflu într'adevăr, că nu e virtuos ci nu- 
mai se preface că e, îl voiu face să roșească 
că ține aşă de puțin socoteală de lucrurile cele 
mai de preț, şi că pune atâta preţ pe lucrurile, 
care nu merită. Iată în ce chip, voiu vorbi tu- 
turor, acelor pe cari îi voiu întâlni, fie tineri, 
fie bătrâni, concetățeni, sau străini, şi mai vârtos 
vouă, Atenienilor, pentrucă voi îmi sunteţi mai 
aproape; aflați că tocmai asta îmi poruncește 
zeul, şi sunt încredințat, că nimic nu poate fi 
mai de folos pentru Stat, decât zelul meu de 
a împlini porunca zeului; căci toată îndelet- 
nicirea mea constă în a colindă spre a vă con- 
vinge, pe voi tineri şi bătrâni, că înainte de 
grijile corpului şi de bogății, înainte de orice 
grije, stă aceea a sufletului şi a desăvârşirii lui. 

Vă spun într'una, că nu bogăţia face virtutea, 
ci dimpotrivă virtutea face bogăţia, şi din ea 
îşi trag obârşia toate bunurile atât cele obşteşti 
cât şi cele particulare. Dacă vorbind astfel, con- 
rup tinerimea, trebuie că învățăturile astea sunt 
o otravă; căci dacă cineva pretinde că eu spun 
altceva, se înşeală sau vrea să vă înşele. Astfel, 
că n'am decât să vă spun: «Fie că faceţi ce vă 
cere Anitus, sau nu faceți, fie că-mi daţi dru- 
mul sau nu-mi dați, nu mă voiu lăsă niciodată 
de îndeletnicirea mea, chiar dacă ar trebui să 
mor o mie de morți. 

XVIII. Nu murmuraţi, Atenieni, şi continuaţi, 
după cum v'am rugat, de a mă ascultă cu răb- 
dare: această răbdare, după părerea mea, va fi 
spre folosul vostru. Am să vă spun încă multe 
alte lucruri, cari poate vor stârni, protestele 
voastre: dar nu, să n'o faceţi. Fiți încredințaţi, 
că dacă mă osândiți la moarte, pe mine, care 
sunt aşă cum aţi văzut, vă veţi face mai mult 
rău vouă decât mie. Intr'adevăr, nici Anitus, 
nici Melitus nu-mi pot face nici un rău; nu sunt 
în stare, căci nu cred să steă în puterea omului 
rău, să aducă pagubă celui bun. Poate că mă 
vor osândi la moarte, sau la surghiun, sau la 
pierderea drepturilor mele de cetățean; Anitus 
şi ceilalți socotesc lucrurile astea drept rele 
foarte mari; eu însă nu sunt de aceeaş părere 
cu ei; după gândul meu, cel mai mare dintre 

toate relele e acela pe care îl face azi Anitus, 
anume că încearcă să dea pieirii pe un om ne- 
vinovat. Și acum, Atenieni, să nu credeți că 
mă apăr în interesul meu, cum şi-ar puteă în- 
chipui cineva; ci din dragoste pentru voi, de 
teamă ca nu cumva osândindu-mă, să jigniți 
pe zei în darul pe care vi l'a făcut; căci dacă 
puneţi să mă ucidă, nu veţi găsi cu uşurinţă, 
un alt cetățean ca mine, care să steă de capul 
vostru, cum stai — comparația vă va părea 
poate grosolană — de capul unui telegar mare, 
de rassă, care din pricina mărimii lui, e mai 
domol şi deaceea are trebuință de un pinten 
spre a fi iuţit. 

Astfel se pare, că zeul m'a ales pe mine, ca 
să vă îndemn şi să vă trezesc, mustrând pe fie- 
care din voi toată vremea, fără ca să vă dau 
răgaz, oriunde vă întâlnesc. Atenieni, cu greu 
veţi mai găsi voi un aşă om, şi dacă mă credeţi, 
ar fi bine să mă lăsaţi să trăesc. Dar poate 
apucați de supărare, ca nişte oameni pe cari 
îi scoli din somn, voi veți ascultă de Anitus 
şi mă veţi da morții fără să mai şovăiţi, și 
după asta iar veţi cădeă în somnul vostru adânc, 
afară numai dacă nu i s'o face zeului milă de 
voi, şi vă va trimite un alt om care să-mi se- 
mene. Dovada că chiar zeul m'a dat acestui 
oraș, o puteţi lesne vedeă din aceea că e un 
lucru mai presus de cele omeneşti, că mi-am 

nesocotit atâţia ani de zile propriile mele treburi, 
pentru ca să văd de ale voastre, luându-vă pe 
fiecare în parte ca un tată sau ca un frate mai 
mare şi îndemnându-vă în tot timpul să vă în- 
deletniciți cu virtutea. Şi dacă aș fi avut vreun 
câştig din ocupaţia asta, s'ar explică purtarea 
mea ; însă vedeţi, că chiar acuzatorii cari m'au 
învinovăţit cu atâta neruşinare, n'au avut cu- 
rajul să încerce a dovedi prin martori că am 
luat sau că am pretins vreodată o cât de mică 
răsplată bănească; pot să vă dau o mărturie, 
cred, foarte bună despre ceeace vă spun: să- 
răcia mea. 

XIX. Dar va păreă foarte ciudat că mă aflu 
în treabă, şi umblu în dreapta și în stânga, 
sfătuind pe fiecare în parte, şi că niciodată 
n'am avut curajul să viu în adunările poporului 
ca să împărtăşesc şi Statului sfaturile mele. 
Ceeace m'a împiedicat, Atenieni, e o putere 
din mine, divină, neînțeleasă, de care m'ați auzit 
vorbind de atâtea ori, şi din care Melitus, în 
glumă, a făcut un cap de acuzare împotriva 
mea. Această putere a început să se arate din 
copilărie în forma unui glas care nu vorbeşte 
decât când voiește să mă abată dela un lucru 
pe care am hotărît să-l fac, căci niciodată nu 
mă îndeamnă să fac ceva; el mi s'a împotrivit 
întotdeauna când am vrut să iau parte la afa- 
cerile Statului, și el s'a împotrivit foarte la 

timp, căci dacă m'aş fi băgat în politică, să 
ştiţi că de mult n'aş mai fi fost pe lumea asta, 
ceeace n'ar fi fost un câştig nici pentru voi, 
nici pentru mine. Nu vă supăraţi pe mine dacă 
vă spun adevărul. 

Oricine o vrea să lupte pe față împotriva pa- 
timilo: unui popor, fie în Atena sau oriunde, 
oricine o vrea să împiedice a se făptui vreo 
nedreptate sau vreo nelegalitate întrun Stat, 
n'o s'o poată face niciodată nepedepsit. Cine e 
hotărit să lupte pentru dreptate, dacă vrea să 
trăiască câtva timp, trebuie să rămână simplu 
particular, ferindu-se de politică. 

XX. Pot să vă dau dovezi puternice despre 
acest lucru, şi nu dovezi verbale, ci de acelea 
cari au mai multă trecere în fața voastră: fapte. 
Ascultați ce mi s'a întâmplat, ca să vedeţi că 
mi-e cu neputinţă să cedez cuiva de frica morţii, 
în ciuda dreptăţii, aşă că nevoind să fac acest 
lucru trebuie neapărat să pier. O să vă vorbesc 
ca la judecată, fără ocol, dar sincer. 

Ştiţi, Atenieni, că niciodată n'am ocupat vreo 
slujbă politică; numai o singură dată am fost 
membru în consiliul tribului Antiochida, de care 
țin şi eu; îi eră tocmai rândul la Prytanie!), 
când împotriva tuturor legilor, voi v'aţi încă- 
păţânat să faceţi în bloc procesul celor zece ge- 


1) Prytanie, adică să prezideze judecata. 

nerali cari n'au pus să se îngroape cei pieriți 
în lupta navală dela Arginuse; nedreptate pe 
care ați recunoscut-o şi de care v'ați căit în 
urmă. Cu acest prilej, eu am fost singurul dintre 
Prytani, care am îndrăsnit să mă împotrivesc 
la nesocotirea legilor şi să votez împotriva voa- 
stră. Cu toate că oratorii se pregăteau să mă 
dea în judecată şi să mă închidă, cu toate că voi 
îmi porunceați și protestați împotriva mea, eu 
am preferat să înfrunt această primejdie, având 
de partea mea legea şi dreptatea, decât să mă 
asociez cu voi la o aşa mare nedreptate, de frica 
pușcăriei şi a morții. Asta s'a întâmplat când mai 
dăinuiă încă democrația. Când veni oligarhia, 
cei Treizeci!) mă trimiseră cu alți patru la 'Tholos 2) 
şi-mi porunciră să aduc pe Leon din Salamina, 
ca să-l dea morţii; căci ei dedeau ordine de 
astea la multă lume, pentru ca să compromită 
un număr cât mai mare de persoane; și atunci 
dovedii prin fapte, nu prin vorbe, că nu-mi păsă 
deloc de moarte — îmi iertați felul meu de 
a vorbi pe față, — şi că unica mea grije eră 
să nu fac vreo faptă nelegiuită sau nedreaptă. 

'Toată puterea celor Treizeci, oricât eră ea de 
mare, n'a putut să mă sperie ca să comit o 
nedreptate. 


5 De tirani. 
2) Clădire, unde prytanii mâncau în comun. 

Plecând din Tholos, Cei Patru s'au dus la Sa- 
lamina şi aduseră pe Leon, iar eu mă retrăsei 
în casa mea şi fără îndoială nesupunerea mea 
mi-ar fi atras moartea, dacă guvernul celor Trei- 
zeci n'ar fi fost răsturnat puțin după aceea. 
Despre acest fapt pot să dea mărturie un foarte 
mare număr de martori. 

XXI. Vă închipuiți, că aş fi trăit atâția ani 
de zile, dacă m'aş fi amestecat în politică şi 
dacă în calitatea mea de om de ispravă, aş fi 
călcat totul în picioare, pentruca să nu mă 
gândesc decât la apărarea dreptăţii? Nici de 
cum, Atenieni; nici eu, nici altul n'ar fi putut 
s'o facă. In tot răstimpul vieții mele, de câte 
ori mi s'a întâmplat să iau parte la treburile 
Statului, mă veți găsi acelaş: acelaş în relațiu- 
nile mele particulare, necedând nimănui, când 
eră vorba de dreptate, nici măcar vreunuia din 
aceia, pe cari calomniatorii mei vor să-i facă 
să treacă drept şcolarii mei. N'am fost niciodată 
dascălul nimănui; dacă însă vreunul, tânăr sau 
bătrân, a dorit să steă de vorbă cu mine ca 
să vadă cum îmi împlinesc menirea, niciodată 
nu lam lipsit de mulțumirea asta. Eu nu sunt 
din aceia cari vorbesc când li se plătește şi 
tac când nu li se dă nimic; ci eu las deopotrivă 
şi pe bogat și pe sărac să mă întrebe, sau dacă 
le place, să răspundă la întrebările mele şi să 
asculte ce am de spus. Dacă deci printre aceia, 

cari mă cercetează, unii ajung oameni de is- 
pravă iar alții nemernici, asta nu se face nici 
din vina, nici prin meritul meu; nu eu sunt 
pricina acestui lucru ; eu n'am făgăduit nimănui 
nici o învățătură și niciodată n'am dat învă- 
țături; şi dacă vreunul pretinde că a auzit dela 
mine în particular vreun lucru pe care să nu-l 
fi spus şi în public, să fiți încredințați că nu 
spune adevărul. 

XXII. Dar de ce le place să steă așă de mult 
de vorbă cu mine? V'am spus, Atenieni, ade- 
vărul curat; le place, fiindcă văd cum dau 
de minciună pe acei cari se socotesc înţelepţi, 
fără să fie; şi într'adevăr nu e lucru tocmai 
neplăcut. Şi nu lucrez altfel, v'o repet, decât 
pentru a împlini porunca zeului, pe care mi-a 
dat-o prin glasul oracolului, prin vise şi prin 
toate mijloacele prin cari vreodată vreo putere 
cerească le-a întrebuințat spre a vesti porunca 
lor, unui muritor. Ceeace vă spun eu e ade- 
vărat şi ar fi uşor de dovedit; căci dacă ar fi 
adevărat că conrup acum pe tineri, iar pe alţii 
i-am şi conrupt, ar fi trebuit să se ridice acum 
împotriva mea unii dintre ei ajunşi la maturi- 
tate şi să recunoască că le-am dat sfaturi rele, 
când au fost tineri şi să fiu pedespit, iar dacă 
m'ar vrea ei însăşi să facă acest lucru, ar fi de 
datoria celor din familia lor, — taţi, fraţi sau 
alte rude, — să-şi aducă aminte, dacă am adus 

vătămare alor lor şi să ceară pedeapsă împo- 
triva mea. Uite, văd pe mai mulți, cari sunt de 
față; pe tatăl lui Critobul, Criton, care e din 
aceeaş suburbie şi de aceeaș vârstă cu mine, 
pe Lisanias din Sfetios cu feciorul lui, Eschine ; 
pe Antifon din Cefis, tatăllui Epigenes, şi pe 
mulți alții, ai căror frați mă cercetau, ca Ni- 
costiate, fiul lui 'Teozotidas şi fratele lui 'Teo- 
dot — (adevărat că Teodot a murit şi nu mai 
are nevoie de ajutorul fratelui său) — şi pe Pa- 
ralos, băiatul lui Demodocus, și fratele lui 'Tea- 
ges ; pe Adimant, fiul lui Ariston, cu fratele său 
Platon; pe Eantodor, frate cu Apolodor de aici, 
și pe mulți alți dintre cari Melitus ar fi trebuit 
să aducă cel puţin pe unul ca martor în cuvân- 
tarea lui. Dacă nu sa gândit la asta, s'o facă 
acuma; eu îi dau voie. Să ne spue dacă are 
pe cineva. Dimpotrivă, Atenieni, veţi vedeă, că 
ei toți sunt gata, să mă apere pe mine, care 
am stricat și am vătămat pe ai lor, dacă ar fi 
să ne luăm după Melitus şi Anitus. Aceia despre 
cari se pretinde că i-am stricat, ar aveă poate 
vreun motiv să-mi vie într'ajutor în favoarea 
mea; dar părinţii lor destul de înaintați în 
vârstă, pentru ca eu să fi putut să-i stric, ce 
temeiu au de sunt toți de partea mea, decât 
numai dreptatea şi adevărul, şi încredințarea 
că Melitus e un mincinos, pe când eu, spun 
adevărul? 

XXIII. Dar destul, Atenieni; iată cam de ce 
argumente mă pot sluji, pentru apărarea mea; 
celelalte ar fi tot în felul ăstora. 

Se va găsi poate vreunul printre voi, căruia 
îi va căşună pe mine, aducându-și aminte, că 
el întrun pericol mai mic fiind, a implorat pe 
judecători cu lacrămi, şi a adus în faţa tribu- 
nalului copiii, prietenii și toate neamurile spre 
a trezi mila voastră; pe când eu nu fac nimic 
din toate astea, deşi, după cum se vede, mă gă- 
sesc în cea, mai mare primejdie. Poate că deeo- 
sebirea asta, venindu-i în minte, îl va indispune 
împotriva mea, şi în necazul pe care i-l va deş- 
teptă purtarea mea, va votă plin de mânie. 
Dacă e printre voi vreunul care nutreşte astfel 
de sentimente, lucru pe care mi-e greu să-l cred, 
dar dacă totuș este, eu i-aş puteă spune cu 
drept cuvânt: Prieten, am și eu neamuri, căci 
ca să mă slujesc de vorba lui Omer: 

«Nu sunt născut nici de un stejar, nici de o 
stâncă. ...» ci de ființe omenești. Da, am şi eu 
neamuri, Atenieni:; am trei feciori, unul tânăr, 
ceilalți doi încă mici, şi cu toate astea nu-i voiu 
aduce în fața voastră, pentru a vă rugă să mă 
achitați. Şi de ce n'o s'o fac? Nici din mândrie, 
nici din dispreţ pentru voi; că mi-e frică sau 
nu de moarte, asta-i altă întrebare. Dar pentru 
cinstea mea, a voastră şi a Statului, nu mi-se 
pare frumos să întrebuințez asemenea mijloace 

la vârsta în care am ajuns și cu renumele meu, 
mincinos sau adevărat, pentrucă la urma urmei 
e o părere obştească, cum că Socrate se deo- 
sibește de ceilalți oameni. Căci într'adevăr ar fi 
tare rușinos, ca oameni ce se deosibesc prin în- 
țelepciune, curaj sau alte virtuţi ale lor, să se- 
mene cu mulți din aceia, pe cari i-am văzut 
eu, şi cari deşi au trecut totdeauna drept oa- 
meni mari, au avut o purtare ciudată, când [i 
s'a întâmplat să fie dați în judecată, fiind par'că 
încredințaţi, că ei vor suferi un mare rău, dacă 
vor îi condamnaţi, şi că devin nemuritori, dacă 
îi lăsaţi să trăiască. Mi se pare că astfel de oa- 
meni necinstesc țara, fiindcă ei pot da străinilor 
prilej să, creadă că printre Atenieni, aceia cari 
au mai multe merite şi pe cari tot poporul îi 
alege de preferință în cele mai mari slujbe şi 
onoruri, nu se deosibesc întru nimic de femei; 
noi, când vedem că e ceva de capul nostru, nu 
trebuie să facem asta, Atenieni, şi chiar când 
am vrea să ne purtăm astfel, voi n'ar trebui 
să îngăduiţi, ci să declarați că acela care a 
alergat la astfel de scene tragice pentru a deş- 
teptă mila, făcând Statul de râs, va fi mai de- 
grabă osândit decât cei cari îşi așteaptă sen- 
tința în liniște. 

XXIV. Dar chiar, fără să mai vorbim de dem- 
nitate, Atenieni, mi se pare că dreptatea cere 
ca mântuirea noastră, s'o datorăm nu rugăciu- 

nilor faţă de judecători, ci străduinței de a-i lumină 
și de a-i convinge ; căci judecătorul nu stă aici pen- 
tru a sacrifică dreptatea pentru dorința de a plăceă, 
ci pentru ca s'o urmeze cu sfințenie ; el n'a jurat că 
o să iertepecine-i place, ci că o să judece potrivit 
legilor. Nu trebuie deci să vă deprindem cu sper- 
jurul, şi nici voi nu trebuie să vă lăsaţi a fi deprinşi, 
fiindcă şi unii şi alții, şi voi şi noi, ne facem vinovați 
față dezei. Să nu vă aşteptaţi aşadar dela mine, că 
o să alerg la mijloace pe cari nu le socotesc nici cin- 
stite, nici drepte, nici pioase şi asta, pe Joe, tocmai 
cu prilejul unei învinovăţiri de impietate, susținute 
de Melitus în contra mea ; e limpede că v'aş învăță 
să fiți atei, dacă v'aş înduplecă prin rugăciunile 
mele și dacă v'aşsili să vă călcați jurământul ; ast- 
fel vrând să mă desvinovățesc, aş dovedi că într'a- 
devăr nu cred în zei. Dar departe de mine gân- 
dul acesta, Atenieni. Cred mai mult în zei de- 
cât oricare din acuzatorii mei, şi plin de încre- 
dere vă las vouă și zeului dela Delfi grija de 
a luă în privința mea hotărîrea cea mai bună 
şi pentru mine şi pentru voi !). 


1) Procedându-se la votare, dintre cei cinci sute sau cinci sute unu 
juraţi, zice-se, două sute optzeci și unu au votat contra, iar două sute 
douăzeci, pentru învinovăţit. 

Trebuiă să urmeze acum o a doua deliberare, în care să se hotă- 
rască natura pedepsei. 

Mai înainte de aceasta însă, Socrate rostește a doua cuvântare, 
unde își dă părerea despre rezultatul votului. 

Deşi prevedeă condamnarea sa la moarte, cuvântarea aceasta 
respiră o linişte sufletească dumnezeiască. 

XXV. Sentința pe care o dădurăţi nu m'a 
supărat, Atenieni, pentru mai multe cuvinte; 
dar mai cu seamă, pentrucă mă şi aşteptam la 
ce s'a întâmplat. Ceeace mă miră însă, e nu- 
mărul voturilor pentru şi împotriva mea; nu 
mă aşteptam să fiu osândit cu o majoritate aşă 
de slabă, căci după cât se pare ar fi trebuit 
numai treizeci de voturi ca să fiu ertat. Pot 
dar să mă măgulesc că am scăpat de învino- 
vățirea lui Melitus, şi nu numai că am scăpat, 
dar e și clar, că dacă Anitus şi Licon nu sar 
fi suit la tribună să mă acuze, el ar fi fost 
osândit să plătească o miie de drahme, nepu- 
tând să întrunească a cincea parte din vo- 
turi 1). 

XXXVI. Aşadar omul ăsta cere să fiu pedepsit 
cu moartea ; fie, dar eu, Atenieni, la ce pedeapsă 
să mă osândesc? Trebuie să aleg pedeapsa ce 
mi se cuvine. Şi ce mi se cuvine? Ce pedeapsă 
sau ce gloabă merit eu, pentrucă n'am ţinut 
ascunsă învăţătura mea, ci nesocotind lucrurile 
după cari alții râvnesc — bogăţiile, grija tre- 
burilor caşnice, funcţiile militare, succesele de 
orator şi toate celelalte demnități, nefăcând 
parte din nici una din conjuraţiile sau intrigile 
aşă de dese în Statul nostru, încredințat că sunt 
un om prea cinstit ca să nu mă pierd, luând 


1) Așă eră legea la Atena, pentru cel care cu ocazia acuzării făcute 
de el împotriva cuiva, nu întruneă un anume număr de voturi. 

această cale; eu care lăsând la o parte toate 
lucrurile în cari nu vă puteam fi de vreun folos, 
nici vouă nici mie, n'am vrut altă îndeletnicire, 
decât aceea de a vă face în parte fiecăruia din 
voi, ceeace credeam că e cel mai mare bine, 
îndemnându-l să nu se gândească la ale sale, 
până nu se va fi gândit la sine însuși, ca să 
ajungă cât mai înțelept şi virtuos, şi să nu se 
preocupe de interesele trecătoare ale patriei 
mai înainte de a se fi preocupat de ea însăși, 
şi tot aşă cu privire la toate celelalte lucruri? 
Eu care am fost astfel, ce pedeapsă merit? 

Dacă vreți să fiți drepți, merit o răsplată, 
şi anume o astfel de răsplată, care să mă mul- 
țumească şi pe mine. Dar ce poate fi mai po- 
trivit pentru un om sărac şi în acelaş timp un 
binefăcător al vostru, care are trebuință de timp 
liber ca să vă poată da sfaturi folositoare? 

Nimic nu poate să-i convie mai mult, decât 
să fie hrănit în Prytaneu: şi merită o asemenea 
răsplată, mai pe drept decât acela care la jo- 
curile olimpice a câştigat premiul alergărilor de 
cai, sau de care cu doi sau cu patru cai; fiindcă 
acela nu vă face fericiți decât în închipuire. 
Fu vă învăţ să fiți întradevăr: acela are cu 
ce să trăiască, eu n'am nimic. 

Dacă dar, trebuie să spun ceeace pe bună 
dreptate merit, ei bine, v'o spun: să fiu hrănit 
în Prytaneu. 

XXVII. Poate când vă vorbesc astfel, Ate- 
nieni, vă par tot așă de sfruntat ca adineaori, 
când spuneam că urăsc milogeala şi lacrămile. 
Nu, nicidecum, Atenieni ; adevăratul meu motiv 
e că eu am conştiinţă de a nu fi nedreptăţit 
pe nimeni de bunăvoie; dar nu pot să vă con- 
ving de acest lucru, fiindcă stăm de vorbă nu- 
mai de puțin timp, pe când poate v'aţi fi încre- 
dințat de spusele mele, dacă ați aveă, ca alte 
popoare, o lege, care pentru o osândire la 
moarte să ceară un proces de mai multe zile; 
în aşă de puţin timp nu e ușor să spulberi niște 
calomnii aşă de puternice. Având aşadar con- 
ştiinţa, că n'am păcătuit niciodată față de ni- 
meni, sunt departe de a vrea să fiu nedrept 
cu mine, spunând că merit pedeapsă și că mă 
osândesc singur. 

De teama cărui lucru aş face-o? De teama 
de a nu fi supus la pedeapsa, pe care o cere Me- 
litus contra mea, şi despre care, cum v'am spus, 
nu ştiu dacă e un bine ori un rău? Sau în locul 
ei, să-mi aleg una despre care ştiu sigur că 
e un rău, şi să mă osândesc eu singur la ea? 
Să aleg puşcăria? Dar pentruce să-mi petrec 
eu vieaţa în închisoare, rob pe vieață puterii celor 
unsprezece? 1) 

Să vă propun o amendă, cu condiția să fac 


1) Reprezentanţii puterii executive la Atena. 

pușcărie, până ce voiu fi plătit-o? Dar ar în- 
semnă să ajung tot acolo, fiindcă n'am cu ce 
s'o plătesc. Să mă osândesc la surghiun? Poate 
v'aţi învoi. Ar trebui însă să fiu tare orbit de 
dragul vieţii, ca să nu-mi pot face următoarea 
socoteală: dacă voi, concetățenii mei, nu m'aţi 
putut suferi, pentrucă felul meu de a mă purtă 
și predicele mele v'au necăjit și v'au întăriîtat 
aşă de mult, încât acum căutați să scăpaţi de 
mine, cum o să mă sufere printre ei nişte străini? 
Peste putință, Atenieni. 

Frumoasă vieață ar fi, zău, pentru mine, aşă 
bătrân cum sunt, să-mi părăsesc ţara şi s'o por- 
nesc din oraş în oraș, trăind ca un surghiunit, 
alungat de pretutindeni. Căci ştiu că ori şi unde 
m'oiu duce, tinerii o să vie să m'asculte ca şi 
aici ; şi de voiu căută să-i îndepărtez, vor căută 
atunci ei să mă alunge, înduplecând pe conce- 
tățenii mai în vârstă; de nu-i îndepărtez, mă 
vor alungă din pricina lor părinţii și rudele. 

XXVIII. Mi se va zice poate: Dar în surghiun, 
Socrate, m'ai puteă să stai liniştit și să păstrezi 
tăcerea? Uite ce e mai greu să vă fac pe voi 
să înțelegeți, anume că asta ar însemnă să fiu 
nesupus zeului. Dacă v'aş spune că din pricina 
asta nu pot să stau liniștit, voi nu m'aţi crede 
şi aţi lua-o drept o glumă; şi pe de altă parte, 
dacă vă spun că cel mai mare bine al omului 
e să vorbească cu alții despre virtute şi despre 

alte lucruri despre cari m'ați auzit vorbind, cer- 
cetându-mă şi pe mine şi pealții — căci o vieață 
fără cercetare nu mai e vieață — dacă vă spun 
asta, mă veţi crede şi mai puţin. Şi totuşi așă 
e adevărul, Atenieni, însă nu e ușor să vă fac 
să credeţi. De altfel eu nu sunt deprins să mă 
socotesc vrednic de vreo pedeapsă. Dacă aş fi 
bogat, bucuros m'aş osândi la o amendă pe 
care aş puteă-o plăti, căci acest lucru n'ar aduce 
nici o pagubă; dar nu în împrejurările de față, 
căci eu n'am nici o avere, afară numai dacă 
voi nu mă osândiți decât la ceeace sunt în stare 
să plătesc, adică aproape la o mină!) şi prin 
urmare la suma asta mă condamn. 

Dar Platon care-i de față, Criton, Critobul şi 
Apolodor, mă îndeamnă să mă condamn la trei- 
zeci de mine, de care răspund ei; ei bine, fie 
amenda de treizeci de mine şi vă dau chezași pe 
aceştia, cari sunt vrednici de toată încrederea 2). 


* zi * 

XXIX. Pentrucă n'aţi avut răbdarea să mai 
așteptați puţin, o să dați acelora, cari vor să 
defaime Statul nostru, prilejul de a spune că 
ați osândit la moarte pe un om înțelept, pe 
Socrate, învățatul, căci pentru ca să vă pone- 


1) Aproximativ, o sută lei. 
2) Judecătorii, după ce se sfătuesc, îl osândesc la moarte. 

grească, mă vor numi învățat, deşi nu sunt. 
Dacă aţi mai fi aşteptat nu mult timp, dorința 
voastră s'ar fi împlinit în chip natural; vedeţi 
cât sunt de bătrân, mă apropii de sfârşitul vieţii, 
și sunt cu un picior în groapă. N'o spun asta 
pentru voi toți, ci numai pentru aceia, cari m'au 
condamnat la moarte şi tot lor le mai spun un 
lucru: vă închipuiți poate că am fost osândit 
din lipsă de argumente, prin care să vă pot con- 
vinge de dreptatea mea, dacă socoteam că tre- 
buie să recurg la orice mijloc, pentru a fi achitat. 
V'ați înşelă amarnic: nu argumentele mi-au 
lipsit, Atenieni, ci neruşinarea şi obrăznicia: 
pierd procesul fiindcă n'am vrut să vă spun 
ceeace vă place să auziți așă de mult; pentrucă 
n'am vrut să mă jelesc, să plâng, să mă cobor 
la josniciile cu cari v'au obişnuit alții. Dar nici 
primejdia în care mă găseam atunci, nu mi s'a 
părut că mă îndreptățeşte să fac un lucru ne- 
vrednic de un om liber și nici acum nu mă 
căesc că m'am apărat în chipul acesta. Prefer 
să mor de o mie de ori după o astfel de apă- 
rare, decât să datoresc vieața unei umilinți ca 
aceea. Nici înaintea tribunalelor, nici în lupte, 
nu e îngăduit, nici mie, nici altuia, să între- 
buinţeze orice mijloc, pentru a scăpă de moarte. 
Toţi ştiu c'ar fi uşor adesea să ne cruțăm vieața 
în răsboiu, aruncând, armele şi cerând îndurare 
dela cei ce ne urmăresc; tot aşă în orice pri- 
https://biblioteca-digitala.ro 


162 


mejdie, găsim nenumărate căi de a înlătură 
moartea, când suntem gata la orice faptă, la 
orice vorbă. Nu-i greu, Atenieni, să te fereşti 
de moarte; e mult mai greu să te fereşti de 
răutate, căci ea umblă mai repede ca moartea. 
Deaceea bătrân şi domol cum sunt, m'am lăsat 
ajuns de cea mai înceată din amândouă, pe 
când cea mai sprintenă a ajuns pe acuzatorii 
mei, ca unii ce sunt mai voinici şi mai sprin- 
teni. Eu să sufer moartea la care m'ați osân- 
dit, iar ei nedreptatea şi perfidia, la care ade- 
vărul îi osândeşte. Fu rămân cu pedeapsa mea 
ŞI ei cu a lor. De altfel poate că lucrurile aşă 
trebuiau să se întâmple, şi după părerea mea 
aşă e bine. 

XXX. Iar cât despre viitor, doresc să vă fac 
o prezicere vouă, acelora cari m'aţi osândit: 
sunt tocmai în starea în care oamenii citesc în 
viitor, în clipa când sunt pe pragul morţii. Vă 
prevestesc vouă, cari m'aţi osândit să pier, că 
o să fiți pedepsiți numai decât după moartea; 
mea, cu o pedeapsă mult mai crudă, decât aceea 
la care m'aţi condamnat. Aţi procedat astfel în 
credința că o să scăpaţi de neplăcerea de a da 
socoteală despre vieața voastră; dar vă spun că 
o să se întâmple tocmai dimpotrivă: O să se 
ridice un număr mult mai mare de mustrători, 
cu atât mai aspri, cu cât sunt mai tineri. Iar 
voi veți aveă supărări şi mai mari, căci vă în- 

şelați, dacă credeţi că omorînd pe oameni, o 
să-i împiedicaţi de a vă mustră pentru vieața 
voastră. Chipul acesta de a scăpă de ei, nu e 
nici cinstit, nici eficace; mijlocul care totdeodată 
e şi mai ciustit și mai ușor, e nu de a închide 
gura, celorlalți, ci de a te face tu însuți mai bun. 
Uite ce aveam să prezic osânditorilor mei; acum 
îmi iau rămas bun dela ei. 

XXXI. Iar cu voi, ale căror voturi m'au găsit 
nevinovat, mi-ar face plăcere să discut despre 
întâmplarea asta, câtă vreme judecătorii au 
treabă 1) şi nu mă pornesc încă la locul unde 
trebuie să mor. Până atunci, mai staţi; nimic 
nu ne împiedică să stăm de vorbă, în timpul 
ce mi se mai îngădue. Vreau să vă arăt ca la 
nişte prieteni, ce însemnează pentru mine  în- 
tâmplarea de astăzi. 

Judecători — căci voi meritați pe drept să 
fiți numiți astfel — mi s'a întâmplat un lucru 
minunat. Acea inspirațiune obișnuită a demo- 
nului meu, al cărui glas lam auzit în răstimpul 
întregei mele vieţi, şi care niciodată, chiar în 
cele mai mici împrejurări, nu a încetat de a 
mă întoarce dela rău, astăzi, când mi-se în- 
tâmplă ceeace vedeți, ceeace sar puteă socoti, 
şi de fapt se socotește cel mai mare rău, acest 


| 1) E vorba fără îndoială, de formalităţile necesare, pentru a no- 
tifică sentința, agenţilor însărcinați cu executarea ei. (Nota lui M. 
Croiset. Platon. Apologie de Socrate.) 

glas dumnezeiesc azi a tăcut; el nu m'a oprit 
nici azi dimineață când am plecat de acasă, 
nici când am venit în fața tribunalului, nici când 
mă pregăteam să vorbesc, nici în timpul cu- 
vântării; pe când în alte împrejurări, el veneă 
să mă întrerupă chiar în timpul vorbirilor, azi 
el nu s'a împotrivit la nici una din faptele mele, 
sau vorbele mele. Care poate fi pricina? 

Să v'o spun: pricina, pare-mi-se, e că ceeace 
mi-se întâmplă astăzi, e un bine; şi noi ne înşelăm 
fără îndoială, când credem că moartea e un rău. 

Am o dovadă foarte puternică: dacă ceeace 
mă pregăteam să fac, nu eră un bine, ar fi fost 
peste putință să nu mă înştiințeze semnul meu 
obișnuit. 

XXXII. Să cercetăm şi următoarea presupu- 
nere, care mă face să cred cu mult temeiu, că 
moartea e un bine: ea trebuie să fie una din 
două: ori totala nimicire şi pierderea conştiinţei, 
ori, cum se spune, doar o schimbare, o trecere 
a sufletului dintr'un loc într'altul. 

Dacă moartea e pierderea oricărei simţiri, aşă 
ca un somn fără de vise, apoi n'ar fi ea un 
câştig minunat? Eu socotesc că dacă s'ar apucă 
cineva să asemene toate celelalte nopți și zile 
ale lui, cu o noapte petrecută într'un somn ne- 
turburat de nici un vis, şi lam rugă, după ce 
s'ar chibzui bine, să ne spună câte nopți şi câte 
zile mai plăcute şi mai fericite ca acea singură 

noapte a petrecut el în vieața lui, cred că nu 
numai un simplu muritor, dar chiar însuşi ma- 
rele rege, ar găsi numărul acestor din urmă cu 
mult mai mic decât al acelorlalte. Dacă dar 
moartea se aseamănă cu o astfel de noapte, 
afirm că ea este un câștig; căci în felul acesta 
tot timpul nu ar fi decât o noapte, una şi ne- 
întreruptă. Dacă însă moartea este o trecere de 
pe acest tărâm pe celălalt, şi dacă ce se spune 
e adevărat, că acolo o să fie întâlnişul tuturor 
acelor ce au viețuit, ce bine mai mare ca acesta 
se poate închipui, o judecători? Căci dacă ajun- 
gem pe tărâmul celălalt, scăpând de cei ce se 
zic aici judecători, şi găsim acolo pe adevărații 
judecători, acei despre cari se spune că împart 
acolo dreptatea, pe Minos, Radamante, Fac, Trip- 
tolem şi toți ceilalți semizei, cari au fost drepți 
în vieața lor, apoi, rogu-vă, ar există vreun bine 
mai mare ca acesta? Ce n'am da, să stăm de 
vorbă cu Orfeu, Museu, Esiod, Omer? 

Dacă acest lucru e adevărat, apoi eu aş vrea 
să mor deo mie de ori. Ce minunată petrecere 
de vreme, să mă găsesc acolo cu Palamede!), 
cu Ajax, fiul lui Telamon şi cu toți aceia cari 
din timpurile bătrâne au murit jertfă unei osân- 
diri nedrepte! Ce desfătare, să compar pățania 
mea cu a lor. 

1) Lapidat de Greci, în urma unei bănueli nedrepte, scornite îm- 
potriva lui de către Ulyse, care-i eră dușman. 

Și n'ar fi cea mai mică plăcere pentru mine, 
să-mi întrebuințez acolo vieața, ca şi aici între- 
bându-i şi cercetându-i pe toți, spre a deosebi 
pe cei ce sunt cu adevărat înţelepţi, de cei ce 
sunt numai în închipuire. Ce naș da să pot 
descoase puţin, pe cel care conduse o oaste aşă 
de numeroasă împotriva Troiei, sau pe Ulise, 
pe Sisif, şi pe atâţia alții nenumărați bărbaţi, 
cu care ar fi o fericire de nespus, să trăeşti, 
şi să stai de vorbă, observându-i. Cel puţin 
acolo, nu ești osândit la moarte pentru acest 
lucru: căci locuitorii acestui fericit lăcaș, între 
alte bunuri cari ridică starea lor mai presus de 
a noastră, au şi pe acela că se bucură de o vieață 
fără sfârşit, dacă e adevărat ce se spune. 

XXXIII. Drept aceea, judecători, fiți plini de 
nădejde bună față de moarte, şi nu vă gândiţi 
decât la acest adevăr, că nu este nici un rău 
pentru omul de treabă, nici în timpul vieţii, 
nici după moarte, și că zeii nu-l lasă niciodată 
în părăsire; căci şi ceeace mi-se întâmplă mie 
acum, nu e o urmare a întâmplării; e limpede 
pentru mine, că ar fi fost mai bine să fi murit 
înainte; așă aş fi fost scutit de aceste supărări; 
deaceea a și tăcut azi glasul demonului din 
mine. 

N'am nici o ură împotriva pârâtorilor mei, 
nici împotriva osânditorilor, cu toate că gândul 
lor nu eră să-mi facă bine, ci să mă vatăme; 

în această privință aș aveă să mă plâng în- 
trucâtva de ei; nu le voiu face decât o singură 
rugăciune: «Când copiii mei vor fi mari, dacă-i 
vedeți umblând după altceva decât după vir- 
tute, pedepsiţi-i necăjindu-i, precum v'am ne- 
căjit şi eu pe voi, şi dacă se cred a fi ceva, fără 
să fie într'adevăr, precum v'am mustrat eu pe 
voi, așă să-i mustrați voi pe ei, că nu se în- 
deletnicesc cu lucrurile cu care se cade, şi cred 
a fi ceva, când nu sunt nimic. Dacă faceţi așă, 
și eu și copiii mei n'avem decât să ne lăudăm, 
că ni sa făcut dreptate de către voi. Dar a 
sosit vremea, să pornim de aici, eu ca să mor 
şi voi ca să trăiţi. Care din noi are partea cea 
mai bună, n'o ştie nimeni, afară numai de unul 
Dumnezeu. 

HARMIDE 


(SAU DESPRE ÎNȚ::Li PCIUNE) 


Persoanele dialogului : SOCRATE, HEREFON, CRITIAS şi 
RARMIDE,. 


I. SOCRATE; Sosind ieri seara din ta: 
băra dela Potideia, mă îndreptai voios, după o 
lipsă aşă de îndelungată, spre locurile pe unde 
mă preumblam de obiceiu. Intrai în palestra 
lui 'Taureas, în fața templului de lângă porticul 
regal, şi aici găsii o mulțime de lume, unii ne- 
cunoscuți şi cei mai mulți cunoscuți de-ai mei. 
Cum mă văzură intrând pe neaşteptate, se grăbi 
care mai de care să-mi poftească încă de de- 
parte, bun venit. Iar Herefon, ca un smintit 
ce e, mă întrebă: «cum ai scăpat teafăr din 
luptă, Socrate?» 

Intr'adevăr, câtva timp înainte de plecarea 
noastră avusese loc lângă Potideia o luptă?» 
despre care tocmai atunci se auzise pe aici. Iar 
eu îi răspunsei: «precum vezi). -— «Mi s'a adus 
vestea aici) — zise el, «că lupta a fost foarte 
înverșunată și că au căzut foarte mulți cunos- 

cuți de-ai noştri). — «Vestea e adevărată», îi 
răspunsei eu. — «Ai luat şi tu parte la luptă, 
mă întrebă el. —— «Da, am luat). — «Atunci 


vino "'ncoay, zise el, «stai jos, şi povestește-ne 
şi nouă, căci n'am aflat încă toate cu deamă- 
nuntuly. Zicând acestea, mă luă şi mă puse să 
şed lângă Critias al lui Caleshros. Mă aşezai, 
dădui bună ziua lui Critias şi celorlalți și le 
povestii peripețiile luptei, răspunzând la diferi- 
tele întrebări ale fiecăruia. 

JI. După ce vorbirăm destul despre lucrurile 
astea, îi întrebai şi eu la rândul meu, cum stă 
cu filozofia şi ce tineri s'au deosebit prin ştiinţă 
sau frumuseţea lor, sau prin amândouă deodată. 
Iar Critias îndreptându-şi privirea către poartă, 
și văzând că intră niște tineri, cari se certau, 
urmați de o întreagă ceată, zise: «Cred c'o să 
ai prilejul să vezi îndată, cum stăm cu drumu- 
sețile», Socrate, căci cei cari intră acum sunt 
premergători și îndrăgostiți de cel care trece 
drept cel mai frumos băiat din vremea noastră ; 
bănuesc că e aproape şi c'o să intre şi el numai- 
decât). — «Cine-i», îl întrebai eu, «şi al cui fe- 
cior este?) — Il cunoşti şi tu, dar când ai ple- 
cat, eră încă nevârstnic: E Harmide, feciorul 
unchiului meu Glaucon, și vărul meu». — «Cum 
să nu-l cunosc, zisei eu; încă pe vremea aceea 
nu eră un băiat de lepădat, iar acum cred, că 
este un tânăr răsărit), — «O să vezi numaide- 

cât, zise el, cât de mare şi voinic s'a făcut». 
N'apucă să isprăvească bine vorba şi Harmide 
intră. 

III. Eu, prietene, n'am mijlocul să judec așă 
ceva, şi ca să-ți spun verde, nam nici o pri- 
cepere ca să deosibesc pe cei frumoşi, fiindcă 
eu găsesc frumoși pe aproape toți oamenii în 
floarea vârstei. Insă Harmide îmi pără minunat 
la statură şi la înfăţişare, şi vedeam că toți se 
îndrăgostiseră de el, aşă erau de uimiți şi de 
turburaţi la intrarea lui. Şi în urma lui veneau 
alți mulți adoratori. Sentimentul acesta la niște 
oameni ca noi, m'aveă nimic de mirare, dar am 
băgat de seamă că şi copiii toți, chiar şi cel 
mai mic, nu-și luau ochii dela el şi se uitau ca 
la un idol. Atunci Herefon, chemându-mă, îmi 
zise: «Cum ți se pare tânărul, Socrate? Nu e 
frumos la față?) — «Extraordinar», răspunsei 
eu. — «Ei bine, zise el, dacă lai desbrăcă, ţi 
sar păreă că fața nu-i nimic pe lângă trup; 
aşă de frumoasă îi e făptura». Şi care mai de 
care se întreceă să-i aducă aceleași laude ca 
şi Herefon. Iar eu zisei: «pe Hercule, atunci 
e vorba de un om irezistibil, dacă, pe lângă 
toate astea, mai are un singur lucru, o nimica 
toată). — «Ce?» întrebă Critias. — «Dacă, răs- 
punsei eu, are un suflet tot aşă de frumos, ca 
şi trupul; şi s'ar cuveni, Critias, să-l aibă astfel, 
fiindcă este din neamul vostru). — «Dar, zise 

Critias, are şi sufletul foarte frumos și foarte 
bun». — «De ce nu i-am desveli întâiu sufletul, 
ca să ne uităm la el înaintea trupului? La 
vârsta lui cred că i-ar face mare bucurie să 


steă cu noi de vorbă). — «De minune, zise Cri- 
tias, mai cu seamă că este filozof, și după pă- 
rerea lui şi a altora, chiar poet). — «Darul 


acesta al poeziei vă vine de departe, Critias, 
şi îl datoriți înrudirii voastre cu Solon. Dar de 
ce nu chemi tânărul încoa să-l văd și eu? Căci 
chiar de ar fi mai tânăr, nu e o rușine să steă 
cu noi de vorbă în fața ta, care îi ești epitrop 
şi văr pe deasupra». — «Că bine zici, să-l che- 
mămy. —- In acelaş timp întorcându-se către o 
slugă, îi zise: «Băiete, chiamă pe Harmide, şi 
spune-i că vreau să-l arăt unui doctor, pentru 
boala de care îmi spuneă mai deunăzi că su- 
feră». Iar Critias, îndreptând vorba către mine, 
îmi spuse: «Mai deunăzi, Harmide îmi spuneă 
că-l doare capul dimineaţa când se scoală. Ai 
aveă ceva împotrivă, ca să te prefaci că ştii 
un leac pentru durerea de cap?» —- «Nimic, 
numai să vie). — (Are să vie). 

IV. Aşă se și întâmplă; Harmide veni şi ve- 
nirea lui fu pricina unei scene hazlii. Toţi șe- 
deam, şi cum fiecare se grăbeă să-i facă loc 
lângă sine, fiecare împingeă pe vecinul lui, până 
ce pe unul dintr'un cap de bancă îl făcurăm 
să se scoale, iar pe celălalt din celălalt cap, să 

cadă de-a berbeleacul. Atunci el veni şi se așeză 
între mine şi Critias. De data asta mă simții stin- 
gherit, prietene, și încrederea mea de mai înainte, 
c'o să-mi fie foarte ușor să stau de vorbă cu el, 
îmi pieri dintr'odată. Dar când Critias îi spuse 
că eu sunt cel cu leacul, iar Harmide îşi aruncă 
spre mine niște ochi, a căror privire n'o pot 
descrie, şi schiță un gest de întrebare, în vreme 
ce toți cei din palestră se zoriră să ne încon- 
joare ca într'un cerc, atunci, nobile prieten, văzui 
ce se ascunde sub mantia lui şi fui cuprins de o 
aşă văpaie, că nu mai eram stăpân pe mine. 

Atunci înțelesei cât de adevărate sunt sfa- 
turile date de Kydias, când zice, vorbind de 
un băiat frumos: 


păzeşte-te, căprioaro, de-a te înfățișă leului, ca să nu 
fii sfâșiată de el, 


căci îmi păreă, că sunt prada unui astfel de 
pui de leu. Totuși când mă întrebă, dacă ştiu 
vreun leac pentru durerea de cap, îi răspunsei 
nu fără greutate, că ştiu. — «Ce anume?» mă 
întrebă el). — Eu îi răspunsei că e o buruiană, 
dar că pe lângă leacul ăsta, mai trebuie şi un 
descântec; dacă ia cineva leacul pe când 1 se 
descântă, se vindecă cu desăvârşire, însă bu- 
ruiana fără descântec nu e bună la nimic. — 
Iar el: «o să scriu vorbele descântecului după 
tine). — «Cu voia sau fără voia mea? — «Cu 

voia ta, Socrate), zise el râzind. — «Fie, îi răs- 
punsei, tu-mi ştii şi numele?> — «N'ar fi drept, 
să nu-l știu, zise el, fiindcă, foarte des vine vorba 
de tine în adunările noastre de tineri şi "mi aduc 
aminte, de când eram încă copil, că te-am văzut 
în tovărășia lui Critias). — «Foarte bine faci, 
că-ți aduci aminte, căci îți voiu spune desluşit, 
cum e descântecul; adineaori nu prea ştiam 
cum să-ți arăt puterea lui. Descântecul ăsta nu 
vindecă numai durerea de cap, ci precum poate 
vei fi auzit despre vracii buni, că dacă vine 
cineva la ei -să-i întrebe de dureri de ochi, ei 
spun că nu pot să se apuce de vindecatul ochilor, 
ci că e nevoie să caute întâiu capul ca să poată 
vindecă ochii; tot astfel a-ți închipui, că poți 
să îngrijeşti numai de cap, nesocotind restul 
trupului, ar fi o absurditate din cele mai mari. 
Pentru acest cuvânt, ei întrebuințează trata- 
mente pentru tot corpul, şi încearcă să îngri- 
jească, să caute şi să vindece partea, odată cu 
întregul. Nu ştii că ăsta e principiul lor şi că 
e îndreptăţit?» — «Ştiu foarte bine». — «Atunci 
găseşti că e bun principiul lor?» — «Mai mult 
decât oricare altul), răspunse el. 

V. Văzând că Harmide e de aceeaş părere cu 
mine prinsei inimă, îmi regăsii încrederea în 
mine, puţin câte puţin, mă înflăcărai şi îi zisei: 
«ot aşă şi cu descântecul ăsta, Harmide: lam 
învățat în oaste dela un doctor trac, unul din 

ucenicii lui Zamolxe despre care se spune că 
au puterea să te facă nemuritor. Acest trac 
spuneă că doctorii greci au mare dreptate să 
facă observația de care pomenii. Dar, adăugă 
el, Zamolxe, regele nostru, care e zeu, spune 
că precum nu se cade să încercăma vindecă 
ochii fără să ne ocupăm de cap, ori capul fără 
trup, tot astfel nu se cade să încercăm a vin- 
decă trupul fără să vedem de suflet, şi că tocmai 
din pricina asta, sunt multe boli la cari nu se 
pricep doctorii greci, fiindcă nu cunosc între- 
gul de care ar trebui să îngrijească. Căci dacă 
acesta merge rău, este peste putință ca partea 
să meargă bine. 

Toate relele şi bunurile trupului şi omului în 
deobşte pornesc dela suflet, care înrâureşte asupra 
trupului precum capul înrăureşte asupra ochi- 
lor. Prin urmare, întâiu de toate, şi mai pre- 
sus de orice trebuie să îngrijim de suflet, dacă 
vrem să fie în bună stare capul şi trupul 
întreg. Iar sufletul, dragul meu, se caută prin 
anumite descântece şi aceste descântece sunt cu- 
vântările frumoase. Mulțumită lor, înțelepciunea 
prinde rădăcini în suflete, şi odată ce a prins 
rădăcină şi trăeşte, e uşor să dăm sănătate ca- 
pului şi întregului trup». Şi pe când mă învăță 
leacuri şi descântece, zise: cadu-ți aminte şi nu 
te lăsă înduplecat de nimeni să-i vindeci capul 
cu acest leac, până ce nu-ți va fi încredințat 

mai întâiu sufletul, ca să-l vindeci cu acest des- 
cântec. Astăzi oamenii fac greşala de a gândi 
că pot să fie doctori ai unei părți, fără să fie 
şi a celeilalte). Mă sfătui foarte mult să nu mă 
las înduplecat de rugăciunea nimănui ca să fac 
altfel, oricât ar fi el de frumos, de bogat, sau 
de neam. Eu îl voiu ascultă — fiindcă m'am 
legat cu jurământ şi trebuie să-l ascult — iar 
tu dacă vrei să-mi dai sufletul tău să-l descânt 
cu descântecele acelui trac, potrivit cu sfatu- 
rile lui, îți voiu da leacul de durere de cap; 
de nu, n'am ce-ţi face, dragă Harmide». 

VI. Critias auzindu-mă vorbind astfel zise: 
«Durerea de cap e un mare noroc pentru tânărul 
ăsta, dacă din pricina durerii de cap va fi ne- 
voit să-şi îndrepte şi mintea. Află totuşi că Har- 
mide e mai presus de tinerii de vârsta lui, nu 
numai prin frumusețe, ci chiar prin lucrul pentru 
care spui că ai descântec; vrei să spui că e în- 
țelept, nu?) — «Ba, tocmai), — «Află atunci, 
că după părerea tuturor, el e cel mai înțelept 
dintre tinerii de acum, iar în alte privințe nu 
e mai prejos de ceilalți, precât îi îngădue — 
fireşte — vârsta», zise Critias. — (Şi e drept 
Harmide, zisei eu, să-i întreci pe ceilalți prin 
toate aceste însușiri. Căci nu cred că vreunul 
din noi, suindu-se până la străbunii săi, poate 
să arate ușor două familii în stare să dea naş- 
tere prin înrudirea lor, la un vlăstar mai fru- 

mos şi mai bine înzestrat decât familiile din 
care te tragi tu. Neamul tatălui tău, Crities, 
fiul lui Dropide, a fost cântat pe întrecute de 
către Anacreon, de către Solon şi alți poeți 
cari îl slăveau pentru frumusețea, virtutea şi 
toate bunurile cari alcătuesc, ceeace se numește 
fericire; iar neamul mamei tale nu se lasă mai 
prejos. Se zice că nici un om din toată Grecia 
n'a fost mai frumos şi mai chipeş, ca uiichiul 
tău Pyrilamp, decâteori se duceă în solie la 
Marele Rege sau la vreun alt domnitor 

Precum vezi, nici neamul acesta nu e mai 
prejos întru nimic decât celălalt. Cu astfel de 
străbuni este foarte de crezut, c'o să fii fruntaș 
la toate. Cât priveşte frumusețea care se poate 
vedeă cu ochii, văd că nu ţi-ai făcut de rușine 
bunicii, şi dacă de partea înțelepciunii și celor- 
lalte virtuţi, eşti înzestrat, cum spune Critias, 
atunci, scump fecior al lui Glaucon, e binecu- 
vântat rodul pântecelui maicei tale. 

Iată cum stau lucrurile: dacă eşti înzestrat 
cu înțelepciune și ești destul de cuminte, cum 
spune Critias, n'ai nevoie de descântecul lui 
Zamolxe sau al lui Abaris dela miazănoapte, 
ci pot să-ți dau chiar acum leacul pentru du- 
rerea de cap. Dacă însă crezi, că nu eşti desă- 
vârşit în această privință, trebuie să-ți descânt 
înainte de a-ți da leacul. Așadar, răspunde-imni, 
dacă eşti de aceeaş părere cu Critias, și dacă 

ți se pare desăvârşită înțelepciunea ta, sau so- 
coteşti, că-i mai lipseşte ceva». 

La început Harmide roşi, şi se făci şi mai 
frumos, căci sfiiciunea îi şedeă tare bine pentru 
vârsta lui, apoi vorbi cu vrednicie, că nu e ușor, 
să răspunzi numaidecât, da sau nu, la o ase- 
menea întrebare. «Dacă, spuneă el, zic, că nu 
sunt înțelept, mă judec pe mine nedrept, ceeace 
n'are rost, şi afară de aceasta dau de minciună 
pe Critias şi pe mulți alții, cari după spusa lor, 
mă socotesc înțelept: iar dacă zic da, ar în- 
semnă să mă laud singur, şi răspunsul meu, 
ar fi necuviincios. . . aşă că n'am ce să răs- 
pundy. — Atunci îi spusei: «Vorbele tale sunt 
întemeiate, o Harmide. Dar iată părerea mea: 
să cercetăm împreună, dacă ai sau n'ai însu- 
şirea de care e vorba, pentru ca nici tu să nu 
fii nevoit a spune ce nu-ți place, și nici eu 
să nu mă apuc să te lecuesc în pripă. Atunci, 
dacă vrei, hai să cercetăm împreună acest lu- 
cru, dacă nu, s'o lăsăm așă. —«Ba-mi place 
foarte mult şi chiar te rog să vezi care ar fi 
cel mai bun chip de cercetare». 

VII. Iată, după părerea mea, cel mai bun 
chip de cercetare în această privință, zisei eu: 

E limpede că dacă eşti înzestrat cu înțelep- 
ciune, trebuie să ai o părere despre ea, căci 
dacă există în tine, existența ei trebuie să-ți 
dea o senzațiune din care poţi să-ți faci o 

părere despre firea şi felul ei. Ori crezi că 
nu ?) 

HARMIDE: Ba da. 

SOCRATE: Aşadar de vreme ce ştii gre- 
ceşte, nu poți tu să spui ce e înțelepciunea, după 
părerea ta? 

HARMIDE: Poate că da. 

SOCRATE: Atunci, spune-mi, ce crezi tu 
că e înțelepciunea, fiindcă numai aşă putem şti 
dacă tu eşti, sau nu eşti înzestrat cu ea. 

Mai întâiu Harmide şovăiă şi nu prea vrea 
să răspundă; pe urmă spuse totuși, că înțelep- 
ciunea, după părerea lui, constă în a face totul 
cu măsură şi domol, când mergi pe drum, când 
vorbeşti, şi în toate celelalte deasemeni. Cu o 
vorbă, ceeace căutăm noi, îmi pare că e un 
anumit fel liniştit de a fi. — «Adevărat, îl în- 
trebai? Unii spun, ce e drept, Harmide, că oa- 
menii liniștiți, sunt înţelepţi. Să vedem dacă au 
dreptate. Ia spune-mi, înțelepciunea nu e dintre 
lucrurile frumoase?) — «Day, zise el. — «Ce-i 
mai frumos pentru un învățător: să scrie lite- 
rile asemănătoare, repede sau încet? 

HARMIDE: Să le scrie repede. 

SOCRATE: Să cetească iute sau încet? 

HARMIDE: lute. 

SOCRATE: A cântă din harpă iute, a 
luptă cu sprintenie, nu e mult mai frumos decât 
să faci aceste lucruri încet şi domol? 

HARMIDE: Da. 

SOCRATE: Dar la pugilat, la pancraţiu, 
nu tot aşă?. 

HARMIDE: Fireşte că da. , 

SOCRATE: Dar alergatul și săritul cât și 
în celelalte exerciții ale corpului, nu-s mai fru- 
moase când se fac repede şi sprintene decât când 
sunt săvârșite încet şi domol? 

HARMIDE: Fără îndoială. 

SOCRATE: Așadar cât priveşte trupul cel 
puțin, nu felul liniștit de a fi, ciiuțeala şi age- 
rimea sunt frumoase? Nu? 

HARMIDE;: Da, se înțelege? 

SOCRATE: Dar mai sus spuneam, că în- 
țelepciunea e un lucru frumos? 

HARMIDE: Da. 

SOCRATE: Atuncidacă înțelepciunea eun 
lucru frumos, nu încetineala, ci iuțeala — cel puţin 
cât priveşte trupul — o să-i fie înțelepciunea ! 

HARMIDE: Aşăe. 

SOCRATE: Dar ce e mai frumos? uşu- 
rința sau greutatea la învățătură. 

SOCRATE: Dar ușurința nu stă în a în- 
văţă repede, iar greutatea în a învăță încet? 

HARMIDE:.Da. 

SOCRATE: Dar a învăţă pe altul iute şi 
fără şovăire, nu e mai frumos decât a-l învăță 
încet şi cu zăbavă? 

HARMIDE: Da. 

SOCRATE: Dar istețiunea nu e o anu- 
mită agerime a spiritului? Ori e încetinelă? 

HARMIDE: Agerime, fireşte. 

SOCRATE: Apoi când e vorba să înţe- 
legi cuvintele dascălului, sau lecţiile harpistului, 
sau orice altceva, ce-i mai frumos: încetineala 
sau iuțeala? 

HARMIDE: luţeala, fireşte. 

SOCRATE: Iar la problemele spiritului, 
sau în deliberări, nu ni-se pare vrednic de laudă 
cel domol şi cel care abiă găseşte răspunsul, ci 
acel care face totul cu ușurință şi iuțeală». 

HARMIDE: Aşăe. 

SOCRATE: Deaci nu urmează, Harmide, 
că şi în privința trupului şi a minții, iuțeala, și 
agerimea sunt mai frumoase ca zăbava şi înce- 
tineala ?» 

HARMIDE: Păre-mi-se că da. 

SOCRATE: «Prin urmare, înțelepciunea 
nu poate fi încetineală, iar vieața înțeleaptă nu 
poate fi liniştită, fiindcă după raționamentul 
nostru, o vieață înțeleaptă e neapărat frumoasă. 
Atunci una din două: sau niciodată, sau foarte 
rar, s'au dovedit faptele domoale din vieață mai 
frumoase decât cele săvârşite repede şi cu ho- 
tărire. Aşadar, prietene chiar dacă acţiunile 
încete şi considerate ca frumoase, ar fi tot aşă 
de numeroase ca şi cele iuți şi energice, n'am 
puteă arfirmă că înţelpciunea stă mai degrabă 

în a lucră domol, decât cu grabă şi energie, fie 
că e vorba de mers, de citit, sau de orice alt 
lucru, nici că o vieață liniştită e mai înțeleaptă, 
decât cea activă, pentrucă în convorbirea noastră 
am pus înțelepciunea printre lucrurile frumoase, 
şi am recunoscut că iuțeala nu e întru nimic 
mai prejos decât încetineala. 

HARMIDE: Şi cu drept cuvânt, Socrate. 

VIII. SOCRATE: Acum, dragă Harmide, 
pătrunde iarăş cu privirea în interiorul tău, cu 
mai mare luare aminte încă; vezi ce face din 
tine existența înțelepciunii, și cum trebuie să fie 
ea, ca să te poată face astfel, apoi adună-ți gân- 
durile și spune-mi limpede şi bărbăteşte, ce e în- 
țelepciunea, după părerea ta. Iar Harmide, după 
un răstimp de matură cufundare în sine, zise: în- 
țelepciunea, cred, are darul, să te facă rușinos, 
sfios şi mi se pare că e tot una cu ruşinea. 

SOCRATE; Fie, zisei eu, dar adineaori n'ai 
spus tu, că înțelepciunea, e ceva frumos? 

HARMIDE;: Fără îndoeală. 

SOCRATE: Aşadar oamenii înţelepţi, sunt 
şi buni?t) 

HARMIDE: Da. 

SOCRATE: Poate fi bun ceeace nu face 
pe oameni buni? 

HARMIDE: Nu, fireşte. 


1) La Greci noţiunile de fruuos și bun se confundă — de aci 
concluzia lui Socrate. 

SOCRATE: Inţelepciunea e numai un lu- 
cru frumos, sau e și un lucru bun? 

HARMIDE: Aşă cred. 

SOCRATE: Atunci cum? Nu crezi că 
Omer are dreptate când spune: 


Pentru sărman nu e bună rușinea. 


HARMIDE: Ba da. 

SOCRATE: Dar atunci ruşinea e bună și 
nu e bună. 

HARMIDE;: Se pare. 

SOCRATE: Dar înţelepciunea e un bine, 
căci face buni pe cei ce o au, şi niciodată răi. 

HARMIDE: Cred că e cum spui tu. 

SOCRATE: Deci înțelepciunea nu poate 
fi ruşine, pentrucă ea e bună, pe când ruşinea nu 
e nici bună, nici rea. 

IX. HARMIDE:;: Mi se pare întemeiată 
vorba ta, Socrate. Dar ia vezi, rogu-te, ce zici 
de definiția aceasta a înțelepciunii. Mi-adusei a- 
dineaori aminte de unul care spuneă că înțelep- 
ciunea înseamnă să-și vadă fiecine de treburile 
sale. Nu găsești că-i bună această definiție? 

SOCRATE: Ştrengarule, ai auzit-o dela 
Critias sau dela alt învăţat. 

CRITIA S: Se vede că dela altul, că dela 
mine n'a auzit-o. 

HARMIDE: Dar ceare aface, Socrate, de 
la cine am auzit-o? 

SOCRATE: Nimic, spusei eu: pentrucă la 
urma, urmei nu-i vorba, să vedem cine a spus-o, 
ci dacă e adevărată sau nu. 

HARMIDE;: Ază da! zise el. 

SOCRATE: Dar, zău, îmi vine greu să cred 
că o să descoper ce însemnează vorba asta, fiindcă 
e o adevărată ghicitoare. 

HARMIDE: De ce? 

SOCRATE: Pentrucă cel ce a spus, că în- 
țelepciunea constă în a-și vedeă fiecare de tre- 
burile lui, înțelegeă una și spuneă alta. Oare 
crezi, că învățătorul nu face nimic când scrie 
sau ceteşte? | 

HAÂARMIDE: Ba da, cred că face ceva. 

SOCRATE: Dar îţi închipui că el se mul- 
țumeșşte să scrie și să cetească numai nuinele lui? 
Nu vă învăţă el şi pe voi copii, şi nu scriaţi voi şi 
numele dușmanilor, afară de al vostru şi al prie- 
tenilor voştri? 

HARMIDE;: Tot așă de bine, fireşte. 

SOCRATE: Dar când făceaţi acest lucru, 
erați oare nişte încurcă-lume, sau nişte copii lip- 
siți de înțelepciune? 

HARMIDE;: Nicidecum. 

SOCRATE: Dar atunci înseamnă că nu vă 
vedeaţi de treaba voastră, dacă a scrie şi a ceti, 
înseamnă a face ceva. 

HARMIDE: Inseamnă, se înțelege. 

SOCRATE; Dar a viudecă, a clădi, a ţese, 

într'un cuvânt a practică o meserie oarecare, nu 
înseamnă a face ceva. 

HARMIDE;: Nici nu încape îndoeală. 

SOCRATE: Apoi, dacă-i aşă, găsești oare 
că-i bine gospodărit Statul în care legea porun- 
ceşte fiecăruia să-și țeasă şi să-și spele haina, 
să-și lucreze singur ghetele, să-și facă sticluța de 
parfum şi peria de baie, și aşă mai departe, fără 
să se ocupe niciodată de lucrurile altora, lucrând 
şi făcând fiecare numai obiectele de care are 
nevoie? 

HARMIDE: Cred că nu, Socrate. 

SOCRATE: Cu toate astea, Statul, ca să 
fie bine ocârmuit, nu trebuie să fie ocârmuit 
înțelepțeşte? 

HARMIDE: Se înțelege. 

SOCRATE: Așadar înțelepciunea nu stă 
în a face aceste lucruri, nici a-și vedeă fiecare de 
treburile lui. 

HARMIDE: Aşă se pare. 

SOCRATE: Prin urmare, vorbiă în ghi- 
citori cel care spuneă că înțelepciunea constă în 
a-şi vedeă fiecine de ale lui, căci nu-mi închipui 
că eră un om sărac cu duhul. Ori auzit-ai vorba 
asta dela vreun nătâng? 

HARMIDE;: Ba, de loc; cred că eră un 
om foarte învăţat. 


SOCRATE: Atunci, firește, ne-a spus o 

ghicitoare, fiindcă e tare greu de ghicit, ce vrea 
să zică, să-ți vezi de ale tale. 

HARMIDE;: Poate. 

SOCRATE: Poţi să ne lămureşti, ce vrea 
să zică să-ți vezi de ale tale? 

HARMIDE: Nu, zău, nu ştiu. Poate că 
nici chiar cel care a spus vorbele astea, nu prea 
ştiă ce vrea să zică. Pe când vorbiă aşă, surâ- 
deă cu ochii spre Critias. 

X. Se vedeă că, de câtva timp, Ciritias eră 
în prada unei mari neliniști. Până atunci abiă 
se stăpânise, spre a nu se face de ruşine în fața 
lui Harmide şi a celorlalți, dar atunci își pierdă 
răbdarea. Eram foarte încredințat, că Harmide, 
precum bănuisem, auzise definiția înțelepciunii 
dela Critias. Astfel Harmide, neputând să-și 
apere răspunsul, voiă să lase sarcina asta lui 
Critias, pe care îl întărită, spunându-i, că de- 
finiția lui s'a dovedit, ca neîntemeiată ; Critias 
își ieşi din fire şi se mânie pe el, tocmai ca un 
poet pe actorul, care-i joacă rău piesele, şi arun- 
cându-i o privire, zise: «Aşă-ţi închipui tu, Har- 
mide? Dacă nu ştii tu, ce vrea să zică cel ce-a 
spus, că înțelepciunea stă în a-şi vedea de ale 
sale, crezi că nu ştiă nici el? 

SOCRATE: Dar, dragă Critias, nu-i deloc 
de mirare că tânărul ăsta nu ştie; e datoria ta 
care eşti copt la minte și te-ai ostenit atât la în- 
vățătură, să ştii înțelesul acestei definiții. Dacă 

admiți definiția pe care a dat-o el despre înțelep- 
ciune, şi iei asupră-ţi discuţia, aş cercetă definiţia 
mai bucuros cu tine, ca să văd e întemeiată 
sau nu. 

CRITIAS: Admit şi iau asupră-mi dis- 
cuția. | 

SOCRATE; Foarte frumos din partea ta. 
Spune-mi admiţi, spre a reveni la întrebarea de 
adineaori, că toți meseriașii fac ceva? 

CRITIAS: Fără îndoeală. 

SOCRATE: Ce crezi? fac numai ce-i pri- 
veşte pe ei, sau și altceva? 

CRITIAS: Şi altceva. 

SOCRATE: Așadar sunt înţelepţi numai 
când își văd de treburile lor? 

CRITIA S: Ce-i împiedică? 

SOCRATE: Nimic despre partea mea ; dar 
vezi să nu-i împiedice despre partea aceluia, care 
după ce a afirmat că înțelepciunea înseamnă a-şi 
face treburile sale, zice apoi că nimic nu-i îm- 
piedică să fie înţelepţi, şi pe cei cari lucrează ceva. 
pentru alții. 

CRITIA S: Dar ce? Dacă am recunoscut 
de înţelepţi şi pe cei cari lucrează ceva pentru 
alții, înseamnă că prin aceasta recunosc de înțe- 
lepți şi pe cei ce se amestecă în treburile altora? 

SOCRATE: Ia spune-mi, Critias, tu gă- 
seşti că e vreo deosebire între a lucră şi a face? 

CRITIA S: Da, se înțelege, precum e între 

a lucră și a munci. Am învăţat aceasta dela 
Hesiod, care spune: Nici o muncă, nue rușine. 
Dacă prin a face și a munci, ar fi înțeles lucru- 
rile, de care vorbiai adineaori, crezi tu că putea 
el afirmă, că nu e pentru nimeni o rușine, să 
facă ghete, să vândă pește sărat, şi să se pros- 
titueze? Să nu crezi asta, Socrate; după părerea 
mea şi el a înțeles altceva prin lucru, faptă şi 
muncă ; fapta e uneori rușine, când facem ceva 
nepotrivit cu cinstea, pe când munca nu poate 
fi niciodată ruşine. După el «a munci» înseamnă 
a lucră frumos şi folositor; astfel de fapte le-a 
numit munci şi lucrări. Numai pe acestea, le soco- 
teşte el, caproprii nouă, iarpetoate celevătămătoa- 
re, le socotește ca fiindu-ne străine. Aşă că trebuie 
să fim încredințaţi, că și Hesiod şi oricare altul au 
socotit înțelept pe cel ce-și vede de ale lui. 

XI. Critias, îi spusei, dela cele dintâi vorbe 
ale tale, am bănuit că prin lucruri bune, înțe- 
legi pe acelea cari ne sunt «proprii» sau «ne pri- 
veşte), iar prin fapte înţelegi săvârşirea lucru- 
rilor bune; căci lam auzit şi pe Prodicus, fă- 
când nesfârşite deosebiri între cuvinte. Ii în- 
gădui, să dai fiecărui cuvânt, înțelesul, care vrei; 
îmi este deajuns numai să le hotărăști înțelesul 
când te slujești de ele. Să nc întoarcem acum iai 
la cercetarea noastră. Răspunde-mi limpede: A 
face binele, a-l săvâ:și, sau cum vrei să-i zici, 
asta numeşti tu înțelepciune? 

CRITIA S: Fără îndoeală. 

SOCRATE; Prin urmare, înțelept este cel 
care face binele, nu cel care face răul? 

CRITIAS: Nu ești și tu de aceeaş 
părere? 

SOCRATE: Să lăsăm astea deocamdată, 
am spus eu. 

Să  cercetăm nu ce-mi pare mie, ci ce 
zici tu. 

CRITIA S: Nu e înţelept cel care face răul, 
ci acel ce face binele; fiindcă prin înțelepciune 
înțeleg săvârşirea binelui. E, limpede cred. 

SOCRATE: Poate că ai dreptate. Dar mă 
miră un lucru: cum poți să-ți închipui că cineva 
e înțelept, câtă vreme nu ştie că e înțelept? 

CRITIA S: Ba nu-mi închipui nicide- 
cum. 

SOCRATE: N'ai spus adineaori că mese- 
Tiaşii pot să lucreze la ce nu-i al lor şi totuș să 
fie înţelepţi? 

CRITIA S: Am spus, dar ce are aface? 

SOCRATE: Nimic. Dar i-a răspunde-mi: 
nu crezi tu că un doctor, care vindecă pe un bol- 
nav face un lucru folositor şi pentru sine și 
pentru clientul său? 

CRITIA S: Da, firește. 

SOCRATE: Aşadar cel ce se poartă aşă, 
își face datoria. 

CRITIAS: Da. 

SOCRATE; Şi cel ce-și face datoria nu e 
oare înțelept? 

CRITIAS: Ba da. 

SOCRATE: Dar doctorul trebuie el oare 
numaidecât să ştie, când vindecă cu folos și 
când nu? Şi tot astfel oarecare meseriaș, ştie 
e] când îi foloseşte munca pe care o face, şi când 
nu-i foloseşte? 

CRITIAS: Poatecă nu. 

SOCRATE: Prin urmare, se întâmplă ca 
un doctor să facă lucruri folositoare sau vătă- 
mătoare, fără să ştie ce a făcut. Dar când lu- 
crează cu folos, lucrează înțelept, după vorba 
ta. Nu? 

CRITIA SS: Ba da. 

SOCRATE: Atunci, pe cât pare, deoarece 
lucrează cu folos, lucrează înțelept, şi e înțelept, 
fără să ştie totuş că e înțelept? 

XII. CRITIA S: Asta nu se poate, Socrate, 
şi dacă mai sus am spus ceva din care urmează 
acest lucru, mai bucuros îmi voiu luă vorba 
înapoi, şi n'o să-mi fie ruşine să mărturisesc că 
n'am avut dreptate, decât să mă învoesc la pă- 
rerea, că cel ce nu se cunoaște pe sine, poate fi 
înţelept. 

Căci socotesc că înțelepciunea nu e la urma 
urmei altceva decât cunoştinţa de sine şi îl în- 
cuviințez pe cel care a pus la Delfi acea inscrip- 
țiune, ce îmi pare o salutare trimisă de zeu 

celor cari intră, în loc de: «Fii cu noroc), dân- 
du-ne a înțelege, că n'ar fi nemerită formula: 
Fii cu noroc, şi că nu e bine să urmăm acest 
lucru, ci: Fii înțelept! Așadar zeul agrăeşte 
altfel decât oamenii, pe cei cari intră, şi asta, 
pare-mi-se, a vrut să zică autorul inscripțiunii. 
Tuturor celor cari intră, nu le urează altceva 
decât: Fii înțelept. Fiind prooroc, el vorbește 
mai ocolit, fiindcă «cunoaşte-te pe tine însuţi» 
şi «fii înțelept», e tot una, cum zice inscripția 
şi cum 0 tălmăcesc eu. Poate că altul va tăl- 
măci altfel, cum s'a întâmplat cu cei cari au 
adăugat inscripțiile: «Nimic prea mult» şi: «Cine 
se pune chezaş, dă de nenorocire»; aceştia și-au 
închipuit că vorba «cunoaște-te pe tine însuți» 
e un sfat, şi nu o salutare a zeului către cei 
cari intră. Apoi ca să nu se lase mai prejos, 
au adăugat şi ei acele inscripții. 

Iată unde vrea să ajungă cuvântarea mea: 
Iţi admit tot ce ai spus. Poate că în unele ai 
avut tu mai multă dreptate, iar într'altele, eu. 
Dar din ce am spus noi, nimic n'a fost deslușit. 
Acum însă sunt gata să-ți dau dreptate în 
această privință, dacă nu admiţi că înţelepciunea 
e cunoştinţa de sine. 

XIII. SOCRATE: Te porți cu mine, Cri- 
tias, ca și cum aş pretinde că ştiu lucrurile despre 
cari te întreb, şi ca și cum n'ar atârnă decât de 
mine, să fiu de părerea ta. Fi bine, nu-i așă. Cer- 

cetez şi eu cu tine problema ce ne stă în față, pen- 
trucă n'o cunosc. Numai după ce voiu fi cer- 
cetat, pot să-ți spun dacă sunt sau nu de aceeaş 
părere cu tine. Așteaptă aşă dar până ce voiu 
cercetă. — Cercetează, zise el. — Iată cercetez, 
îi răspunsei. 

Dacă înțelepciunea înseamnă a cunoaşte ceva, 
urmează că ea e o ştiinţă, şi o ştiinţă a unui 
anumit lucru. Nu? 

CRITIAS: Ba da, ştiinţa de sine însuș. 

SOCRATE: Medicina e ştiinţa sănătăţii... 
Nu? 

CRITIA S: Ba da, fără îndoeală. 

SOCRATE: Dacă m'ai întrebă acum: de 
vreme ce medicina e o ştiinţă, ce folos ne aduce 
şi cari sunt roadele ei? ţi-aş răspunde: folosul 
ei nu e nimic, căci ne dă sănătatea, un lucru 
foarte preţios. Găseşti că e bun răspunsul? 

CRITIA S: Da, îl găsesc bun. 

SOCRATE: Şi dacă m'ai întrebă: ce lucru 
săvârşeşte arhitectura, în calitatea ei de ştiinţă 
a clăditului? ți-aş răspunde: case. Şi tot așă 
ți-aş răspunde şi de celelalte meserii. Tot astfel 
şi tu, care spui că înțelepciunea e știința de sineși, 
ești dator să răspunzi celui care te-ar întrebă: 
Critias, ce lucru frumos şi vrednic de acest nume 
ne produce înțelepciunea, știința de sineşi? Haide, 
ia răspunde-mi. 

CRITIA S: Intrebarea ta nu e bine pusă, 

Socrate. Inţelepciunea nu e la fel cu celelalte 
ştiinţe, nici acestea între ele, iar tu întrebi ca 
ca și cum ar fi la fel. Ia să vedem: aritmetica, 
geometria, produc ele oare lucruri asemănătoare 
cu casele produse de arhitectură, cu vestmin- 
tele produse de țesătorie, şi cu ctâtea alte lu- 
cruri datorite atâtor alte arte? Poţi să-mi arăţi 
produsul uneia sau alteia din aceste două ştiinţe? 
N'o să poţi. 

SOCRATE: Aşă e, dar pot să-ţi arăt care 
e obiectul fiecăreia din aceste două ştiinţe, deo- 
sebit de ştiinţa în sine. Astfel aritmetica e şti- 
ința a ceeace e pereche și nepereche, a deose- 
birii numerelor şi a raporturilor dintre ele. Nu 
e aşă? 

CRITIAS: Ba da, fireşte. 

SOCRATE: Şi noțiunea de pereche şi ne- 
pereche, nu e deosebită de aritmetica însăș? 

CRITIA S: Nici că poate fi altfel. 

SOCRATE: Statica nu e ştiinţa acee 
uşoi sau greu? Greutatea şi ușurința nu se deo- 
sebesc de statica în sine? Ce crezi? 

CRITIA S: Se deosebesc. 

SOCRATE: Atunci spune-mi care e obiec- 
tul ştiinţei înţelepciunii, deosebit de înțelepciunea 
în sine? 

XIV. CRITIA S: Dar tocmai asta-i asta, 
Socrate; din întrebare în întrebare ai ajuns la 
concluzia că înțelepciunea se deosebeşte de toate 

celelalte științe, pe când tu cauţi să găseşti ase- 
mănarea ei cu celelalte științe. Fi bine, asemă- 
narea asta nu există. Toate celelalte ştiinţe sunt 
ştiinţele unui obiect străin de dânsele și nicidecum 
a lor înşile, numai înțelepciunea este ştiinţa altor 
ştiinţe şi a ei însăş. Cred că știi prea bine acest 
lucru ; dar tu ai un cusur, tocmai cusurul pe care 
susțineai adineaori că nu-l ai: n'ai altă ţintă decât 
să mă înfunzi, fără să-ți pese de discuția în sine. 

SOCRATE: Cum poţi să crezi, că dacă 
arăt greşeala raționamentului tău, o fac din alt 
motiv, decât din acela care mă face să cercetez 
şi temeinicia propriilor mele afirmațiuni, de teamă 
ca nu cumva, fără să bag de seamă, să-mi în- 
chipui că ştiu ceeace în realitate nu știu? 

Tot astfel te încredințez, că dacă şi acum fac 
asta, o fac numai din dorința de a lămuri dis- 
cuția pentru mine şi poate pentru câţiva prie- 
teni. 

Oare nu crezi că e un bine pentru toată 
lumea, să fie lămurită firea fiecărui lucru? 1) 

CRITIA SS: Fireşte, Socrate. 

SOCRATE: Aşadar, ai curaj, prietene, și 
răspunde-mi la întrebări după cum găseşti cu cale, 
fără să-ți pese dacă Critias înfundă pe Socrate 
sau Socrate pe Critias, și fii cu luare aminte numai 
la rezultatul discuţiei. 

1) Să se stabilească definiția precisă a fiecărui lucru. 

CRITIAS: Fie, aşă voiu face; observația 
ta mi se pare cuminte. 

SOCRATE: Ia spune-mi atunci ce crezi 
despre înțelepciune? 

XV. CRITIAS: Afirm că dintre toate ce- 
lelalte ştiinţe, numai aceasta e ştiinţa ei înșişi, şi 
ştiinţa celorlalte ştiinţe. 

SOCRATE: Nu există oare şi o ştiinţă a 
neștiinței, de vreme ce există o știință a ştiinţei? 

CRITIAS: Fără îndoeală. 

SOCRATE: Aşadar numai înțeleptul va 
puteă să se cunoască pe sine ca să vadă ce știe 
şi ce nu știe, și tot astfel poate să-și dea seama 
de ceilalți, cercetând ce ştie fiecare orice-și în- 
chipuie că ştie, spre a- vedeă dacă ştie într'a- 
devăr sau numai își închipuie că ştie fără să 
ştie de fapt; afară de el, nimeni altul nu va 
puteă face acest lucru. Cu un cuvânt, 2 fi în- 
țelept, înțelepciune şi cunoştinţă de sine înseamnă să 
ştii ce ştii şi ce nu ştii. Nu asta, vrei să zici? 

CRITIA S: Ba tocmai asta. 

SOCRATE: Şi acum ca să împlinim nu- 
mărul de trei!) închinat lui Jos Liberatorul, 
să cercetăm ca și la început, mai întâiu dacă 
e sau nu cu putință să ştim că cineva știe ce 
ştie, sau nu ştie ce nu ştie: şi apoi, presupunând 


1) Numărul trei eră închinat lui Joe Liberatorul pentrucă e nu- 
măr desăvârșit ca și zeul căruia îi e închinat; e desăvârşit pentrucă 
e alcătuit dintr'un număr pereche (2) şi unul nepereche (1). 

că acest lucru e cu putință, să vedem de ce 
folos ne poate fi «să ştim». 

CRITIAS: Să cercetăm, zise el. 

SOCRATE: Hai, ia vezi, Critias, dacă te 
pricepi la cercetarea asta mai mult ca mine, căci 
eu sunt în încurcătură. Să-ţi spun unde m'am 
încurcat? 

CRITIAS: Spune. 

SOCRATE: Dacă definiţia ta de adineaori 
e adevărată, ea nu înseamnă altceva decât că 
există o ştiinţă care nu e decât ştiinţa sa însăș 
şi a celolrlate științe și apoi, pe deasupra, și 
ştiinţa neștiinței. Nu? 

CRITIA S: Ba da, tocmai așă. 

SOCRATE; Vezi cât de ciudată e definiția 
noastră? O să te convingi tu însuți, prietene, 
că e peste putință s'o aplici şi la alte lucruri. 

CRITIA S: Cum? La ce lucruri? 

SOCRATE; Uite: Ia gândeşte-te: Poate 
să existe un văz care nu vede nimic din ceeace 
văd alte văzuri? Un văz care ar fi văzul lui în- 
suş şi al altor văzuri şi pe deasupra ar fi şi văzul 
a ceeace nu se vede; un văz care deși e văz, să nu 
vadă coloarea, ci doar pe sine şi celelalte văzuri? 

CRITIA $: Doamne fereşte! 

SOCRATE: Crezi că poate există un auz 
care n'aude nici un sunet, însă se aude pe sine 
Şi celelalte auzuri, ba chiar şi ceeace nu e auz? 

CRITIA S: Nici nu e de gândit. 

SOCRATE: Şi acum, luând toate simţu- 
rile la un loc, crezi că există vreun simț al lui 
însuș și al celorlalte simțuri, dar care nu simte 
nimic din ceeace simt celelalte simțuri? 

CRITIA S: Nicidecum. 

SOCRATE: Sau poate oare există o do- 
rință care să nu fie dorința după plăcere ci do- 
rința de sine însușş, şi a altor dorinți? 

CRITIAS: Fireşte că nu. 

SOCRATE: Sau o voință care nu vrea 
nici un bine, ci se vrea pe sine şi pe celelalte 
voinți ? 

CRI'TIA S: Nicidecum. 

SOCRATE: Ori poate fi vreo iubire, care 
să nu fie iubire de frumos ci iubire de sine şi 
de alte iubiri? 

CRITIA S: Nici pomeneală. 

SOCRATE: Nu cumva există poate o 
teamă care se teme de sine însăş şi de celelalte 
temeri, dar nu se teme de nici o primejdie? 

CRITIA S: Nu-mi pot închipui o astfel de 
teamă. 

SOCRATE: Sau există vreo părere care 
să fie părerea altor păreri şi a ei însăș, fără nici o 
legătură cu lucrurile despre care ne dăm de obi- 
ceiu părerea? 

CRITIAS: Deloc. 

SOCRATE: Şi totuş spuneam că există o 
ştiinţă care nu e ştiinţa nici unei serii de cuno- 

știnți anumite, ci e ştiinţa ei înșiși şi a celorlalte 
ştiinţe. 

CRITIA S: Da, spuneam. 

SOCRATE: N'ar fi ciudat să existe o ase- 
menea ştiinţă, dacă într'adevăr ar puteă există ? 
Dar să nu ne pripiin, ci să vedem dacă există. 

CRITIAS: Binezici. 

XVI. SOCRATE: Să vedem. Ştiinţa asta 
e știința a ceva, și are proprietatea de a se referi 
la ceva. Nu? 

CRITIAS: Fireşte. 

SOCRATE: Nu spuneam despre ce e mai 
mare, că are proprietatea de a fi mai mare ca ceva? 

CRITIAS: Fără îndoeală. 

SOCRATE: Şi anume, decât ceva mai mic, 
de vreme ce e mai mare? 

CRITIAS: Aşă reiese. 

SOCRATE: Dacă așadar, am găsi un 
lucru mai mare, care să fie mai mare decât ce- 
lelalte lucruri mai mari, și totodată mai mare 
decât lucrurile întrecute în mărime.de acelea pe 
cari le întreceă, n'ar urmă numaidecât, că lucrul 
(de care e vorba) ar fi în acelaş timp mai mare 
şi mai mic decât el însuş? 1) 


1) Acest exemplu cât şi următorul — cuw numărul îndoit — sunt 
încercări de a verifică definiţia lui Critias — înțelepciunea e știința 
științelor și a nestiinței — aplicând-o la două noțiuni abstracte: 
noțiunea de «mai mare» şi noţiunea de dublu. In ambele cazuri defi- 
niţia lui Critias conduce la rezultate absurde, ceeace înseamnă că 
nu e justă. 

CRITIA S: Ar urmă, Socrate; firește. 

SOCRATE: Şi dacă sar găsi un număr 
care să fie îndoitul celorlalte numere îndoite şi 
totodată îndoitul lui însuș, atunci n'ar rezultă 
că numerele acestea cât și e] însuș, mar fi decât 
jumătăți față de numărul (presupus, care după 
ipoteza noastră ar îi) îndoit? Căci pentru ca să 
poată există un îndoit, trebuie să existe mai în- 
tâiu o jumătate. Nu? 

CRITIAS: Da, aşăe. 

SOCRATE; Astfel un lucru ar fi în ace- 
laş timp mai mare şi mai mic decât el însuș, 
mai greu şi mai ușor, mai bătrân şi mai tânăr, 
şi aşă mai departe. Şi apoi nu trebuie oare ca 
lucrul, a cărui acțiune se exercită asupra sa în- 
săş, să aibă şi calitatea obiectului asupra căruia 
se exercită acțiunea sa? De pildă: Auzul nu aude 
decât sunetul; nu-i aşă? 

CRITIAȘ: Da. 

SOCRATE: Prin urmare, dacă auzul se 
aude pe sine, se aude pentrucă e înzestrat cu un 
sunet ; altfel nu s'ar auzi. 

CRITIA S: Nici că se poate altfel. 

SOCRATE: Şi tot astfel dacă vederea s'ar 
vedeă pe sine, ar trebui să aibă coloare, căci ve: 
derea nu poate vedeă ceva fără coloare. 

CRITIA S: Nu, fireşte. 

SOCRATE: Vezi, Critias? Din exemplele 
pe cari le petrecurăm cu mintea, reiese că unele 

lucruri nu-şi pot exercită acțiunea lor asupra lor 
înșile, iar despre altele e foarte probabil că n'au 
această putință. Când fu vorba de mărime, de 
număr şi alte lucruri asemănătoare, am văzut că 
ele nu-și pot exercită acțiunea lor asupra lor în- 
şile. Nu? 

CRITIAS: Ba chiar așă. 

SOCRATE: Cât despre auz şi văz, des- 
pre mişcarea care ar aveă darul să se mişte pe 
sine, de căldura care ar aveă însuşirea să se 
încălzească pe sine, şi despre altele la fel, mulți 
nici nu vor să audă de aşă ceva; alții le cred 
cu putință. Şi ne-ar trebui un om fără asemă- 
nare, dragul meu, cae după ce va fi examinat 
toate cazurile particulare, să poată stabili precis 
dacă nu există nici un lucru care să aibă dela 
natură proprietatea de a-şi exercită acțiunea a- 
supra lui însuș sau dacă printre lucruri, unele 
au această proprietate, iar altele nu ; şi, în sfârșit, 
în cazul cârd, există unele lucruri cari au susnu- 
mita însușire, să ne poată spune dacă şi știința 
numită înțelepciune, face parte dintre ele. Cât 
mă privește, eu nu sunt în stare să fac aceste 
deosebiri. 

Există o ştiinţă a ştiinţei? Nu pot să afirm 
acest lucru ; şi chiar de-aş dovedi că există, n'aş 
puteă să spun că această ştiinţă e identică cu 
înțelepciunea, înainte de a fi cercetat dacă, 
aşă fiind, ea ne-ar aduce vreun folos sau nu. 

Am presimţirea că înțelepciunea e un lucru bun 
şi folositor. Dar tu, fecior al lui Callaishros, care 
ai stabilit că înțelepciunea e știința ştiinţei şi 
a neştiinței, arată-mi mai întâiu că o astfel de 
ştiinţă e posibilă, apoi dovedește-mi că e de 
folos. Numai așă mă vei încredință că dai o 
bună definiţie înțelepciunii». 

XVII. Auzind aceste vorbe şi văzându-mă că 
stau la îndoială, Critias îmi pări că e cuprins 
de aceeaşș îndoială ca mine, la fel cu acei ce 
cască îndată ce văd pe alții căscând. Şi obiş- 
nuit să primească întotdeauna laude, îi eră ru- 
şine de cei de față, și nu vrea să mărturisească 
că nu eră în stare să dea o deslegare problemei 
pe care i-o pusesem, nu-mi spuneă nimic des- 
luşit şi nu se gândeă decât să-şi ascundă în- 
curcătură în care se află. Pentruca discuţia să 
nu rămâie pe loc, îi spusei. 

SOCRATE: Dacă găsești de cuviinţă, 
dragă Critias, hai să zicem că e cu putință o 
știință a ştiinţei: vom vedeă mai târziu dacă 
poate există așă ceva, sau nu. Aşadar presupu- 
nem că e foarte posibilă această, știință, şi acum 
te întreb dacă cu ajutorul ei ne e mai uşor să 
știm ce ştim şi ce nu ştim. Căci am spus mai sus 
că acesta e lucrul în care constă înțelepciunea şi 
cunoaşterea de sine. Nu? 

CRITIA S: Negreșit: amândouă merg oare- 
cum împreună, Socrate. Cel care posedă ştiinţa 

care se cunoaște pe sine, trebuie să aibă şi el însu- 
şirea lucrurilor cu cari e înzestrat. Dacă ai iu- 
țeală, eşti iute; dacă ai frumusețe, eşti frumos; 
dacă ai ştiinţă, eşti ştiutor. Dacă el are știința 
ce se cunoaște pe sine, urmează că trebuie să 
se cunoască pe sine. 

SOCRATE: Nu mă îndoesc de acest lucru. 
E, adevărat că dacă cineva stăpâneşte ştiinţa care 
se cunoaște pe sine, se va cunoaşte pe sine; dar 
e vorba să vedem pentru ce trebuie neapărat ca 
acel ce posedă această știință, să ştie ce ştie și 
ce nu ştie. 

CRITIA S: Pentrucă amândouă aceste 
ştiinţe sunt una şi aceeaş. 

SOCRATE; Poate că-i așă, dar eu sunt 
tot aşă de nedumerit ca adineaori; căci nu înțe- 
leg cum a se cunoaşte pe sine e tot una cu a şti 
ce știi şi ce nu știi. 

CRITIA S: Ce vrei să zici cu aceasta? 

SOCRATE: Uite: Poate ră facă știința 
ştiinţei altceva decât să deosebească ce este ştiinţa 
şi ce nu e? 

CRITIA S: Nu poate. 

SOCRATE: Ştiinţa sau neștiința despre 
ce e sănătos, e tot una cu ştiinţa ori neştiința des- 
pre ceeace e drept? 

CRITIA S: Nicidecum. 

SOCRATE; Cea dintâiu din științele aces- 
tea, se numeşte, cred, medicină ; a doua, politică, 

pe când ştiinţa ştiinţei nu e altceva decât știința 
pur şi simplu. 

CRITIAS: Aşăe. 

SOCRATE: Prin urmare, cel care nu mai 
cunoaște pe deasupra ştiinţa sănătăţii şi a drep- 
tății, ci cunoaște numai ştiinţa pur şi simplu, 
va puteă cu ajutorul acestei din urmă ştiinţe să 
ştie numai că ştie ceva, şi că are oarecare ştiinţă, 
şi fireşte — acest lucru îl va şti atât despre sine 
cât şi despre ceilalți. Au nu? 

CRITIAS: Da. 

SOCRATE: Dar cum va puteă, numai cu 
ajutorul acestei ştiinţe, să ştie «ce» (lucru anume) 
ştie? Am spus doar că sănătatea se cunoaşte 
cu ajutorul medicinei, nu al înțelepciunii, că 
armonia se cunoaşte cu ajutorul muzicii, că 
ceeace e bun pentru clăditul caselor, se cu 
noaşte de către arta arhitectului, şi aşă mai 
departe. Nu? 

CRITIAS: Evident. 

SOCRATE: Dacă dar înțelepciunea e doar 
ştiinţa ştiinţei, cum va puteă cineva cu aju- 
torul ei să ştie ce e privitor la sănătate sau la 
construcţie? 

CRITIAS: In nici un chip. 

SOCRATE: Cel ce cunoaşte aceste științe 
particulare, nu ştie aşadar «ce» ştie, ci ştie numai 
că ştie. Aşă e? 

CRITIA S: Se pare că da. 

XVIII. Deci înțelepciunea şi a fi înțelept, stă 
nu în a şti ce ştii și ce nu ştii, ci numai în a şti 
că ştii şi că nu ști. 

CRITIA S: Probabil. 

SOCRATE: Prin urmare, înțelepciunea nu 
va fi în stare nici să cerceteze pe un altul care 
pretinde că ştie un anumit lucru, spre a vedeă 
dacă acesta ştie într'adevăr lucrul pe care pre- 
tinde că-l ştie; toată puterea ei se mărginește să 
ne arate că (omul de care e vorba) are o oarecare 
știință, dar înțelepciunea nu va fi în stare să ne 
arate care-i obiectul acestei ştiinţe. 

CRITIA S: Se pare că nu. 

SOCRATE; Nici n'o să ne facă destoinici 
să deosebim pe doctorul adevărat de cel ce-şi ia 
aere de doctor, nici îndeobște, pe cei pricepuţi în 
meseria lor, de şarlatani. Să cercetăm problema 
în chipul următor; şi înțeleptul şi oricare altul 
când. e vorba să deosebească pe un doctor ade- 
vărat de un şarlatan, va procedă astfel: N'o 
să-l întrebe — fireşte — despre medicină, căci 
am spus că doctorul nu se pricepe la aşă ceva 1); 
el nu ştie decât ceeace e folositor sau vătămător 
sănătății. Nu-i aşă? 

CRITIA S: Ba da. 


:) După Platon, doctorul nu cunoaște medicina ca ştiinţă (cum 
o cunoaște înțeleptul), ci numai obiectul ei: sănătatea și boala. De- 
aceea numai înțeleptul poate să judece despre medicină în general 
ca știință. 

SOCRATE: Despre ştiinţă în general, el, 
doctorul, nu știe nimic și tocmai ea e partea pe 
care am pus-o pe seama înțelepciunii. 

CRITIAS: Da. 

SOCRATE: Doctorul așadar nu știe nimic 
nici despre medicină, pentrucă medicina e o 
ştiinţă? 

CRITIAS: Adevărat. 

SOCRATE; Inţeleptul, o să vadă că doc- 
torul are o anumită ştiinţă ; dar pentru ca să ştie 
ce ştiinţă, nu va trebui să cerceteze la ce obiecte 
se referă această știință? Nu-i adevărat că pro- 
prietatea oricărei ştiinţe e nu numai să fie ştiinţă, 
dar să fie o anumită ştiinţă şi să se refere la anu- 
mite lucruri? 

CRITIA S: Chiar aşă. 

SOCRATE: Şi proprietatea medicinei, 
adică ceeace o deosebeşte de celelalte ştiinţe, 
e că se îndeletnicește cu sănătatea și cu boala. 
Aşă e? 

CRITIAS: Da. 

SOCRATE: Prin urmare, cel care vrea să 
cerceteze medicina, trebuie s'o cerceteze în aceste 
lucruri care-i sunt proprii, căci nu-mi închipui 
să o poată cercetă în lucruri străine cu cari ea 
nu e în legătură. 

CRITIA S: Nu, firește. 

SOCRATE: Deci acel care vrea să facă 
bine această cercetare va examină pe medic 

relativ la lucrurile sănătoase și cele vătămătoare 
sănătăţii, pentru ca să vadă întrucât e medic. 

CRITIA Ș: Asta-i și părerea mea. 

SOCRATE: Atunci se va uită la vorbele 
şi la actele medicului, pentru a-şi da socoteală 
dacă vorbele acestuia sunt adevărate, şi dacă ac- 
tele lui sunt făcute cu rost. 

CRITIA S: Neapărat. 

SOCRATE: Dar fără medicină ecu putință 
să înţelegi vorbele sau actele medicului? 

CRITIAS: Nicidecum. 

SOCRATE: Prin urmare, afară de me- 
dici, nimeni nu-l va puteă înțelege, nici chiar 
înțeleptul, afară numai dacă acesta întrunește 
la un loc cunoştinţele unui medic cu ale unui 
înțelept. 

CRITIAS: Ai dreptate. 

SOCRATE: Prin urmare, dacă înțelep- 
ciunea e numai ştiinţa ştiinţei şi a neștiinței, 
ea nu va fi în stare să deosebească pe medicul 
priceput în meseria lui, de cel nepriceput, fie 
că acesta din urmă e un şarlatan sau un închi- 
puit; ea nu ne va face buni judecători nici în 
celelalte ştiinţe afară de aceea cu care ne în- 
deletnicim noi înșine la fel cu ceilalți mese- 
riași 1). 

CRITIA S: Se vede că da. 


1) Ceeace revine la a spune că fiecare poate să judece numai lu- 
crurile de domeniul specialității sale, 

XIX. SOCRATE: Dar atunci ce folos o 
să avem, Critias, de pe urma înțelepciunii, dacă 
asta e natura ei? — Dacă înțeleptul, după 
cum presupuneam noi la început, ar şti ce ştie 
ce nu ştie, dacă ar şti că ştie anumite lucruri, 
iar pe anume altele nu le ştie, dacă ar puteă 
judecă şi pe ceilalți oameni din acelaş punct 
de vedere, atunci mărturisesc că ne-ar fi de un 
nespus folos să fim înţelepţi. Ne-am petrece vieața 
fără greşeli, dacă am aveă înțelepciunea, și tot aşă 
ar fi şi cu cei cari lucrează sub conducerea noastră. 
Căci nu ne-am apucă să facem ce nu știm, ci 
ne-am îndreptă spre cei cari ştiu, şi le-am lăsă 
lor aceasta în grije; cât despre ceilalți puși sub 
conducerea noastră, nu le-am îngădui să facă 
decât ceeace ştiu să facă, adică lucrul a cărui 
ştiinţă ar avea-o. O casă astfel condusă ar fi 
bine gospodărită şi tot astfel ar fi bine ocâr- 
muit Statul, şi deasemenea orice lucru unde ar 
domni înţelepciunea. Dacă greşala ar fi desfiin- 
țată şi dacă dreptatea ar fi suverană, ar urmă 
neapărat ca acțiunile oamenilor cari trăesc ast- 
fel, să fie frumoase și bune, și deci să fie feri- 
ciți, de vreme ce fac astfel de fapte. 

Nu asta oare vream să spunem, dragă Cri- 
tias, când vorbind despre înțelepciune, ară- 
tăm.cât ar fi de bine să ştim ce ştim şi ce 
nu ştim ? 

CRITIAS: Da, tocmai asta. 

SOCRATE: Da, daracum vezi că nu există 
nicăiri o asemenea ştiinţă. 

CRITIAS: Văd. 

SOCRATE: Darpoatecă înțelepciunea așă 
cum ne-o închipuim noi ca o ştiinţă a ştiinţei şi a 
neștiinţei, prezintă folosul că cel care o posedă, 
învață mai uşor tot ce vrea să înveţe, şi-şi în- 
fățişează lucrurile cu mai multă limpezime, cer- 
cetându-le în lumina științei. Poate că-i îngădue 
să judece mai bine pe ceilalți, după ceeace a 
învățat el însuși, pe când cel care se apucă 
să judece fără înțelepciune, va face acest lucru 
în chip slab și puțin trainic. Nu astea ar fi fo- 
loasele pe cari le avem dela înțelepciune? Jar 
când îi pretindem mai mult, nu ne facem oare 
despre ea o idee prea înaltă, căutând în ea 
ceeace n'are? 

CRITIAS: Poate că da. 

XX. SOCRATE: Poate; se poate să fi fost 
de prisos chiar cercetarea noastră. Motivul pentru 
care cred acest lucru, e următorul: Dacă înțelep- 
ciunea e ceeace am spus noi, apoi ajungem la con- 
cluzii ciudate. Ia să vedem: Să admitem, dacă 
vrei, că o știință a ştiinţei e cu putință; să. 
admitem şi ceeace recunoscusem mai întâiu spre 
a îl tăgădui pe urmă, că anume înțelepciunea 
constă în a şti ce ştii şi ce nu ştii. Şi după ce 
am admis aceste lucruri, să cercetăm din nou 
cu luare aminte, dacă înțelepciunea în astfel de 

condiţii ne-ar puteă aduce vreun folos. Am spus 
adineaori că o astfel de înțelepciune ne-ar fi de 
mare ajutor, călăuzind şi gospodăria casei şi a 
Statului; mi se pare, iubite Critias, că n'am 
avut dreptate. 

CRITIAS: Cum? 

SOCRATE: Am admis cu prea multă uşu- 
rință că ar fi un mare bine pentru oameni să 
facă ceeace ştiu, iar ceeace nu ştiu să lase pe 
seama altora cari se pricep. 

CRITIA S: Nu cu drept cuvânt am admis 
acest lucru? | 

SOCRATE: Nu, nu cred. 

CRITIAS: E întradevăr ciudat ce spui, 
Socrate. 

SOCRATE: Pe câine 1), aşă mi se pare şi 
mie ; tocmai la asta mă gândeam când spuneam 
că-mi vin gânduri ciudate și că mă tem să nu fi 
cercetat problema fără luare aminte. Căci la 
drept cuvânt, chiar dacă înţelepciunea ar fi tot 
ceeace am spus noi, tot nu văd bine ce foloase 
ne-ar aduce. 

CRITIA S: Cum? Lămureşte-ne, să știm 
ce gândești. 

SOCRATE: Cred că aiurez; dar ceare 
aface? Idea care îmi vine în minte trebuie s'o 
cercetaţi, şi să nu trecem nepăsători pe lângă 


1) Exclamaţie familiară a lui Socrate. 

ea, dacă avem cât de puțină grijă de sufletul 
nostru. 

CRITIA S: Bine zici. 

XXI. SOCRATE: Atunciia ascultă visul 
meu, fie c'a venit prin poarta de corn sau cea de 
fildeș 1). Să presupunem că înțelepciunea așă cum 
o definim acum, ar aveă asupra noastră o stăpâ- 
nire fără margini ; ce o să facă ea pentru noi decât 
să ne facă să trăim potrivit ştiinţelor? In cazul 
acesta nu ne-ar puteă trage pe sfoară un câr- 
maciu, care nu e cu adevărat cârmaciu; tot 
astfel nu ne va puteă înșelă un doctor sau un 
general sau altcineva care pretinde că ştie ceeace 
de fapt nu ştie. Dar ce folos tragem noi de aici, 
decât să ne fie trupul mai sănătos şi să scăpăm 
mai sigur de primejdiile mării și ale răsboiului ; 
să avem mobilele, vestmintele şi încălțămintea 
făcute bine şi cu meşteşug, pentrucă ne-am sluji 
de meseriaşi adevăraţi (pricepuţi)? Hai să ad- 
mitem că arta proorocitului e ştiinţa viitorului; 
că înțelepciunea prin controlul ei ne-ar scăpă 
de şarlatani şi ar pune la locul meritat, pe proo- 
rocii veritabili, cari ştiu cu adevărat viitorul. 
In astfel de condiții, neamul omenesc va lucră 
şi va trăi potrivit ştiinţei; asta o pricep. Atunci 
înțelepciunea, paznică trează, nu va îngădui ne- 
științei să se amestece în treburile noastre. Dar 


1) Prin poarta de fildeș veneau visele cari se realizau; prin 
cea de corn, cele false. 

eu nu pot şti, iubite Critias, dacă trăind potrivit 
cu înțelepciunea, vom trăi (mai) bine şi vom 
fi (mai) fericiți. 

XXII. CRITIA S: Dacă nici vieața potrivit 
științei n'are trecere în ochii tăi, apoi n'o să-ţi fie 
ușor să găsești un alt mijloc de a ajunge Ia fericire. 

SOCRATE: Incă olămurire: (Vieaţa) Po- 
trivit cărei ştiinţe? Ştiinţei cismarului ? 

CRITIAS: Nu,pe Joe. 

SOCRATE: Arămarului? Sau ştiinţei a- 

sluia care lucrează lâna, lemnul şi altele ase- 
menea ? 

CRITIA S: Nicidecum. 

SOCRATE: Atunci înseamnă că nu mai 
recunoaștem principiul nostru: A fi fericit, e tot 
una cu a trăi potrivit științei ; căci pe acești mese- 
riaşi (sus pomeniți), deși trăesc potrivit ştiinţei, 
tu nu-i recunoşti ca fiind fericiți: mi se pare că 
nu socoteşti fericiți decât pe acei cari trăesc 
potrivit unor anumite științe. Poate că pui în 
această categorie pe cel de care vorbeam adi- 
neauri: pe cel care cunoaște tot ce are să se 
întâmple în viitor, adică pe prooroc. 

CRITIA S: Pe acesta, firește, şi pe alții la 
fel cu el. 

SOCRATE; Pe cine? Nu cumva pe acel 
care pe lângă cunoștința viitorului, o întrunește 
şi pe cea a trecutului și a prezentului, neignorînd 
nimica? Să presupunem că există un astfel de 

om. Vei mărturisi, cred, că nimeni altul nu poate 
trăi mai potrivit cu ştiinţa, ca acesta. 

CRITIA S: Da, nimeni. 

SOCRATE: Incă o întrebare: Ce ştiinţă 
face pe omul acesta nai fericit? Sau îl face toate 
deopotrivă de fericit? 

CRITIAS: Ba nicidecum; dimpotrivă. 

SOCRATE: Dar atunci, care îndeosebi? 
Oare ştiinţa întâmplărilor de faţă, a celor tre- 
cute sau viitoare, ori ştiinţa jocului de table? 

CRITIA S: Ce vorbeşti de table? 

SOCRATE; Atunci știința numerelor? 

CRITIAS: Ba deloc. 

SOCRATE: Aceea a sănătăţii? 

CRITIA S: Asta mai de grabă. 

SOCRATE: Ei bine, ce știință îl ajută mai 
mult să fie fericit? 

CRITIA SS: Ştiinţa binelui şi a răului. 

SOCRATE: Vezi ce rău eşti! Mă învâr- 
teşti de atâta vreme în cerc. De ce nu-mi spu- 
neai mai de mult că nu vieaţa potrivit ştiinţei 
ne dă fericirea, nici chiac dacă ai întruni în 
tine toate ştiinţele deodată, ci e deajuns să 
stăpânești singura ştiinţă a binelui și a răului? 
Dar ia să vedem; dacă iei știința aceasta din 
celelalte, o să fie medicina mai puţin capabilă 
de a ne vindecă? O să fie cismăria mai puţin 
destoinică să ne încalțe, iar țesătoria mai puțin 
destoinică să ne îmbrace? O să fie cârmaciul 

mai puțin în stare să ne apere pe mare de moarte, 
iar generalul în lupte? 

CRITIAS: Nu, firește. 

SOCRATE: Şi totuș, scumpul meu Cri- 
tias, dacă lipseşte această știință a binelui și a 
răului, nici una din artele acestea nu se va să- 
vârşi cum trebuie, şi în aşă fel ca să ne aducă 
folo.. 

CRITIA S: Ai dreptate. 

SOCRATE: Deci știința aceea care are me- 
nirea să ne fie folositoare, nu e înţelepciunea 
— căci aceaste nu e decât știința științei şi a 
neştiinței — ci ştiinţa binelui şi a răului; astfel 
că dacă numai aceasta e ştiinţa folositoare, pentru 
noi înțelepciunea va fi altceva decât folositoare. 

CRITIAS: De ce adică nu ne-ar fi înțe- 
lepciunea folositoare? Dacă ea e știința ştiinţei 
şi a neştiinței, apoi ea conduce pe toate celelalte 
ştiinţe şi deci şi pe a binelui şi pe a răului; prin 
urmare ne este de folos. 

SOCRATE: E ea în stare să ne procure să- 
nătatea? Nu oare medicina singură ne poate 
face acest serviciu? Oare şi serviciile pe cari ni 
le fac celelalte arte, ni le-ar puteă face înțelep- 
ciunea? Sau fiecare artă ne aduce serviciile ei 
proprii? N'am recunoscut încă de mult că în- 
țelepciunea nu e altceva decât ştiinţa ştiinţei 
şi a neştiinţei? Nu? 

-CRITIAS: Fireşte că da. 

SOCRATE: Nu ea, prin urmare, o să fie 
dătătoare de sănătate. 

CRITIAS: Nu. 

SOCRATE: Căci sănătatea e opera altei 
arte. Nu? 

CRITIAS: Ba da, al altei erte. 

SOCRATE: Şi nici aducătoare de folos, 
căci aceasta e treaba altei arte. Așa-i? 

CRITIA S: Da, foarte adevărat. 

SOCRATE: Atunci cum o să ne fie de 
folos înțelepciunea, câtă vreme nu ne aduce nici 
un folos? _ | 

CRITIAS: N'o să ne fie în nici un chip, 
Socrate. Așă se pare. 

XXIII. SOCRATE: Şi vezi Critias, cât 
eră de întemeiată temerea mea de adineaori, când 
mă învinuiam că nu știu să conduc cercetarea, 
despre înțelepciune la un rezultat mulţumitor? 
Căci dacă aş fi avut cât decât îndemânarea de a 
examină chestia cum trebuie, nu aș fi ajuns la, 
concluzia, că înțelepciunea, care trece în ochii tu- 
turor drept lucrul cel mai frumos de pe lume, e 
ceva nefolositor. Acum suntem bătuți pe toată 
linia căci nu putem află cărui lucru aevea i-a pus 
numele de înțelepciune acela care a fost izvo- 
ditorul cuvintelor. Şi am admis atâtea și atâtea 
ipoteze, care nu seîmpăcau cu rațiunea. Am pre- 
supus că există o ştiinţă a ştiinţei, deși se îm- 
potriveşte şi nu re îngădue judecata acest -lu- 

cru ; şi tot în disprețul oricărui raționament, am 
admis că operațiunile ina ştiinţe se cunosc 
prin această știință (a ştiinţei şi a neştiinței) 
și că e om înțelept acela care ştie că ştie ceeace 
ştie, şi că nu ştie ce nu ştie. Ba am făcut această 
concesie cu atâta dărnicie, fără să ne gândim 
că e peste putință ca cineva să cunoască până 
la un Bunct, ceeace nu cunoaşte de loc. Insă 
ipoteza cea mai absurdă, cred, am făcut-o când 
am admis că cineva ştie ceeace de drept nu 
ştie. Cu toate că cercetarea a fost făcută într'un 
spirit așă de îndatoritor şi fără scrupulozitate, 
ea nu numai că nu ne-a condus la adevăr, dar 
și-a râs de el în astfel, încât ne arată — în bat- 
jocură — ca lipsite de vreun folos, toate defi- 
nițiile pe cari le-am aprobat sau le-am născocit 
noi despre înțelepciune. Pe mine nu mă prea 
supără acest lucru, dar mă doare pentru tine, 
Harmide, când mă gândesc că deși ai un astfel 
de chip şi un suflet așă de înțelept, nu te poți 
aşteptă la nimic din partea înțelepciunii, iar pre- 
zența ei nu-ţi poate aduce nici un folosi în vieață. 
Şi mai ales îmi pare rău de descântecul pe care 
lam învăţat dela Tracul acela. Să mă trudesc 
atâta cu un lucru ce nu-ţi slujeşte la nimic! 
Dar nu, nu se poate! Mai de grabă (mărturi- 
sesc) că nu ştiu eu să cercetez. Inţelepciunea e 
un mare bine, fără îndoială, şi dacă o ai, eşti 
un om fericit. Dar ia vezi! Poate o ai, şi atunci 

nu mai e nevoie de descântec: căci dacă o ai 
te sfătuesc să mă socoteşti drept un palavragiu, 
neputincios de a duce la capăt o discuțiune lo- 
gică, iar pe tine socoteşte-te cu atât mai fe- 
ricit, cu cât eşti mai înțelept». 

XXIV. La acestea Harmide zise: «Pe Joe, nu 
ştiu dacă sunt înțelept sau nu sunt. Cum să 
ştiu, când chiar voi înșivă, precum recunoşti, 
nu puteți află ce e înțelepciunea? Dar nu prea-s 
convins de spusele tale, Socrate, şi-s încredințat 
că am mare nevoie de descântec. Din parte-mi 
vreau să mă descânțţi în toate zilele până când 
vei crede tu că e deajuns. 

CRITIA $: Bine, Harmide, reluă Critias. 
Va fi pentru mine o dovadă că ești înțelept, dacă 
te laşi descântat de Socrate şi nu-l slăbești nici 
o clipă. 

HARMIDE: Fii încredințat c'o să-l as- 
cult şi n'o să mă depărtez de el. M'aș face vino- 
vat de o mare greşeală, dacă nu te-aş ascultă pe 
tine, epitropul meu şi nu ţi-aș urmă porunca. 

CRITIAS: Da, îți poruncesc (să faci aşă). 

HARMIDE;: Da, aşă voiu face. Voiu în- 
cepe chiar de azi. 

SOCRATE: Ei, voi doi! ce plănuiţi acolo? 

HARMIDE: Nu plănuim, ci am şi plă- 
nul. a. | 

SOCRATE: Ce! Mă iei pe sus? Nu mă 
laşi nici să iau o hotărîre? 

HARMIDE: Da, te iau pe sus, de vreme 
ce asta-i porunca lui Critias. Acuma vezi ce-ţi 
rămâne de făcut. 

SOCRATE: Ce să mai văd? Când tu vrei 
un lucru cu tot dinadinsul, nu ți-se poate îm- 
potrivi nimeni. 

HARMIDE: Atunci nu te împotrivi nici tu. 

SOCRATE: lată: nu mă mai împotrivesc 
nici eu. 

LON 


Persoanele dialogului: SOCRATE, ION. 


SOCRATE: Bun sosit, Ion. De unde ai 
venit acum pe la noi? Au din Efes, oraşul tău 
natal? 

ION: Nu, Socrate; din Epidaur, dela săr- 
bătoarea lui Asclepios. 

SOCRATE: Oare Epidaurienii instituesc 
şi concursuri de rapsozi în cinstea zeului? 

1 O N: Da, şi încă şi de ale celorlalte arte li- 
berale. 

SOCRATE: Ei, ai luat parte la concurs? 
Care a fost rezultatul? 

ION: Am luat premiul întâiu, Socrate. 

SOCRATE; Felicitările mele. Acum nu ră- 
mâne decât să învingem şi la Panatenee. 

ION: Aşă va fi, cu ajutorul zeului. 

SOCRATE; Adeseaori vam pizmuit arta 
voastră a rapsozilor, Ion. Căci e într'adevăr lu- 
cru vrednic de pizmuit, fiindcă arta voastră re- 
clamă să umblaţi totdeauna în ținuta cea mai 
îngrijită şi să apăreţi cu o înfăţişare cât mai 

elegantă ; în acelaş timp ea vă sileşte să vă ocu- 
pați cu atâți poeți mari şi mai ales cu Omer, 
cel mai mare şi mai divin dintre poeţi, şi să-i 
înțelegeți nu numai cuvintele, dar şi sensul. Căci 
cineva nu poate fi rapsod, până ce nu pricepe 
ce vrea să spună poetul, deoarece rapsodul tre- 
buie să fie în faţa auditorilor, tâlmaciul gândirii 
aceluia şi e peste putință să faci cum se cade 
acest lucru, dacă nu ştii ce vrea să zică poetul. 
Aşă că, toate aceste avantagii sunt — cum 
spun — vrednice de pizmuit. 

II. ION: Ai dreptate, Socrate. Mie tocmai 
această parte a artei mele mi-a dat mai mult 
de lucru, și cred că nimeni nu poate să vor- 
bească despre Omer aşă de frumos ca mine: nici 
Metrodur din Lampsac 1), nici Stesiwbrotos din 
Thasos 2), nici Glaucos 3) şi nici unul dintre pre- 
decesorii mei n'a putut să spună aşă de multe 
şi aşă de frumoase reflexii despre Omer, ca 
mine. 

SOCRATE: Te felicit, Ion. Şi cred că n'o 
să fii sgârcit cu ele față de mine. 

ION: Ba chiar merită să asculți, Socrate, ce 
frumos lam gătit pe Omer. Cred că mi se cu- 


1) Prieten al lui Anaxagoras, scriitor care a studiat pe Omer din 
punctul de vedere al științelor naturale. 

:) Contimporan cu Cimon şi Pericle, sofist și scriitor care s'a ocu- 
pat îndeosebi cu studiul lui Omer. 

3) Din Rhegion, unul din interpreții cei mai de seamă ai lui Omer; 
a trăit în ultimul pătrar al secolului al V-lea. 

vine să fiu încununat de Omerizi cu o coroană 
de aur. 
„SOCRATE: Imi voiu face rost de vreme 
ca să te ascult. Deocamdată să-mi răspunzi nu- 
mai atât: Eşti tare numai în Omer, sau și în 
„Hesiod şi Arhiloc? 

LON: Nu, numai în Omer; mi se pare că 
e destul. 

SOCRATE: Există oare lucruri relativ la 
cari şi Omer şi Hesiod se exprimă la fel? 

ION: Cred că da, şi încă multe. 

SOCRATE: Ei, relativ la acestea, ai pu- 
teă explică mai bine ceeace spune Omer,. sau 
ce spune Hesiod? 

ION: Lucrurile despre care ei au aceeaş pă- 
rere le pot explică deopotrivă de bine. 

SOCRATE; Dar lucrurile despre cari ei nu 
se exprimă la fel? Așă, de pildă şi Omer şi 
Hesiod vorbesc de mantică 1). 

ION: Tocmai. 

SOCRATE: Ei bine, părerile — fie ase- 
mănătoare, fie deosebite — pe care aceşti doi 
poeţi le au despre mantică, le-ai puteă explică 
tu mai bine sau un mantic 2) priceput? 

ION: Un mantic. 

SOCRATE; Dar dacă tu ai fi mantic, n'ai 
fi în stare să explici şi părerile deosebite, dacă 


1) Arta care se ocupă de oracole şi de interpretarea lor. 
3) Cel care posedă susnumita artă. 

eşti în stare să le explici pe cele asemănă- 
toare? 

ION: Fireşte că da. 

SOCRATE: Atunci cum ești tare în Omer 
şi nu eşti tare în Hesiod și ceilalți poeți? Oare 
Omer vorbeşte despre alte lucruri decât toți cei- 
lalţi poeţi? Nu vorbeşte el mai ales de răsboiu, 
şi de întâlnirea la olaltă a oamenilor buni și răi, 
a meseriașilor şi a simplilor particulari, de felul 
cum se apropie zeii unul de altul sau de oameni, 
despre cele ce se întâmplă în cer şi în infern, 
despre nașterea zeilor şi a eroilor? Nu într'asta 
constă poezia lui Omer? 

ION: Așă e, Socrate. 

III. SOCRATE: Ei, da poeţii ceilalți nu 
vorbesc de aceleaşi lucruri? 

ION: Da, Socrate, dar ei nu sunt așă de 
mari poeți ca Omer. 

SOCRATE: Atunci ei sunt poeți maislabi? 

ION: Şi încă cu mult. 

SOCRATE: Iar Omer e mai bun (poet)? 

ION: Mai bun, pe Joe. 

SOCRATE; Prin urmare, iubitul meu Ion, când 
despreo chestie matematică vorbesc mai mulţi, din- 
tre cari numai unul are dreptate, se va găsi cineva 
care să recunoască pe cel care are dreptate? 

ION: Da. 

SOCRATE: Cine va fi acesta? Nu acela 
care va şti şi cine se înşeală, sau altul? 

ION: Acelaș, fireşte. 

SOCRATE: Nu acel care posedă arta ma- 
tematicei? 

ION: Da. 

SOCRATE: Dar când despre alimentele 
prielnice sănătăţii, vorbesc mai mulți, dintre 
cari numai unul are dreptate, pe cel care are 
dreptate îl va cunoaşte că are dreptate, o per- 
soană, iar pe acela care se înşeală, o altă per- 
soană, sau una şi aceeaş, (şi pe unul şi pe celalt)? 

ION: Fireşte că aceeaș persoană. 

SOCRATE: Cine-i ăsta? Ce nume are? 

LON: Medicul. 

SOCRATE: Aşadar, ca să recapitulăm: 
Când mai mulţi se exprimă despre acelaş lucru, 
aceeaş persoană va şti cine are dreptate Şi cine 
se înşeală. Căci altfel, dacă nu va şti cine dintre 
când e voia de acelaș lucru. 

ION: Aşă e. 

SOCRATE: Aşadar aceeaş persoană se 
pricepe şi la una și la alta? 

ION: Da. 

SOCRATE: Acuma, tu spui că şi Omer 
şi ceilalți poeţi, între care e Hesiod şi Arhiloc, 
vorbesc despre aceleași lucruri, dar nu la fel, 
ci unul mai bine, iar altul mai rău. 

ION: Spun, și cu drept cuvânt. 

SOCRATE: Atunci, dacă cunoşti pe cel 

care vorbește bine, ar urmă să cunoşti şi pe 
cei cari vorbesc mai tău, întrucât vorbesc mai rău. 

ION: Aşă se pare. 

SOCRATE: Prin urmare, prea bunul meu, 
tot astfel nu ne vom înşelă când vom spune 
că Ion e tare în Omer şi în ceilalți poeți, deoarece 
el însuș mărturiseşte că aceeaș persoană e de- 
ajuns ca să judece despre toți câți se exprimă 
despre aceleaşi lucruri, şi că obiectul poeziei 
mai tuturor poeților e acelaş. 

IV. ION: Atunci, Socrate, care e pricina că 
mie, oridecâteori vorbeşte cineva de alt poet, 
mi-e peste putință să fiu atent sau. să contribui 
câtdecât la discuție cu ceva interesant, ci pur 
şi simplu moţțăesc, pe câtă vreme când cineva 
vorbeşte de Omer, îndată mă deştept, sunt cu 
luare aminte şi capăt — ca să zic așă — mân- 
cărime la limbă? 

SOCRATE: Nu e greu să pricepi acest 
lucru, prietene: e limpede pentru oricine că-ţi 
lipseşte și arta şi știința de a vorbi despre Omer. 
„Dacă ai posedă o asemenea artă, ai fi în stare 
să vorbeşti şi despre toți ceilalți poeţi. Căci 
toate aceste preocupări alcătuesc (ceeace se nu- 
meşte) poetica. Nu? 

ION: Ba da. 

SOCRATE: Deci când cineva consideră 
orice altă artă în întregimea ei, nu rezultă că 
criteriul întrebuințat în judecarea tuturor ar- 

telor e. acelaș? Vrei să mă asculți ca să vezi 
ce vreau să-ți spun, Ion? 

ION: Cum de nu, Socrate. Imi face plăcere 
să vă ascult pe voi învățații. 

SOCRATE: Mi-ar păreă bine să ai drep- 
tate când mă nuimești astfel. Dar învățați sun- 
teți voi rapsozii şi actorii, şi aceia ale căror 
poeme le recitați ; eu însă mă mărginesc să spun 
adevărul, cum îi şade bine unui profan ca mine. 
Ia uite-te şi tu ce simplu și uşor şi la îndemâna 
oricui e răspunsul la întrebarea ce ţi-o pusei, 
că anume criteriul pentru a judecă o artă con- 
siderată în întregimea ei, e (întotdeauna) acelaș. 
Să luăm un exemplu. Pictura, este ea o artă 
în general? 

ION: Da. 

SOCRATE: N'au fost deci şi nu sunt mulți 
pictori şi buni şi răi? 

ION: Se înțelege. 

SOCRATE: Ai văzut tu pe cineva care să 
fie în stare să arate meritele şi defectele picturilor 
lui Polygnotos 1) şi Aglaofon 2), și să nu fie în ace- 
laș timp în stare să judece. meritele şi defectele 
celorlalți pictori? Sau să moțăe, ori să se în- 
curce şi.să nu fie în stare să spue nimic când 
i se arată tablourile celorlalți pictori, şi pe de 
altă parte să se deştepte, să fie cu luare aminte 

1) Cel mai mare pictor grec din sec. V a. Chr. 

3) Maestrul celui de mai sus. 

şi să capete mâncărime de limbă numai când 
e nevoit să-şi dea părerea despre Polygnotos, 
sau — să zicem — despre oricare alt pictor 
unul şi singur? 

ION: Nu, de sigur, pe Joe. 

SOCRATE: Dar în sculptură, ai văzut pe 
cineva care să fie în stare să arate calitățile 
lui Dedal, fiul lui Metion, sau ale lui Epeios 1) 
al lui Panopeus ori ale lui Teodor 2), din Samos 
sau ale oricărui alt sculptor izolat, iar când e 
vorba de operele celorlalți sculptori, să amu- 
țească şi să moțăe, negăsind ce să spue? 

ION: Nu, zău, nici pe omul acesta nu l'am 
văzut. 

SOCRATE: Şi cred, nici în domeniul avle- 
ticei, al citeristicei, al cântului însoțit de liră, nici 
în arta recitatului n'ai văzut un om, care să fie în 
stare să ne dea explicaţii despre Olympos, 'Tha- 
myris, Orfeu sau despre Femias, rapsodul din 
Itaca, şi să nu fie în stare să ne deă lămuriri 
despre Ion din Efes, arătându-ne calităţile şi 
defectele modului său de a recită. 

ION: In privința asta nu te pot contrazice 
Socrate, dar un lucru știu: că sunt cel mai bun 
cunoscător al lui Omer, şi sunt cât se poate 
de elocvent când e vorba de el; de altfel toți 


1) Personaj mistic din Focida; a luat parte la răsboiul troian, 
unde a făurit vestitul cal de lemn. 


2) A descoperit arta de a turnă statui în brouz; a trăit prin sec. 
VIII a. Chr. 

recunosc că sunt o autoritate în Omer, dar că 
nu mă pricep la ceilalți (poeţi). Ia vezi şi tu, 
ce să fie asta. 

V. SOCRATE: Văd, Ion, și am să-ți ex- 
plic numai decât «ce să fie asta». Talentul tău 
de a vorbi cu îndemânare despre Omer, nu e 
o artă, cum spuneam și adineauri, ci o putere 
divină care te pune în mișcare, o putere la fel 
cu aceea din piatra pe care Euripide o numeşte 
magnesiană, iar poporul, heracleiană. Piatra 
aceasta nu numai că atrage inele de fier, dar 
le dă și lor puterea de a face la rândul lor acelaş 
lucru ca şi magnetul, adică să atragă alte inele, 
încât uneori un lanț foarte lung de inele stau 
suspendate unele de altele. Şi puterea tuturor 
acestora provine din piatra aceea. Tot astfel şi 
Muza insuflă unora entusiasm, şi de aceşti in- 
spirați atârnă lanțul alcătuit din ceilalți entu- 
siaşti căci toţi poeţii buni își fac poemele lor 
frumoase nu prin ajutorul artei, ci în prada in- 
spirației și stăpâniți oarecum de o putere di- 
vină, şi tot astfel şi componiștii adevărați. Căci 
precum cei cuprinși de delirul corybanţilor nu 
dansează când sunt în toate minţile, tot astfel 
şi componiştii 1) nu-şi compun cântecele lor fru- 

1) Propriu zis poeţi lirici cari își scriu ei însuşi muzica textului. 
Deaceea traduc acelaș cuvânt mai jos prin vorba «cântăreţ» care şi 
el nu e decât o specie din genul «poetului; = artist creator, dela zoisi» 


«Poet» e deci, nu numai.autorul de poezii, ci și sculptorul sau pic- 
torul, ca să nu mai vorbim de muzicantul composist. 

moase, când sunt cu mintea trează, ci când se 
cufundă în ritm şi armonie, lăsându-se obsedaţi 
în prada delirului, ca şi bacantele, cari numai 
cât timp sunt posedate, scot miere şi lapte din 
fluvii şi-şi pierd această putere, când își vin 
în fire. Acelaș lucru face şi sufletul cântăreților 
cum de altfel recunosc și ei. Căci ne spun poeții, 
că dânşii ne aduc cântecele lor culegându-le din 
fântânile pline de miere şi din grădinile și dum- 
brăvile Muzelor, ca şi albinele, sburând ca și 
ele. Şi spun adevărat, căci poetul e o ființă 
ușurică, sburătoare şi saeră şi nu e în stare să 
creeze ceva până ce nu e cuprins de inspirație, 
şi-şi iese din fire, astfel ca mintea sa, să nu mai 
locuiască într'însul. Cât timp o posedă pe aceasta, 
nici un om nu e în stare să creeze artistic sau 
să profețească. Fiindcă ei produc operele lor de 
artă sau discursurile numeroase şi frumoase de- 
spre anumite lucruri, ca ale tale — de pildă — 
despre Omer, nu datorită meşteșugului, ci in- 
spirației divine, şi fiecare e în stare să creeze 
o operă frumoasă, numai în direcția în care îl 
inspiră Muza: unul ditirambi, altul encomii, 
altul texte pentru pantomime, și iarăși altul, 
epopei sau satire. In celelalte privințe, oricare 
din ei, e slab. Căci operele lor nu-s datorite artei, 
ci puterei divine; altfel ar urmă, că dacă sunt 
în stare să vorbească frumos de talentul unuia, 
ar puteă vorbi şi de talentul tuturor. celorlalţi. 

“Tocmai 'deaceea zeul le ia minţile şi se serveşte 
de ei ca de niște slujitori, prooroci şi tâlmaci 
divini, pentru ca noi, când îi auzim, să știm 
cănu ei, niște oameni cu mintea absentă, sunt 
cei cari spun lucruri așă de vrednice de luare 
aminte, ci zeul însuşi e cel care ne grăeşte nouă 
printr'înşii. Cea mai bună dovadă a celor spuse, 
e 'Tynnichos Calcideanul, care n'a scris nici o 
altă poezie demnă de amintire, afară de peanul 
pe care îl cântă toți, poate cel mai frumos din 
toate, şi care nu e — după spusa chiar a auto- 
rului, decât un dar al Muzelor. In acest cântec 
mi se pare că ne arată zeul mai bine ca ori şi 
unde, că nu trebuie să susţinem că poemele fru- 
moase sunt ale oamenilor şi-s lucruri omeneşti, 
ci că sunt divine şi-s opere ale zeilor, iar poeţii 
nu-s alt decât niște tâlmaci ai zeilor, fiecare 
posedat de zeul care îl stăpâneşte. Tocmai ca să 
ne arate acest lucru, zeul ne-a cântat. cel mai 
frumos cântec prin (gura) celui mai slab poet. 
Nu găseşti că am dreptate, Ion? 

ION: Ba da, pe Joe; căci vorbele tale, So- 
crate, mi-au mers, nu știu cum, la inimă, şi 
sunt încredințat că poeţii cei buni, ne tâl- 
măcesc gândurile zeilor mânaţi de o forță di- 
vină. | Ă 

VI. SOCRATE: Voi, rapsozii, nu tâlmă- 
ciți operele. poeţilor? 

ION: Şi asta e adevărat. 

SOCRATE: Aşadar voi sunteţi niște tâl- 
maci ai tâlmacilor. 

ION: Foarte adevărat. 

SOCRATE: Ei bine, ia spune-mi, Ion, — 
şi te rog să nu-mi tăinuești răspunsul la ce te-oi 
întrebă: Când recitezi frumos versuri epice şi 
faci cea mai puternică impresie asupra specta- 
torilor, sau când cânți pe Ulise sărind pragul, 
arătându-se pețitorilor şi împrăștiind săgeți în fața 
lui, ori pe Ahile repezindu-se asupra lui Hector, 
sau tânguirile Andromahei, ale Ecubei sau Priam, 
eşti tu atunci în toate minţile, sau îţi ieși din 
fire, pe când sufletul tău “inspirat dăinueşte 
pe lângă scenele pe care le recitezi, fie în Itaca, 
fie în Troia, sau oriunde se întâmplă acțiunea 
epopee? 

I O N: Ce dovadă limpede mi-ai dat prin asta, 
Socrate! N'am să-ți ascund adevărul: când re- 
citez o scenă jalnică, ochii mi se umplu de la- 
crămi, iar când recitez una cumplită, mi se sbur- 
leşte părul pe cap şi inima îmi palpită. 

SOCRATE: Ei bine, Ion, putem spune că 
e în toată firea un om, care gătit cu haine în- 
florite şi cu cunună de aur pe cap, stă şi plânge 
în zi de sărbătoare și de sacrificii, fără ca să fi 
pierdut ceva din ale sale, sau e apucat de groază, 
deşi se află în mijlocul a zeci de mii de prieteni, 
fără ca nimeni să-i fi răpit ceva sau să-i fi făcut: 
vreun tău? 

ION: Nu, zău, Socrate, la drept vorbind, 
nu (putem spune că e în toată firea). 
SOCRATE: Şi apoi știi că și pe mulți 
din spectatori îi faceţi să pățească la fel cu voi. 
ION: Cum să nu ştiu? Căci de sus de pe 
tribună, îi văd de atâtea ori plângând sau în- 
cruntându-se ori minunându-se rând pe rând, 
de cele recitate. Ba chiar trebuie să fiu cu foarte 
multă luare aminte la ei fiindcă dacă îi fac să 
plângă, la urmă eu râd şi iau dela ei mulțime de 
bănet, pe când dacă îi fac să râdă, (pe socoteala 
mea) mă aleg eu cu plânsul şi cu banii pierduţi. 
VII. SOCRATE: Acuma ştii că acest 
spectator e cel din urmă dintre verigile despre 
cari spuneam că-şi capătă puterea una prin alta 
dela piatra heracleană (magnet)? Veriga mij- 
locie o formezi tu, rapsodul şi actorul, iar prima 
e poetul însuși. Prin toate acestea, zeul (Muza) 
trage sufletul oamenilor încotro vrea, extinzând 
puterea lui dela unul la celălalt. Şi ca şi 
de piatra aceia pomenită mai sus — tot astfel 
atârnă şi de zeu un lanţ foarte mare de corişti 
de maeştri şi de submaeştri de cor, agățaţi 
într'o parte a lanțului de verigi suspendate de 
Muză. Un poet e suspendat de o Muză, altul 
de alta. Şi astfel spunem de poet că e «posedat» 
iar analogia e justă întrucât el într'adevăr, «e 
luat în stăpânire». De fiecare din aceste verigi 
dintâi — de poeţi, adică — stau atârnate alte 

categorii de inspirați: unii de Orfeu, alții de 
Musaios, iar cei mai mulți sunt «posedaţi» și 
luaţi în stăpânire de Omer. Unul dintre aceştia 
eşti şi tu, Lon, fiind posedat de Omer şi deaceea 
dormi şi amuțeşti când cineva recită din alt 
poet, şi îndată te trezeşti, îi saltă inima şi devii 
elocvent când cineva cântă o bucată din acest 
poet, fiindcă ceeace spui tu despre Omer, nu 
se datoreşte ştiinţei sau artei, ci inspiraţiei şi 
obsedării divine. Precum cei apucaţi de delirul 
corybanţilor se lasă influenţaţi grabnic. numai 
de cântecul propriu zeului de care sunt pose- 
daţi, şi numai când aud acest cântec găsesc din 
belşug strigăte şi figuri de dans, rămânând nepă- 
sători la orice alt cântec; tot astfel şi tu, Ion, 
devii elocvent când e vorba de Omer, şi amu- 
eşti când e vorba de alți poeţi. Asta e pricina 
lucrului de care mă întrebai, şi care te face să 
fii elocvent doar când e vorba de Omer. nu și 
de ceilalți: Nu arta, ci puterea divină face din 
tine un slăvitor neîntrecut al lui Omer. . 
VIII. ION: Meşter. eşti la vorbă, Socrate. 
Dar m'aş miră dac'ai fi aşă de mare meșter 
încât să mă poți încredință că sunt posedat şi 
ieșit din minţi când laud. pe Omer. Dacă m'ai 
ascultă vorbind despre el, cred că ţi-ai. schimbă 
părerea asta despre mine. 
„ SOCRATE: Te ascult, de ce. nu? Insă cu 
o condiție: Să-mi: răspunzi mai întâiu. la o în- 

trebare: despre .câre din lucrurile pomenite de 
Omer, poți vorbi mai meșter, căci desigur nu 
poţi vorbi despre toate (deopotrivă de) bine. 

TON: Află, Socrate, că nu există la Omer 
nici un lucru, despre care să nu pot vorbi bine. 

SOCRATE: Doar nu vei fiputând vorbi 
şi de acelea pe care le pomenește aer; şi de 
cari tu n'ai idee. 

ION: Ce lucruri sunt acelea pe care să le 
pomenească Omer, şi eu să nu le ştiu? 

SOCRATE: Nu vorbește el deseori şi de- 
spre arte? De pildă despre arta conducerii cailor? 

Stai, dacă mi-oiu aduce aminte, am să-ţi recitez 

chiar versurile lui. 

ION: Să ţi-le spun eu, căci mi le-aduc aminte. 

SOCRATE: Recitează-mi versurile pe care 
le spune Nestor fiului său, Antiloh, când, fiind 
vorba de alergarea de cai în cinstea lui Patroclu, 
îl sfătueşte să ia seama la cotitură. 

ION: Pleacă-te —- zice Omer — și tu "n 
poleitul tău scaun: 

«In spre stânga, încet, și 'ndeamnă calul din dreapta» 

«Şi cu gârbaciu şi cu vorba, lăsându-i frânele'n voie», 

„„ «Pân” ce la margine îți va păreă ca ajuns căpățâna» 
«Roţei cei măestrite. Dar piatra nici cum n'o atinge» 7), 
SOCRATE: Ajunge. Cine ar puteă să ne 

spuie: mai bine dacă e drept ce spune Omer în 

versurile astea: un medic sau un vizitiu? 


1!) Iliada XXIII v. 335 şi urm. 

ION: Fireşte că un vizitiu. 

SOCRATE: De ce oare? Fiindcă posedă 
acest meşteșug, sau din altă pricină? 

ION: Nu din alta, ci pentrucă ştie acest 
meşteşșug. 

SOCRATE: Nu sa dat de către zeu fie- 
cărei arte mijlocul de a cunoaşte anumite lu- 
cruri? Căci doar nu cu ajutorul pilotajului o 
să cunoaștem lucrurile ce sunt de domeniul me- 
dicinei. 

ION: Nu, fireşte. 

SOCRATE: Şi nici n'o să putem cunoaște 
şi cu ajutorul arhitecturii, lucrurile de cari ne 
dăm seama prin arta medicinei. 

ION: Nu, se înțelege. 

SOCRATE: Şi așă mai departe cu toate 
celelalte arte: Căci lucrurile pe cari le cunoa- 
ştem (şi judecăm) prin ajutorul unei arte (anu- 
mite), nu le vom puteă cunoaște prin ajutorul 
alteia. Dar mai întâiu răspunde-mi la întrebarea 
asta: Recunoşti că există o artă deosebită de 
alta? 

ION: Da. 

SOCRATE: Şi recunoști acest lucru, ju- 
decând ca şi mine, că o artă constă în cunoştinţa 
anumitor lucruri, iar alta, în cunoștința altor 
lucruri şi numai aşă le numeșşti deosebite? “Tot 
aşă judeci şi tu? 

ION: Da. 

SOCRATE: Căci dacă obiectul a două 
arte ar fi cunoaşterea acelorași lucruri, de ce 
le-am mai deosebi una de alta, numind pe una 
într'un fel și pe alta în altul, când amândouă 
ne slujesc să cunoaştem aceleași lucruri? Așă 
de pildă, dacă eu ştiu că numărul degetelor dela 
o mână, e cinci, iar tu, ajungi relativ la ele, 
la acelaș rezultat ca şi mine, şi dacă te-aş în- 
trebă: Oare la această cunoștință ajungem noi, 
eu şi tu, cu ajutorul aceleiași arte, a socotelii, 
sau cu ajutorul alteia? Tu mi-ai răspunde fi- 
reşte: cu ajutorul aceleiaşi arte. 

ION: Da. 

SOCRATE: Acuma să-mi spui ce vream 
să te întreb adineauri, dacă această constatare 
se poate aplică la toate artele: că anume cu 
ajutorul aceleiaşi arte nu putem cunoaşte decât 
aceleaşi lucruri, iar cu ajutorul altei arte, întru- 
cât e alta, trebuie neapărat să cunoaștem alte 
lucruri, nu aceleași (ca prin arta de mai 
sus). 

ION: Aşă mi se pare, Socrate. 

IX. SOCRATE: Atunci cel care nu po- 
sedă o artă, nu va fi în stare să cunoască cum 
se cade cele spuse sau făcute în domeniul acestei 
arte. Aşă e? 

ION: Da, ai dreptate. 

SOCRATE: Cine va fi în stare să judece 
mai bine dacă Omer are sau nu dreptate în ver- 

Surile pe cari le-ai recitat? Tu sâu un vi- 
zitiu? 

ION: Vizitiul. 

SOCRATE: Căci doar tu eşti rapsod, nu 
vizitiu. 

ION: Da. 

SOCRATE; Iar arta rapsodului e deose- 
bită de a vizitiului. Nu? 

ION: Ba da. 

SOCRATE: Atunci, dacă e deosebită, ea 
constă în cunoaşterea altor lucruri (decât acelea 
pe cari le cunoaște vizitiul). 

ION: Da. 

SOCRATE: Dar când Omer spune că He- 
camede, ţiitoarea lui Nestor, îi dă să bea lui 
Machaon rănit o doftorie? Cam aşă spune: 

« (Puse) în vin de Pramnos, și brânză de capră de-asupra 
Rase cu răzătoarea, iar lângă vinaţ ca merinde 
Ceapă (îi puse) 1), 

De domeniul cărei arte e să judece dacă 
Omer are dreptate sau nu în spusele lui? De al 
artei rapsodului sau de domeniul artei medicului? 

ION: A medicului. 

SOCRATE: Dar când spune Omer: 

Dânsa *n adânc se cufundă asemeni cu fierul din undiți 


Care 'n cădere s'atinge de cornul de bou pășunatec, 
Moartea 'n goan' aducând cu sine peștilor lacomi 2). 


1) Iliada XI, 639. 
3) Iliada XXII 8o. 

Cine poate să ne spuie dacă Omer se înșeală 
sau are dreptate în aceste rânduri? Pescarul sau 
rapsodul? 

ION: Pescarul, fireşte, Socrate. 

i SOCRATE; Ia gândește-te acuma. Dacă 
tu m'ai întrebă pe mine: Socrate, deoarece ai 
găsit în Omer, care sunt lucrurile pe care le 
poate cunoaşte fiecare din aceste arte (pome- 
nite mai sus), haide, acuma să-mi afli cari sunt 
lucrurile despre care manticul şi arta lui se cu- 
vine să-şi dea părerea, spre a ști dacă au fost 
exprimate bine sau rău în poezie? — ia uite 
ce uşor şi cât de adevărat îți voiu răspunde. 
Căci Omer vorbeşte deseori (de mantică) şi în 
Odiseia, cum de pildă în versurile pe care Teo- 
clymen, tâlmaciul divin a Melampodizilor, le 
spune pețitorilor: 


«Nefericiților, ce ați pățit de vă este și capul, 

«Faţa și trupul ascunse 'n zăbranicul sumbru al nopţii?» 
«Jalea răsună puternic, de lacrimi brăzdaţi vi-s obrajii», 
«Plină e curtea de umbre, și tinda e plină de umbre» 
«Care grăbesc spre întunecosul Ereb; iar pe ceruri» 
«Soarele s'a 'ntunecat și-i ceață haină pretutindeni) 1). 


şi adeseaori şi în Iliada, cum de pildă în «Lupta 
de lângă ziduri. Căci şi aici spune: 


«Când voiau să pornească, o pasăre li se arată» 
«In spre stânga oastei, un vultur sburând prin văzduhur, 


1) Odiseia XX, 351. 

«Cu un roșu șarpe năprasnic în ghiare, ce "n vieață» 
«Incă se tot svârcolea: de luptă tot nu uitase». 
«Luându-și vânt acesta'l izbi în piept lângă gușă», 
«ȘI-L făcu de durere să-i dee drumul în țărnă» 

«De căzi pe pământ în mijlocul oștilor noastre» 
«Iară vulturul pieri 'n: văzduh ca vântul de iute) 1). 


Despre astfel de lucruri şi altele analoage, 
afirm că se cuvine tâlmaciului să se ocupe şi 
să-și dea părerea. 

ION: Şi ai dreptate când afirmi aceasta, 
Socrate. 

X. SOCRATE; Şi tu ai dreptate aici, Ion. 
Dar, haide, ia spune-mi şi tu mie, cum ţi-am 
spus eu ţie din Odiseia şi Iliada pasagiile în 
are se vorbesc lucrurile de domeniul tâlmaciului, 
medicului şi pescarului, spune-mi, zic, şi tu mie, 
căci tu cunoşti doar mai bine ca mine pe Omer, 
cari sunt locurile privitoare la rapsod, Ion, și 
la arta lui, şi cari sunt lucrurile despre care 
rapsodul e chemat înaintea tuturor celorlalți, să 
judece şi să-şi dea o părere? 

ION: Eu afirm, Socrate, că rapsodul tre- 
buie (să judece şi să-şi dea părerea despre) toate. 

SOCRATE: Adineauri ai spus că nu de- 
spre toate. Sau ești aşă de uituc? Şi nu sar 
cădeă unui rapsod să fie uituc. 

ION: Da' ceam uitat? 

SOCRATE: Nu-ţi aduci aminte că ai re- 


1) Iliada XII, 200. 

cunoscut că arta rapsodului e deosebită de a 
vizitiului ? 

ION: Ba mi-aduc. 

SOCRATE: N'ai recunoscut totodată că 
fiind deosebită, se ocupă de cunoaşterea altor 
lucruri? 

ION: Ba da. 

SOCRATE: Deci, după spusa ta proprie, 
rapsodul și arta lui, nu vor puteă cunoaște toate. 

ION: Decât (va puteă cunoaște) ceva ase- 
mănător, Socrate. 

SOCRATE; Prin casemănător» înţelegi ceva 
care nu intră în domeniul celorlalte arte. Nu? 
Dar atunci ce va cunoaște, dacă nu cunoaşte tot? 

ION: Eu cred că va cunoaște vorbele ce 
stau bine în gura unui bărbat, unei femei, unui 
sclav, unui om liber, unui supus și unui condu- 
cător. 

SOCRATE: Vrei să zici vorbele pe care 
are să le spună cel care conduce un vas pe marea 
furtunoasă? Dar în cazul acesta, cine va ști 
care-s vorbele mai potrivite? Rapsodul sau câr- 
maciul? 

ION: Nu rapsodul, ci cârmaciul, cel puţin 
în cazul ăsta. 

SOCRATE: Dar cine va şti mai bine care-s 
cuvintele ce au să fie adresate unui conducător 
bolnav? Rapsodul sau medicul? 

I ON: Nici în cazul ăsta rapsodul (ci medicul). 

SOCRATE; Atuncivrei să zici poate că rap- 
sodulștie ce vorbestau bine în gura unui sclav. Da? 

ION: Da. 

SOCRATE: De pildă, când e vorba să 
se astâmpere boii întărâtați, nu boarul va ști 
care-s vorbele mai nemerite? Ori le va şti mai 
bine rapsodul? 

ION: Nu, firește. 

SOCRATE: Au poate va şti rapsodul 
care-s cuvintele pe care va trebui să le spuie o 
femeie celui însărcinat cu prelucratul lânei? 

ION: Nu. 

SOCRATE: Ori cuvintele pe care trebuie 
să le rostească un căpitan de oaste spre a îm- 
bărbătă pe soldaţi? 

I ON: Da, la așă ceva se va pricepe rapsodul. 

XI. SOCRATE: Da' ce? arta rapsodului 
e tot una cu arta strategului? 

ION: In orice caz eu aș şti ce are de spus 
un comandant. 

SOCRATE: Poate că ești şi strateg, Ion. 
Dac'ai fi în acelaş timp și călăreț şi citarist, 
ai şti că sunt cai pe cari să călărește bine, şi 
alții pe cari se călăreşte rău. Dar dacă te-aş 
întrebă, Ion: «cu ajutorul cărei arte ai ști cari-s 
caii buni de călărie? cu ajutorul equitației sau 
citaristicei?y Ce mi-ai răspunde? 

SOCRATE: Ti-aş răspunde că prin arta 
equitaţiei. 

SOCRATE: Şi dacă ar fi să spui cine 
cântă bine din liră, ai recunoaște că-ţi poţi face 
o părere în privinţa asta, cu ajutorul citaris- 
ticei, nu al equitației ? 

ION: Da. 

SOCRATE: Dar de vreme ce te pricepi 
şi la arta militară, în ce calitate judeci lucru- 
rile din domeniul ei? ca strateg, sau ca rapsod 
priceput? 

ION: Mi se pare că nu e nici o deosebire 
(între o calitate şi cealaltă). 

SOCRATE: Ei taci? Cum nu e nici o 
deosebire? arta rapsodului şi arta militară sunt 
una şi aceeaş, sau sunt două arte deosebite? 

ION: Mi se pare că e una și aceeaş. 

SOCRATE: Prin urmare, cine-i rapsod 
bun, e și militar bun. Nu? 

ION: Tocmai așă, Socrate. 

SOCRATE: Deci și cine-i bun militar e 
totodată şi bun rapsod. 

ION: Asta nu mi se pare. 

SOCRATE: Dar în orice caz eşti de pă- 
rere că cine e rapsod bun, e şi bun comandant. 

ION: Exact. 

SOCRATE: Nu eşti tu cel mai bun rap- 
sod al Elenilor? 

ION: Şi încă cu mult, Socrate. 

SOCRATE: Așadar eşti și cel mai bun 
general al Elenilor, 

ION: De asta poţi să fii încredințat, Socrate. 
Şi asta o datoresc poemelor lui Omer. 

XII. SOCRATE: Dar pentru numele zei- 
lor, Ion, de vreme ce ești cel mai bun general 
şi rapsod al Elenilor, de ce colinzi orașele Gre- 
ciei recitând, şi nu te manifestezi ca general? 
Sau poate crezi că Grecii au mare nevoie de 
un rapsod încununat cu coroană de aur, şi n'au 
deloc nevoie de un general? 

ION: Uite ce e: Orașul nostru e sub stăpâ- 
nirea noastră şi e condus de noi, deaceea n'are 
nevoie de general; iar oraşul vostru și al La- 
cedemonienilor ştiu că nu m'ar alege de coman- 
dant. Căci voi vă credeți destul de destoinici 
pentru slujba asta. 

SOCRATE: Dar, prea bunul meu Ion, 
n'ai auzit de Apollodor din Cyzic? 

ION: Cine-i acela? 

SOCRATE: Omul pe care Atenienii lau 
ales deseori ca general, deși eră un străin, cum 
de altfel şi pe Fanosthene din Andros şi pe 
Heraclide din Klazomene, pe care oraşul no- 
stru, văzându-i că-s oameni capabili, i-au ales 
şi ca generali și i-au pus şi în alte slujbe. Şi 
crezi că pe Ion din Efes nu-l vor alege şi nu-l 
vor încărcă cu onoruri când se vor convinge că 
e un om destoinic? Ce? In vremuri străvechi 
voi Efesienii n'ați fost tot Atenieni? Oare ora- 
şul vostru stă mai prejos de oricare altul? 

Dacă e adevărat ce spui tu, Ion, că datorită 
ştiinţei şi artei poți să slăveşti pe Omer, apoi 
rău faci, că după ce te-ai lăudat că ştii multe 
lucruri frumoase despre Oiner şi mi-ai promis 
să-mi le spui şi mie, acuma mă tragi pe sfoară 
și nici n'ai de gând să-mi arăţi, nici nu vrei 
să-mi spui măcar care sunt acele părți din opera 
lui unde eşti tu mai tare, deşi te implor de 
atâta vreme. Tu faci curat ca Proteu: Te su- 
ceşti încoace şi 'ncolo şi iei tot felul de înfăți- 
şeri, până ce la urmă, fără să prind de veste, 
te schimbaşi în general, numai ca să nu-mi des- 
tăinueşti ştiinţa ta despre Omer. Dacă, cum 
spuneam adineauri, eşti om de știință, și dacă 
în această calitate îmi înşeli așteptările după 
ce mi-ai făgăduit să mă luminezi asupra lui 
Omer, apoi rău faci; dacă însă nu ești om de 
ştiinţă, ci spui multe lucruri frumoase despre 
poet, fără să ştii nimic despre Omer, fiind doar 
stăpânit de o putere divină, atunci nu te gă- 
sesc vinovat cu nimic. Aşă că ai să alegi drept 
ce vrei să fii socotit de noi: de un om rău, sau 
de un om divin? 

ION: Nu e tot una, Socrate. Căci e mult 
mai bine să fii socotit un om divin. 

SOCRATE: Atunci ăsta e şi darul cu 
care te-alegi dela noi, Ion: Eşti socotit ca un 
slăvitor al lui Omer, inspirat, dar nu ştiinţific. 

